Dho?! STORY: Mi dhe hiy gulhuney. Ep29.\nރިންޒީ ލިޔަން ފަށާފައި އިން މެސެޖާއި އެ މެސެޖު ރައްދުވާ ފަރާތް ފެނިފައި އޭނާއަށް ތެދުވެ ހުރެވުނީ ކޮޅަށެވެ.\nގެސްޓް ހައުސްގެ ބޭރުގައި އަޔާމީން މަޑުކޮށްގެން ހުއްޓެވެ. އޭނާ ފޯނުގެ ގަޑިއަށް ބަލާލާފައި ފޯނު ޖީބަށް ލިއެވެ. މެންދަމުން އަލިވެ އެކެއް ޖަހާއިރު ގެސްޓް ހައުސްގައި ތިބޭ މީހުން ވަދެ ނިކުމެ އުޅޭ މަންޒަރެއް ނުފެނެއެވެ. އާއްމު ގޮތެއްގައި މި ގަޑީގައި ދެން މީހަކު ނުވެސް ނިކުންނާނެއެވެ. އަޔާމީން އެތެރެއަށް ވަނެވެ. ކައުންޓަރުގައި ނިދިޖެހިފައި އިން ބިދޭސީ މީހާއަށް ބަލައިލިއެވެ. ކައުންޓަރުގައި އަތުން ޖަހާލުމުން އެމީހާ ސިހިފައި ހޭލިއެވެ. ނިދީގައި އޮވެފައި ހޭލެވުނީތީ ލިބުނު ސިހުމަށްވުރެ އަޔާމީންގެ މޫނު ފެނިފައި އޭނާއަށް ލިބުނު ސިހުން ބޮޑުހެން ހީވެއެވެ.\n"ކަލޭތަ؟" ޖެހިލުންވިކަން ނާންގަން އެމީހާ މަސައްކަތްކުރިއަސް ނިތްކުރިން ހިއްލަންފެށި ދަލުގެ ތިކިތައްވީ ގިނައެވެ.\n"މިއައީ ޕޮލިހުން ގޮވައިގެން." ހަރުކަށި ރާގަކަށް އަޔާމީން ބުނެލިއެވެ. އެމީހާ އަނެއްކާވެސް ތެޅިގަތެވެ. އޭނާ ބިރުގަންނާނެކަން އަޔާމީންއަށް އެނގެއެވެ. އެކަމަކު އަޔާމީން އައީ އެކަންޏެވެ. ޕޮލިހުންގެ ނަމާއި އެކު އެމީހާގެ ހާލަތު ފެނިފައި އަޔާމީން ކައުންޓަރުގައި އަތުން ޖަހާލާފައި އެމީހާއަށް އިށީންނަން އަމުރުކުރިއެވެ.\n"އެކެއް އޮގަސްޓްގައި ރޫމް ނަންބަރު ތިރީސް ފަހެއްގެ ތަޅުދަނޑި ނެގީ ކާކު؟" އަޔާމީން އަހާލިއެވެ. އެމީހާ ފޮތް ނަގައި ހާވަން ފެށިއެވެ. އެތަން ފެނިފައި ކައުންޓަރުގައި ބަނޑު އަޅައި އެ ފޮތް ދަމައިގަތެވެ. އެމީހާއަށްވުރެ ފަރިތަކޮށް ގަނޑުތައް އުކައި ތާރީޚް ހޯދިއެވެ. ތަޅުދަނޑި އާއި ހަވާލުވެ ސޮއި ކޮށްފައި އިނީ ރިންޒީއެވެ.\n"އިތުރު މީހަކު އައިތަ؟" އަޔާމީން ފޮތް ދަމާލާފައި ބޭއްވީ އޭނަ އަތްޖެހޭ ހިސާބުގައެވެ. ދެފަރާތަށް ބޯހޫރުވާލާފައި ޖަވާބު ދެމުން އެމީހާ ގުދުވެ ވަތްގަނޑު ހުޅުވައިލިއެވެ. އަޔާމީން ޖީބުން ފޯނު ނެގިއެވެ. ރިންޒީގެ ފޯނު ހުޅުވައި އޭނާއަށް ފެނުނު މެސެޖު ދައްކަންވެގެން ބަލާލިއިރު ކައުންޓަރުން އެމީހާ ނިކުންނަނީއެވެ. އަޔާމީން ހަޅެއްލަވައިގަތުމުން އެމީހާ ދުއްވައިގަތީ އެންމެ ކައިރީގައި ހުރި ސިޑިގޮޅި ކައިރިން ހުޅުވިފައި ހުރި ދޮރުންނެވެ.\nއެމީހާގެ ފަހަތުން އަޔާމީން ދުއްވައިގަތެވެ. ދޮރުގަނޑުގައި އަތުން ޖެހިލެއް ބާރުކަމުން އެމީހާގެ ފިޔަވަޅުތައް ކުރިއަށްވުރެ އަވަހެވެ. އެތަނުން ނިކުމެވުނީ ގެސްޓްހައުސްގެ މަރާމާތުގެ މަސައްކަތްކުރާ ތަނަކަށެވެ. މުޅި ތަނުގައި ސިމެންތިއާއި މަސައްކަތު އެއްޗިއްސެވެ. ރޭގަނޑުގެ އަނދިރީގެ ސަބަބުން އެމީހާގެ ފަހަތުން ދިއުން ވީ އުދަނގޫ ކަމަކަށެވެ. ފޯނުގެ ލައިޓް ދިއްލާފައި ބަލާލިއިރު އެމީހާ ފެންނަންވެސް ނެތެވެ.\n"ޝިޓް" އަމިއްލައަށް ހެދުނު ގޯސް ހަދާންވީ ދެނެވެ. އެމީހާގެ ފަހަތުގައި އައުމުގެ ބަދަލުގައި ފުލުހުންގެ އިދާރާއަކަށް ދިޔަނަމަ މާ ރަނގަޅުވީހޭ ހިތަށް އެރިއެވެ. އައިކޮޅަށް އަނބުރާލާފައި ދާން އުޅެނިކޮށް ކަރުގައި އޮޅިގެން ދިޔައީ ފޮތިގަނޑެއް ކަހަލަ އެއްޗެކެވެ. އެމީހާ ފަހަތުން އައީ ކިހިނެއްކަމެއްވެސް ނޭނގެއެވެ. ނޭވާ ތާށިވެ އަޔާމީންއަށް ތެޅިގަނެވުނެވެ. އަތުގައި އޮތް ފޯނު ވެއްޓުނީ ތިރިއަށެވެ. ސަލާމަތްވާން އުޅުމުގެ ތެރޭ ފޯނުމައްޗަށް ފައިންވެސް އެރެއެވެ.\nފަހަތުން އަޅުވާފައިހުރިލެއް ބާރުކަމުން ކަރުން އެ މަޅި ދަމައިގަންނަން އުދަނގޫވިއެވެ. އެހެންވެ އޭނާ އުޅަބޮށި ކުރުކޮށްފައި ޖެހީ އެމީހާގެ ބަނޑުގެ އެއްފަރާތުގައެވެ. އެވަގުތު ކަރަށް ކުޑަ ލުޔެއް ލިބުނެވެ. ވަގުތުގެ ބޭނުން އޭނާއަށް ހިފަން އެނގުނުކަން އެއީ ލެއްވި ނަޞީބެވެ. އެމީހާގެ އަތްދަށުން ދެމިގެންފައި އެމީހާގެ ގައިގައި ބައްދައިގަނެ ތިރިއަށް ވައްޓާލިއެވެ. އެމހާގެ އަތުން ފޮތިގަނޑު ދަމައިގަނެ ބަނދެލިއެވެ.\nނިދިފައި އޮވެފައި ދާނިޔާއަށް ހޭލެވުނެވެ. ޒޯހާ އޮންނަ ދިމާލަށް ބަލައިލެވުނެވެ. ލޮލަށް ގިނަވި ކަރުނަތަކާއި އެކު އޭނާއަށް ގިސްލެވުނެވެ. ޒޯހާގެމަތިން މުޅި ދުވަހު އޭނާ ހަނދާންކުރިއެވެ. އެންމެ ދެރަވީ ރޭގަނޑުގެ ކެއުމުގެ ވަގުތުގައެވެ. ޒާންވެސް ޒޯހާ ކޮބައިތޯ އެއްސެވެ.\nއަލިވިލުމާއި އެކު ދާނިޔާ ލީވާންއަށް ގުޅިއެވެ. ނިދީގައި އޮވެފައިވެސް ލީވާން އެކޯލު ނެގިއެވެ. ޒޯހާ ގެނެސްދޭށޭ ދާނިޔާ ބުނުމުން ލީވާން ހީލި އަޑު އިވުނެވެ.\n"ހަނީމުން ނިންމާލާފައި އާދޭ، އަދި އަހަރެން ގެނައި ފަހުން ސައްވީސް ގަޑިއިރު ނުވޭ،" ލީވާން މަލާމަތްކޮށްލިއެވެ.\n"ޒޯހާ އާއި ބައްދަލުކުރުމުގެ ފުރުޞަތު އޮންނަންޖެހޭނެ އަހަންނަށްވެސް، އެޑްރެސް ބުނަނިކޮށް އަހަރެން ހިނގައިދާނަން ބަލާ." ދާނިޔާއަށް ޖެހޭނީ ހަތިޔާރު ބަހައްޓަންކަން އޭނާއަށް އެނގެއެވެ. ލީވާންގެ ފަރާތުން ޖަވާބެއް ނައިސް ލަސްވުމުން ދާނިޔާގެ ހިތް އަވަސްވިއެވެ.\n"ޒޯހާ ބުނެފިއްޔާ ގެންދާނަން، އެހެން ނޫނީ އަދި މަޑުކުރޭ." ލީވާން ފޯނު ކަނޑައިލިއެވެ. ފޯނު ތިރިކޮށްލާފައި ދާނިޔާ އިނެވެ. ފޯނުގެ ސްކްރީނުން ފެންނަން އިން ތިންމައިންގެ ފޮޓޯގެ ތެރެއިން ދާނިޔާއަށް ފެނުނީ ހިނިތުންވެލައގެން އިން ޒޯހާގެ މޫނު އެކަންޏެވެ. އެތަންކޮޅަށް ކަރުނަތިއްކެއް ވެއްޓުނެވެ. ޒޯހާގެ މޫނު ފެނިފައިވެސް ރޮވުނީކަން އެނގުނީ ދެނެވެ. ހެދުމުން ފޯނު ފޮހެލާފައި ދާނިޔާ އެނދުމައްޗަށް އުންޑުން ވެއްޓިގަތެވެ. އެއާއި އެކު ލޮލުގެ އަރިމަތިން ކަރުނަތައް އޮހިގެން ގޮސް ކަންފަތް ކައިރިން ނިވާވާންފެށިއެވެ.\nހެނދުނުގެ ސައި ގަޑި ކުރިއަށްވުރެ ފަޅުވިއެވެ. މިއަދު އަޔާމީންވެސް ނާދެއެވެ. އަޔާމީންގެ ފޯނަށް ދާނިޔާ ގުޅާލިއެވެ. އަދި ނިދައިގެން ނުހޭލަނީއޭ އޭނާ ހިތަށް އެރިއެވެ. މާގިނައިރުވަންދެން ރިންގު ނުވަނީސް ފޯނު ކަނޑާލެވުނީ އެހެންވެއެވެ.\nޒޯހާ ގޮވައިގެން ސްކޫލު ދޮށަށް ދާނެކަމަށް ދާނިޔާ އެތަނަށްވެސް ދިޔައެވެ. ގަޑި ޖެހި ކުދިންތައް ވަދެ ނިމުނުއިރުވެސް ޒޯހާއެއް ނުފެނުނެވެ. މާޔޫސްވެ ހުރެ އެނބުރި ގެއަށް އަންނަންޖެހުމުން ހިތުގެ ރިހުން ހީވީ ގަދަވާންހެންނެވެ. އެންމެ ފަހަރަކު ނަމަވެސް ޒޯހާ އާއި ވާހަކަ ދައްކަން އޭނާ ބޭނުމެވެ. އަލުން މައްސަލަ ހުށައެޅުމުގެ ކުރން ޒޯހާއަށް މަޖުބޫރު ކުރުމަކާއި ނުލައި އެކުއްޖާ ބޭނުންވާ ގޮތް އެނގެން އޭނާ ބޭނުމެވެ.\nމޫނުގައި ބާލީސް އަޅައިގެން އޮވެފައި ލީވާން ސިއްރުން ބާލީސް އެއްފަރާތް ކޮށްލާފައި ބަލާލިއެވެ. އަޑު މަޑުވެ ހިމޭންކަން ވެރިވުމުން އޭނާ ހީކުރީ ޒޯހާ ނިދީކަމަށެވެ. އޭގެ ބަދަލުގައި އޭނާއަށް ފެނުނީ ފާރުގައި ލެނގިލައިގެން އިން ޒޯހާއެވެ. ލޮލުން ފައިބާފައި ހުރި ކަރުނަތައް ކޯތާފަތްމަތިން އެނގެން ހުއްޓެވެ.\n"ޒޯހާ" ލީވާން މަޑުމައިތިރިކަމާއި އެކު ގޮވާލިއެވެ. ޒޯހާ އިން ގޮތުން އޭނާގެ ހިތަށް އަސަރު ކުރިއެވެ. ރޭގައި އިރާކޮޅުން ފެށިގެން ޒޯހާ ކިޔަންފެށީ ދާނިޔާގެ ކައިރިއަށް ގެންދިއުމަށެވެ. ކޯޓުގައި ޒޯހާ އެހެން ބުނީ ލީވާން ވަރަށް އަގުބޮޑު ހަދިޔާއެއް ދޭން ބުނެގެންނެވެ. މަންމަ އާއި ވަކިން އުޅެން ބޭނުންވެގެންނެއް ނޫނެވެ. އަދި ދާނިޔާ ދެކެ ފޫހިވާ ޒާތުގެ ވާހަކަތައް ލީވާން ދައްކާފައިވާތީ ލީވާންގެ ބަހަށް ހެއްލިގެން ދިޔައީ މަދު ވަގުތުކޮޅަކަށެވެ.\nހެނދުނު ގެންދަން ބުނެގެންވެސް ޒޯހާ ނިދަން އެއްބަހެއް ނުވިއެވެ. ނިދާ މާހައުލު ބަދަލުވުމުން އެކަމުގެ އަސަރުވެސް ޒޯހާއަށް ކުރިމެއެވެ. ޒާން އާއި ވަކިން އުޅުމަކީވެސް އުދަނގޫކަމެކެވެ. މިޒާޖު ތަފާތުވިއަސް ދެކުދިން އުޅެނީ އެކުގައެވެ.\nބާލީސް އެނދުމައްޗަށް ޖަހާފައި ލީވާން ތެދުވިއެވެ. ޒޯހާ ނައުމުން ތެދުވެ ދާންޖެހުނީ އޭނާއަށެވެ. ޒޯހާގެ ކައިރިއަށް ގޮސް ދެކަކޫ މައްޗަށް ތިރިވެ ޒޯހާގެ ބޮލުގައި ފިރުމައިލިއެވެ.\n"ދަރިފުޅު ހުރިހާ ދުވަހު އުޅުނީ މަންމަ ކައިރީ، ބައްޕަ ކައިރީވެސް ބައެއް ފަހަރު އުޅެންޖެހޭނެ، މަންމަ އާއި ބައްދަލުކުރަންވެސް ގެންދާނަމޭ، ބައެއް ފަހަރު ޒާންވެސް އަންނާނެ މިގެއަށް، " ލީވާން އަށް ޒޯހާ ދެކެ ރުޅި އައުމަކީ ކުރެވޭކަމެއް ނޫނެވެ. އަދިވެސް އޭނާގެ އަޑު ހުރީ ކުރީގެ ރާގުގައެވެ. ލީވާންގެ އަތް ފޮޅާލާފައި ޒޯހާ ދުރަށް ޖެހިލަން އުޅުނެވެ. އޭގެކުރިން ޒޯހާ ގެނެސް އޭނާގެ މޭގައި ޖައްސާލިއެވެ.\n"ބައްޕަ ލޯބިވާވަރަށް މަންމަ ނުވާނެ ލޯތްބެއް، " ލީވާންއަށް ކުރި ހޯދޭނެ ހަމައެކަނި މަގަކީ އެއީއެވެ.\nދޮރުގައި ޓަކިދިން އަޑު އަހާފައި ލީވާން އަށް ބަލައިލެވުނެވެ. އެއަޑު ތަކުރާރުވުމުން މީހަކު އައީއޭ ހިތައި ތެދުވިއެވެ. ތަޅުގައި ހިފާ އަނބުރާލަމުން ލީވާން ދޮރު ހުޅުވީ ކުޑަކޮށެވެ. ހަނިދޭތެރެއިން އޭނާއަށް ނޫކުލައިގެ ޔުނީފޯރމްގައި ތިބި ދެ ފުލުހަކު ފެނި ދޮރު ކޮއްޕާލެވުނެވެ. ތަޅު ލުމުގެ ކުރިން އެތަނުން އެކަކު ފައިން ޖަހައި ދޮރު ލެއްޕުނަ ނުދިނެވެ.\nފަހަތަށް ޖެހެން އުޅެނިކޮށް ލީވާން ވެއްޓުނީ އުންޑުންނެވެ. ނިކަން ހަލުވިކޮށް އެމީހުން ވަދެ ލީވާން ވަށާލިއެވެ. ލޮލަށް ފެންނަމުން ދިޔަ މަންޒަރުގެ ސަބަބުން ޒޯހާއަށް އިނދެވުނީ ދެލޯ ބޮޑުކޮށްލައިގެންނެވެ. ލީވާން ނަގައި އެނދުގައި ބައިންދާފައި އެމީހުން މުޅި ކޮޓަރި ތެރެ ހާވަންފެށިއެވެ. ކޮޓަރި ފާސްކުރުމުގެ ހުއްދަ އެމީހުން އަތުގައި އޮތެވެ.\nއޭގެ ގަޑިއިރެއްގެ ފަހެވެ. ލީވާން އިނީ ކޮޓަރިއެއްގެ ތެރޭ އެކަންޏެވެ. އެތަނަށް ތަހްގީގު ކުރާ ބަޔަކު ސުވާލުކުރަން އަންނާނެކަމަށް އޮތީ ބުނެފައެވެ. ލީވާން ވިސްނަމުން ދިޔައީ އެމީހުން ކުރާނެ ސުވާލުތަކާއި މެދުގައެވެ. އެކަމަށްވުރެ އޭނާ ނުރުހުންވެފައިވަނީ ދާނިޔާއަށް ކުރި ލިބުނީތީއެވެ. ފުލުހުން ޒޯހާ ހަވާލުކުރާނީ ދާނިޔާ އަށްކަން އެނގެއެވެ. އޭނާ ހާސިލްކުރަން ބޭނުންވި ކަންތައް ނުވަނީސް ހުރިހާކަމެއް ފަނިވެގެން ދިޔައީއެވެ.\nކޮޓަރި ތެރެއިން ފެނުނު ސާމާނާއި ފައިސާތަކުން އެކަނިވެސް މިފަހަރު އޭނާ މިނިވަންވާނެކަމެއް ނޭނގެއެވެ. ފުލުހުން މުޅި ކޮޓަރި ތެރެ ހާވައި ބެލުމުގެ ތެރޭ ލީވާން އަތުގައި ހުރި ހުރިހާ އެއްޗެއް ހޯދިއެވެ. ލީވާން ހައްޔަރުކުރަން ދިޔަ މައިގަނޑު ސަބަބަކީ މަސްތުވާތަކެތީގެ މައްސަލައެއް ނޫނެވެ. ރިންޒީ މަރާއި މެދު ޝައްކު އުފެދިގެންނެވެ. އެކަމަކު އޭނަ އާއި ދިމާލަށް އެމީހުންގެ އިނގިލިތައް އެ އައީ ކީއްވެކަމެއް ނޭނގެއެވެ. ކުރިކަމެއް އޭނާ ކުރީ ރާވައި ސިއްރުންނެވެ.\nރިންޒީ އަށް ސަލާމަތްވާން އޭނާ ފުރުޞަތު ދިނެވެ. ރިންޒީ އަށް އެހީވާން އޭނާ ހުރީ ތައްޔާރަށެވެ. ރިންޒީ އާއި ސުލްހަވެރިކޮށް ވާހަކަ ދައްކަން އޭނާ މަސައްކަތް ކުރިއެވެ. ރިންޒީ ރުޅި އައީ ލީވާންގެ ދިރިއުޅުމުގައި ރިންޒީއަށް ޖާގައެއް ނެތްކަން އެނގިގެންނެވެ.\nރިންޒީ އާއި ގަޔާވި ދުވަސްތަކެއް ދިޔައެވެ. އެކަމަކު އޭރު ރިންޒީ އޭނާ ބެހެއްޓީ އެކުވެރިއެއްގެ ގޮތުގައެވެ. އަޔާމީން ފެނިގެން ރިންޒީ ކައިވެނިކުރި ހިސާބުން ލީވާންގެ ލޮލަށްވެސް ފެނި ނުލިއެވެ. ދެން ކުއްލިއަކަށް ފެނުނީ މީގެ ދެ މަހެއްހާ ދުވަސްކުރިންނެވެ. އެއީ ލީވާންއަށް ހެދުނު ގޯހެކެވެ. އެކަމަކު އެއީ ރިންޒީ އާއި ކައިވެނިކުރަންޖެހޭ ސަބަބެއް ނޫނެވެ. ބޭރަށް ގޮސް ރިންޒީ ބަނޑުދޮވެލައިގެން އަންނަން ލީވާން އެދުނެވެ. ޚަރަދު ދޭނީ ލީވާން އެވެ. އެގޮތާއި ރިންޒީ ނުރުހުނެވެ. އެއީ ރިންޒީ އެނބުރި އައުމަކުން އަޔާމީން ކައިވެނި ނުކުރާނެތީއެވެ. ރިންޒީ ގަދަ ދެއްކީ ލީވާން އާއި ކައިވެނި ކުރާށެވެ. ނޫނީ ވިހައި ގަދަވެ ލީވާން ބޭޒާރުކޮށްލާނެކަމަށް އިންޒާރު ދިނެވެ.\nރިންޒީ ކައިރީ އަރާމުކުރަން ދާށޭ ކިޔައި ފޮނުވީ އިންނަން އެއްބަސްވެގެންނެވެ. އޭގެ ކުޑައިރުކޮޅެއްފަހުން ގެސްޓް ހައުސްއަށް ގޮސް އެކޮޓަރީގެ ތަޅުދަނޑި ލީވާން ނެގީ ބިދޭސީމީހާއަށް ބޮޑު އަދަދެއްގެ ފައިސާ ދީފައެވެ. އެކަން ސިއްރު ކޮށްދިނުމަށް ބުނެފައެވެ.\nރިންޒީގެ ކޮޓަރިއަށް ވަންއިރު ރިންޒީ ފެންވަރައިގެން ނިކުންނަނީއެވެ. ލީވާން ފެނިފައި ރިންޒީ ބިރުގަތެވެ. އެކޮޓަރިއަށް ވަނީ ކިހިނެއްތޯ އެހިއެވެ. ކޮޓަރި ހުރީ ތަޅުނުލާކަމަށް ލީވާން ބުންޏެވެ. ރިންޒީ އަށް ގެނައި އާފަލު ޖޫސްޕެކެޓުން ތައްޓެއް އަޅާފައި ބޯލާށޭ ލީވާން ބުންޏެވެ. އޭގައި ނުހިފަން ރިންޒީ އުޅުނެވެ. މޭނުބައިކުރާތީ އެއްވެސް އެއްޗަކާއި ގަޔާނުވާތީއެވެ.\nކުޑަދޮރުގެ ކައިރީ ރިންޒީ ހުއްޓުނެވެ. ކުޑަދޮރު ހުޅުވާފައި ދޮރުފޮތިގަނޑުން ނިވާކޮށްލިއެވެ. ފަހަތް އެނބުރުނުއިރު ލީވާން އައިސް ހުރީ ކައިރީގައެވެ. ރިންޒީގެ އުނަގަނޑުގައި އަތް ޖައްސާލާފައި ލީވާންގެ ކައިރިއަށް ދަމާލިއެވެ. އޭނައަށްޓަކައި ނަމަވެސް ޖޫސްތަށި ބޯލަން އެދުނެވެ. ލީވާންގެ ލޮލުގައިވީ މަކަރުވެރިކަން ރިންޒީއަކަށް ނުދައްކައެވެ. ރިންޒީ ޖޫސްފޮދެއް ބޯލިއެވެ. ރިންޒީގެ ފޯނަށް މަންމަ ގުޅީ އެވަގުތެވެ. ވަފިއްޔާ އާއި ވާހަކަ ދައްކާށޭ ލީވާން ބުންޏެވެ. އޭނާ ގޮސް ހުއްޓުނީ ޑްރެސިން ޓޭބަލްގެ ކައިރިއަށެވެ. ރިންގު ކެނޑެންދެން ރިންޒީ ހުރީބަލާށެވެ. އެއީ އޭނާގެ މަންމަ އާއި ވާހަކަ ދައްކަން ލިބޭ އެންމެ ފަހުގެ ފުރުޞަތު ކަމެއް ނޭނގެއެވެ. އަނެއްކާވެސް ޖޫސްތަށީގެ ބާކީބައި ބޯލިއެވެ. ލީވާން ފުރަގަސްދީގެން ހުރެ ކުރާކަމެއް ނޭނގެއެވެ. އެ ފިޔަވަޅުމަތީ ހުއްޓާ ރިންޒީގެ ދެލޯ ފުސްވަމުން ދިޔައެވެ. ލީވާންއަށް ގޮވާލަން ބޭނުންވިއެވެ. ދެފައި ތުރުތުރުލާން ފެށުމުން އޭނާއަށް ބަލައިލެވުނީ އަތުގައި ހުސްވެފައި ހުރި ތައްޓަށެވެ. ލީވާން އޭގެ ތެރެއަށް އެއްޗެއް އެޅީކަން އެނގުމުން ލީވާންގެ ނިޔަތާއި މެދު ވިސްނާލެވުނެވެ. ލީވާން ފުރަގަސްދީގެން ހުއްޓާ އަވަހަށް ފޯނު ހުޅުވައި އަޔާމީންއަށް މެސެޖެއް ލިޔަން ބޭނުންވިއެވެ. އެއްބައި ލިޔެވުނުތަނާއި ފެނުނީ ލީވާން އެނބުރުނުތަނެވެ. ބިރުން ގޮސް ރިންޒީގެ އަތުން ފޯނު ދޫވެގެން ވެއްޓުނެވެ. އަނެއް އަތުގައި ހުރި ބިއްލޫރިތަށިވެސް ވެއްޓުނެވެ. ލީވާން އައީ ކައިރިއަށެވެ. ފުރާނަ ސަލާމަތްކުރަން ދުއްވައިގަންނާނެ ހިތްވަރެއް ރިންޒީގެ ހައްޓަކު ނެތެވެ. އޭނާއަށް ޖެހެވުނީ ފަހަތަށެވެ. ފަރުދާގެ ފޮތިގަނޑުގައި އަތްލެވުނުކަން އެނގެއެވެ. އޭނާގެ ދެކޮނޑުގައި ހިފާ ލީވާން ކޮއްޕާލީ އެ ފޮތިގަނޑުގައި ބާރަށް ހިފަހައްޓާލުމުގެ ކުރިންނެވެ.\nއެއީ ރިންޒީ އަމިއްލައަށް ކުރި ކުށެއްކަން ދައްކަން ލީވާން މަސައްކަތް ކުރިއެވެ. ޑްރެސިން ޓޭބަލް ކައިރީ ރިންޒީގެ ނަމުގައި ލިޔެފައި ނޯޓްކޮޅެއް އޭނާ ބޭއްވީ އެހެންވެއެވެ. ރިންޒީ ވެއްޓުނު ޚަބަރާއި އެކު ފުރަތަމަ ދެތިން ދުވަހު އެހާ އޮމާންކޮށް ދިޔައީ އެހެންވެއެވެ. ޚަބަރުތަކުގައިވެސް ކީ އަމިއްލައަށް މަރުވާން މަސައްކަތްކުރި ވާހަކައެވެ. އޭނަ އާއި މެދު ޝައްކުކުރި މީހަކުވެސް ނެތެވެ. ދޮރު ހުޅުވުނު އަޑަށް ލީވާން ބަލައިލިއެވެ. ފައިލެއް ހިފައިގެން ދެ ފުލުހަކު ވަނެވެ. އޭނަ އާއި ސުވާލުކުރިއެވެ. ރިންޒީ ދަންނަންތީ އެއްސެވެ. ދަންނަ ކަމަށް އެއްބަސްވިއަސް ބާކީ ކުރި އެއްވެސް ސުވާލަކަށް އޭނާ އެއްބަހެއް ނުވިއެވެ.\nދޮގާއި މަކަރުން އަބަދު ކުރިއެއް ނުލިބުނެވެ. ފުލުހުންގެ ހައްޔަރުގައި ގެސްޓް ހައުސްގައި އިން ބިދޭސީ މީހާ އެބައިންކަމަށް އެމީހުން ބުންޏެވެ. އެމީހާ ދިން ބަޔާނާއި ލީވާން ދިން ފައިސާތައްވެސް އެމީހާ ދައްކައިފިއެވެ. ރިންޒީ މަރުވި ކޮޓަރިން ލީވާންގެ އިނގިލީގެ ނިޝާންވެސް ފެނިފައިވާކަމަށް ފުލުހުން ބުންޏެވެ. އިތުރަށް ދޮގު ނުހަދަން އެމީހުން ނަޞޭހަތް ތެރިވިއެވެ. އެއް ކުށުން ނުވިއްޔާ ލީވާން ޖަލުގައި ބަހައްޓާނެ އެހެން ކުށެއްވެސް ފެންމަތިވެފައިވާކަމަށް ފުލުހުން ބުންޏެވެ.\nލީވާން އެއްޗެއް ނުބުނުމުން އެމީހުން ދާން ތެދުވިއެވެ.\n"ހަޤީޤީ ކުށްވެރިޔާ ހޯދުނީ ހަމައެކަނި އަޅުގަނޑުމެންގެ މަސައްކަތަކުން ނޫން، އަޅުގަނޑުމެންނަށް ކުރެވުނު ކަމަކީ ހެކި ހޯދައިދިނުން. " ފުލުހުން ބުނެލިއެވެ. އެކަމަކު އެއީ ކާކުގެ ސަބަބުންކަމެއް ފުލުހުން ނުބުންޏެވެ.\nފުލުހުންގެ އިދާރާއިން އަޔާމީން ނިކުތީ ހިތްހަމަޖެހިފައި ހުރެއެވެ. ބޭރުގައި ހުރި ޝުރާހް ކައިރީ އަޔާމީން ހުއްޓުނެވެ. އޭނާގެ ކަރުގައި ރަތްވެފައި ހުރިތަނުގައި އަތް ފިރުމާލެވުނެވެ. ބިދޭސީ މީހާގެ އަތް ދަށުން އޭނާއަށް ސަލާމަތް ނުވެވުނު ނަމަ އެތަނުން ނެރޭނީ އޭނާގެ މަސްގަނޑު ކަންނޭނގެއެވެ. އެކަމަކު ކާމިޔާބު ލިބުނީ އޭނާއަށެވެ. އެމީހާ ގެ ދެއަތް ބަނދެލާފައި އަޔާމީން ގުޅީ ފުލުހުންނަށެވެ. ލީވާން އާއ ބެހޭގޮތުން ކިޔައިދިނީ އެމީހާއެވެ. އިތުރަށް އަޔާމީންއަށް ދޭންޖެހުނީ ރިންޒީގެ ފޯނެވެ. އޭގައި ރިންޒީ އޭނާއަށް ފޮނުވަން އުޅުނު މެސެޖުން ކޮންމެވެސް ވަރެއްގެ މައުލޫމާތެއް ލިބެއެވެ. އޭގައި ލީވާންގެ ނަން ބޭނުންކޮށްފައި ނެތަސް ރިންޒީ އެހީއަށް އެދިފައި ވާތީ އަމިއްލަ އަށް މަރުވާން ނޫޅޭކަން އެނގެއެވެ.\n"ކަލޭ ތީ މޭންއެކޭ." އަޔާމީންގެ ކޮނޑުގައި ޖަހާލަމުން ޝުރާހް ބުނެލިއެވެ. އަޔާމީން އާއި އެކު ގޮސް ކާރަށް އަރަމުން ޝުރާހް ހުއްޓުނެވެ. "ކަލޭ ޖަނާލްއަށް އަގުދެއްކީ ކިހިނެއްކަމެއް އަދި ނުބުނަމެއްނު." ޝުރާހް ގެ މޫނަށް ބަލާލާފައި އަޔާމީން ހީލިއެވެ. ކާރުގެ ކުރީ ޝީޓަށް އަރައި އަޔާމީން ބަލައިލީ ފޯނަށެވެ. ފޯނުގެ ސްކްރީނުގައި އިނީ އަޔާމީން އާއި އަޒާންގެ ފޮޓޯއެކެވެ. ދެބަފައިން އިށީދެ އިނީ ކަޅުކުލައިގެ ޕީސީއެކްސްއެއްގައެވެ. -- ނުނިމޭ --


Doctorunnai Naruhunnah kujjehge bodu ehee eh\nކޮވިޑް-19 ޖެހޭ މީހުންނަށް ފަރުވާ ކުރުމުގައި ޑޮކްޓަރުންނާއި ނަރުހުން ދަނީ ވަރުގަދަ ޖިހާދެއް ކުރަމުންނެވެ. ސިއްހީ އެހީތެރިންގެ ތެރެއިން ގިނަ މީހުންނަށް ހަމަ ނިދި ވެސް ނިދާ ލެވޭ ގޮތެއް ނުވެ އެވެ. އަދި އާއިލާގެ މީހުންނަށް ބަލި ޖެހިދާނެ ކަމުގެ ބިރަށް އެފަދަ މީހުންނަށް އަމިއްލަ ގެއަށް ވެސް ދާކަށް ނުކެރެ އެވެ.\nއެމީހުންގެ މި ބޮޑު ގުރުބާނީ ހުރިހާ މީހުން ވަޒަނެއް ނުކުރެ އެވެ. ބަލި ޖެހިދާނެ ކަމުގެ ބިރަށް އެމީހުންނާ ކައިރިއަށް ދާން ނުކެރޭ މީހުން އުޅޭއިރު އިންޑިޔާގައި ބައެއް ޑޮކްޓަރުންނާއި ނަރުހުންނަށް ދިމާވެފައިވާ އަނެއް މައްސަލައަކީ ކުއްޔަށް އުޅޭ ތަންތަނުގެ ވެރިން އެމީހުން އެ ގެއަކަށް ވަންނަން ހިތްހަމަ ނުޖެހުމެވެ. އެހެންވެ މީގެ ތެރެއިން ގިނަ މީހުން ނިދުމާއި ދިރިއުޅުމުގެ ހުރިހާ ކަންތައްތަކެއް ވެސް ކުރަނީ ހޮސްޕިޓަލުގެ ކޮންމެވެސް ހުސް ތަންކޮޅެއްގަ އެވެ.\nއިންޑިއާގެ ނޫހެއްގައިވާ ރިޕޯޓެއް ބުނާ ގޮތުގައި އިންޑިއާގެ ކަލްކަތާގައި ހުންނަ ސަތިޔަޖީތު ރޭ ފިލްމް އެންޑް ޓެލެވިޒަން އިންސްޓީޓިއުޓްގައި ކިޔަވާ ސުޗާނާ ސާހާއަށް ޚަބަރުތައް ލިބުން ވަރަށް ދެރަވި އެވެ. ސުޕަހީރޯއިން ކުރާ ފަދަ މަސައްކަތްތައްކުރާ މެޑިކަލް ޕްރޮފެޝަނަލުންނާ ދޭތެރޭ ބައެއް މީހުން ތަފާތުކުރުންތައް ގެންގުޅޭތީ އޭނާގެ ހިތް ހަލާކުވި އެވެ.\nއެހެންވެ އެމީހުންނަށް އޭނާއަށް ވެވުނު އެހީތެރިކަމެއް ފޯރުކޮށްދޭން ނިންމި އެވެ. ސާހާގެ ބައްޕަ އަކީ ވަރަށް ބޮޑު ވިޔަފާރިވެރިއެކެވެ. އޭނާ ކުއްޔަށްދޭ ފްލެޓްތަކުގެ ތެރެއިން ކަލްކަތާގައި ހުރި ދެ ފްލެޓެއް އޭރު ހުސްވެފައި ހުންނަތާ ވަރަށް ގިނަ ދުވަސް ވެއްޖެ އެވެ. އެހެންވެ ބައްޕަ އާއި އާއިލާގެ މީހުންނާ ވާޙަކަ ދައްކައިގެން އެ ދެ ފްލެޓް ޑޮކްޓަރުންނާއި ނަރުހުން ބޭނުންކުރުމަށް ހިލޭ ދޫކުރަން ސާހާ ނިންމި އެވެ. އަދި ފޭސްބުކްގައި މިގޮތަށް އިޝްތިހާރެއް ޖެހި އެވެ.\nއިސާހިތަކު ގިނަ އަދަދެއްގެ ޑޮކްޓަރުންނާއި ނަރުހުން ސާހާއަށް ގުޅައި އޭނާގެ ފްލެޓްގައި ދިރިއުޅެން ބޭނުންކަމަށް ބުނެފައިވާ ކަމަށް ސާހާ ބުންޏެވެ.\nމިހާރު ސާހާ އާއި އޭނާގެ ބޭބެ އަދި އަވަށްޓެރިއެއް ވެގެން އެ ފްލެޓްތައް ސާފުކޮށް ގިނަ އަދަދެއްގެ ޑޮކްޓަރުންނާއި ނަރުހުންނަށް ތިބެވޭނެ އިންތިޒާމްތައް ވަނީ ހަމަޖައްސާފަ އެވެ.\nއިންޑިއާ ކުޑަކުދިން ކޮވިޑް-19 + ކޮވިޑް-19 އިގެ ބަލާއާފާތް


Gaumu dhookoh dhiyaee ley ohoru vumeh huttuvan: Ashraf Ghani\nގައުމު ދޫކޮށް ދިޔައީ ލޭއޮހޮރުވުމެއް ހުއްޓުވަން: އަޝްރަފް ޣަނީ\nއަފްޣާނިސްތާނު ދޫކުރައްވާ ކުއްލިގޮތަކަށް ފުރާވަޑައިގެންނެވީ ލޭ އޮހޮރުވުމެއް ހުއްޓުވުމުގެ ނިޔަތުގައިކަމަށް އެގައުމުގެ ރައީސް އަޝްރަފް ޣަނީ ވިދާޅުވެއްޖެއެވެ.\nއެމަނިކުފާނު މިހެން ވިދާޅުވެފައިވަނީ މިދިޔަ ބުދަދުވަހު ރަސްމީ ފޭސްބުކް ޕޭޖްގައި އާއްމު ކުރެއްވި ވީޑިޔޯ މެސެޖެއްގައެވެ. އަފްޣާނިސްތާނުގެ ވެރިރަށް ޠާލިބާނުންގެ ބާރުގެ ދަށަށް ގެނައުމަށް މަސައްކަތް ފެށުމުން ރައީސް އަޝްރަފް ވަނީ ޤައުމު ދޫކޮށް ޔޫ.އޭ.އީ އަށް ފުރާވަޑައިގެންފައެވެ.\nރޭ އާއްމުކުރެއްވި ވީޑިއޯގައި ރައީސް އަޝްރަފް ވަނީ، ގައުމު ދޫކޮށް ވަޑައިގެންނެވީ ގިނަ އަދަދެއްގެ ފައިސާ ހިފައިގެން ކަމަށް ތުހުމަތުކޮށް ދެކެވެމުންނާ ވާހަކަތައް ދޮގު ކުރައްވާފައެވެ. ކަސްޓަމް އޮފިޝަލުންނާއި އެހެން އޮތޯރިޓީތަކުން އެ ތުހުމަތުތަކަކީ ހަޤީޤަތެއް ނެތް ތުހުމަތު ތަކެއްކަން ސާބިތުވެގެން ދާނެކަމުގައި ވެސް ވިދާޅުވިއެވެ.\nއެމަނިކުފާނު ވިދާޅުވިގޮތުގައި ޤައުމު ދޫކޮށް ދިޔައީ ލޭ އޮހޮވުންތައް ކުޑަކުރުމަށެވެ.\n"އަޅުގަނޑު މިވަގުތު އެމިރޭޓްސްގައި މިހުރީ ލެއޮހޮރުވުންތައް ހުއްޓުވާ ކުރިމަތިވެދާނެ މައްސަލަތައް މަދުކުރުމަށް" ރައީސް އަޝްރަފް ވިދާޅުވިއެވެ. އަދި ދާއިމީކޮށް ޔޫއޭއީގައި ހުރުމުގެ ޚިޔާލެއް ނުކުރައްވާ ކަމަށާއި އެނބުރި ޤައުމަށް ދިއުމަށް މިހާރުވެސް ވާހަކަ ދެކެވެމުން ދާކަމުގައި އެމަނިކުފާނު ވިދާޅުވިއެވެ.\nނަމަވެސް ޣަނީ ވިދާޅުވިގޮތުގައި ޤައުމު ދޫކޮށްދިޔައީ ޤައުމަށް އެންމެ ރަނގަޅު ގޮތަކީ އެއީ ކަމަށް ފެނުމުންނެވެ. އެމަނިކުފާނު ވިދާޅުވިގޮތުގައި ޠާލިބާނުން އަފްޣާނިސްތާނުގެ ވެރިރަށް ކާބުލްއަށް ވެރިވެގަތީ ވެފައިވާ އެއްބަސްވުމާ ޚިލާފުވުމަށް ފަހުގައެވެ.


SunOnline: Roadha mahu BML in hidhumai dheynee 9:30-12:00 ah\nރޯދަމަހު ބީއެމްއެލް އިން ހިދުމަތްދޭނީ 9:30-12:00 އަށް\nއައިޝަތު ފަރީޙާ 07 Apr 2021, 11:33\nކުރިއަށް އޮތް ރަމަޟާން މަހު ބެންކް އޮފް މޯލްޑިވްސް (ބީއެލްއެލް) އިން ހިދުމަތް ދޭނީ ހެނދުނު 9:30 އިން މެންދުރު 12 އަށް ކަމަށް އެ ބޭންކުން ބުނެފި އެވެ.\nބީއެމްއެލް އިން ބުުނީ ރަމަޟާން މަހާއި ޝައްވާލުމަހުގެ ފުރަތަމަ ހަތް ދުވަހު އެ ބޭންކުގެ ރަސްމީ މަސައްކަތު ގަޑިއަކީ އެއީ ކަމަށެވެ. ބޭންކުގެ ބްރާންޗްތަކާއި ސާވިސް ސެންޓަރުތައް އެ ވަގުތުތަކުގައި ހުޅުވާފައި ހުންނާނެ ކަމަށް ބެންކުން ބުންޏެވެ.\nބީއެމްއެލް އިން ބުނީ ރާއްޖޭގެ އެކި ކަންކޮޅުތަކުގައި ގާއިމްކޮށްފައިވާ އެ ބޭންކުގެ ސެލްފް ސާވިސް ބޭންކިން ސެންޓަރުތައް މެދުވެރިކޮށް ފައިސާ ޖަމާކުރުމާއި، ފައިސާ ނެގުމާއި ފައިސާ ފޮނުވުމުގެ ހިދުމަތް 24 ގަޑިއިރު ލިބޭނެ ކަމަށެވެ. އަދި މީހުން ދިރިއުޅޭ ރަށްތަކުގައި ގާއިމްކޮށްފައިވާ ކޭޝް އެޖެންޓުން މެދުވެރިކޮށް އަސާސީ ބޭންކިންގެ ހިދުމަތްތައްވެސް މި ރޯދަ މަހު ކަސްޓަމަރުންނަށް ލިބޭނެ ކަމަށް ބުންޏެވެ.\nމީގެ އިތުރުން ރާއްޖޭން ބޭރަށް ފައިސާ ފޮނުވުން (ޓީޓީ)، ބީއެމްއެލް ޗެކް ޕްރޮސެސް ކުރުން އަދި ޕޭ ރޯލް ޕްރޮސެސް ކޮށޤދިނުމާއި ލޯކަލް ޓްރާންސްފާ އެންޑް ޕޭމަންޓްސް އަށް ހެނދުނު 11:00 ގެ ކުރިން ލިބޭ ހުށަހެޅުންތަކާއި ޖަމާކުރާ ޗެކްތައް އެދުވަހު ޕްރޮސެސް ކުރާނެ ކަމަށް ބީއެމްއެލް އިން ބުންޏެވެ.\nއޭގެ ފަހުން ލިބޭ ރިކުއެސްޓް ޕްރޮސެސްކުރާނީ ދެން ބޭންކު ހުޅުވޭ ދުވަހު ކަމަށްވެސް ބޭންކުން ބުންޏެވެ.\nމާލޭ ގައި ބޭންކިން ހިދުމަތް ހޯދުމަށް ކިއުބީ އެޕް މެދުވެރިކޮށް އޮންލައިން ނަންބަރު ނެގުމަށް ބީއެމްއެލް އިން އިލްތިމާސް ކުރެ އެވެ. އަދި ހިދުމަތް ހޯދުމަށް ބޭންކަށް ދިޔުމުގެ ކުރިން ކިޔުގައި މަޑުކޮށްގެން ތިއްބި ކަސްޓަމަރުންގެ އަދަދު ޗެކް ކުރުމަށްވެސް ބޭންކުން އެދެ އެވެ.\nމީގެ އިތުުރުން އެކައުންޓް އޯޕެނިން ސެންޓަރު، ލޯން ސެންޓަރު އަދި ބިޒްނަސް ސެންޓަރުތަކުން ހިދުމަތް ދިނުމަށް ހަމަޖެހިފައިވަނީ އެޕޮއިންޓްމެންޓަށް ކަމަށާއި ބޭންކުގެ ވެބްސައިޓް މެދުވެރިކޮށް އެޕޮއިންޓްމަންޓަށް އެދި ހުށަހެޅޭނެ ކަމަށްއެމްއެލް އިން ބުންޏެވެ.\nބޭންކުން ވަނީ، މި ދަނޑިވަޅުގައި ގޭގައި ތިބެގެން ބީއެމްއެލް އިންޓަރނެޓް ބޭންކިން އަދި މޮބައިލް އެޕް މެދުވެރިކޮށް ބޭންކިން ގެ ހިދުމަތްތައް ހޯދުމަށް އިލްތިމާސް ކޮށްފަ އެވެ.\nކާޑެއްދޫ ބަނދަރުގެ ސާވޭ ހަދަން އާރުޑީސީ އަށް\nފެބްރުއަރީ މަހު މާލެ އަތޮޅުން ގްރީން ޓެކުހަށް 23 މިލިއަން\nހީކުރި ވަރަށް އިގްތިސާދު ކުރިނޭރި، އޯވަ ޑްރާފްޓް ނުދެއްކި


އެއްޗެއް ގަނެފައި، އެ ގަނެދޭން އެދުނު މީހާއަށް، އޭތި ވިއްކުމޭ ބުނެވެނީ ކޮން އެއްޗަކަށް؟ | މުޢާމަލާތު | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު މުޢާމަލާތު އެއްޗެއް ގަނެފައި، އެ ގަނެދޭން އެދުނު މީހާއަށް، އޭތި ވިއްކުމޭ ބުނެވެނީ ކޮން އެއްޗަކަށް؟\nއެއްޗެއް ގަނެފައި، އެ ގަނެދޭން އެދުނު މީހާއަށް، އޭތި ވިއްކުމޭ ބުނެވެނީ ކޮން އެއްޗަކަށް؟ އަދި އޭގެ ޙުކުމަކީ ކޮބާ؟ (ބައިޢުލް މުރާބަޙާ ލިލްއާމިރި ބިއްޝިރާއި)\nޖަވާބު: އައްޝައިޚް ވަހްބާ އައްޒުޙައިލީ\nމި ޒަމާނުގައި އިސްލާމީ ބޭންކުތަކުން ތި ކަހަލަ މުޢާމަލާތް ހިންގައެވެ. އެއީ، މިސާލަކަށް މީހަކު ވަކި ވައްތަރެއްގެ ނުވަތަ ވަކި މޮޑަލެއްގެ މާސިޑީޒް ކާރެއް ގަންނަން ބޭނުން ވެއްޖެއެވެ. އޭނާ ބޭނުންވަނީ، ބައިބަޔަށް އަގު އަދާކުރާ ގޮތަށް (އިންސްޓޯލްމެންޓަށް) ނުވަތަ ފަހުން އެއްފަހަރާ އަގު އަދާ ކުރާ ގޮތަށެވެ. ދެން އޭނާ އިސްލާމީ ބޭންކަކަށް ގޮސް މި ގޮތަށް ކާރު ގަންނަން ބޭނުންވާކަން ހާމަ ކުރުމުން، އޭނާ ބޭނުންވި ސިފަތައް ހުރި ކާރެއް ބޭންކުން ގަނެއެވެ. ކާރު ފިހާރައިން އެ ކާރު ގަނެ، ބޭންކުން ކާރު އަތުލާ ކާރާ ހަވާލުވެއެވެ. އަތުލާނީ ޙަޤީޤީ އަތުލުމެއް، ނުވަތަ އަތުލުމުގެ ޙުކުމް ދެވޭ އެހެން ގޮތަކަށެވެ. ބޭންކު އަމިއްލައަށް ނުވަތަ ބޭންކު ފޮނުވާ ވަކީލެއް މެދުވެރިކޮށެވެ.\nބޭންކުން ކާރު ގަނެ ކާރު އަތުލާން ޖެހެނީ، ކާރު ބޭނުންވެގެން އުޅޭ މީހާއަށް ކާރު ވިއްކާ އިރު، މިލްކުގައި ވާ އަދި އަތުގައި ވާ އެއްޗެއް ވިއްކި ކަމަށް ވާނީ، މި ގޮތަށް ހަދައިގެން ކަމަށް ވާތީއެވެ.\nބޭންކުން މި ކާރު ގަންނާނީ މިސާލަކަށް އެއް ލައްކަ ދީނާރަށެވެ. ދެން މިއަށް ފަހު މި ކާރު ގަންނަން ބޭނުންވާކަން ހާމަ ކުރި މީހާއަށް ބޭންކުން މި ކާރު ވިއްކާލައެވެ. ވިއްކާލަނީ އެއްލައްކަ ވިހި ހާސް ދީނާރަށެވެ. ބޭންކުން ވިއްކާ އިރު ވިއްކަނީ، މަހަކު ވިހި ހާހުގެ ރޭޓުން، ބައިބަޔަށް އަގު އަދާ ކުރާ (އިންސްޓޯލްމެންޓަށް) ގޮތަށެވެ. ނުވަތަ މިސާލަކަށް ދެ އަހަރު ފަހުން އޭގެ އަގު އެއްފަހަރާ އަދާ ކުރާ ގޮތަށެވެ. އަދި މީގެ ބަދަލެއްގެ ގޮތުގައި އެ މީހާ އަތުން ބޭންކު ކޮންމެވެސް ކަހަލަ ރަހުނެއް އަތުލައެވެ. ބޭންކުން މި ކާރު ގަތުމުގެ ކުރިން، ކާރު ބޭނުންވި މީހާ ކާރު ގަންނާނެ ކަމުގެ ވަޢްދެއް ވެއެވެ. އަދި ވިއްކާނެ ކަމުގެ ވަޢްދެއް ބޭންކުން ވެއެވެ.\nގަނެދޭން އެދުނު މީހާއަށް އޭތި ވިއްކުމޭ (ބައިޢުލް މުރާބަޙާ ލިލްއާމިރި ބިއްޝިރާއި) ބުނެވެނީ މި އަށެވެ.\nމި ގޮތަށް އެއްޗެހި ވިއްކުން ހުއްދަ ކަމަށް އެންމެ ފުރަތަމަ ވިދާޅުވި ޢިލްމުވެރިއަކީ، އިމާމް ޝާފިޢީ -ރަޙިމަހުއްﷲ- އެވެ. އޭނާގެ ފޮތް (އަލްއުއްމު 3/33) ގައި ވިދާޅުވެފައި ވެއެވެ. ''މީހަކު މީހަކަށް އެއްޗެއް ދައްކާފައި، އޭތި ގަނެ ދޭށޭ، އޭރުން މިވެނި ވަރެއް ކަލެއަށް ފައިދާ ދޭނަމޭ ބުނުމުން، އޭނާ އޭތި ގަނެފިނަމަ، އެ ގަތުން ހުއްދައެވެ. އަދި، މިވެނި ވަރެއް ފައިދާ ދޭނަމޭ ބުނި މީހާއަށް ވަނީ އިޚްތިޔާރު ލިބިގެންނެވެ. އޭނާ ބޭނުންނަމަ އޭތި ގަނެވިދާނެއެވެ. އޭން ބޭނުންނަމަ ނުގަނެ ދޫކޮށްވެސް ލެވިދާނެއެވެ.''\nމީގެ މާނައަކީ، އިމާމް ޝާފިޢީ މި ގޮތަށް އެއްޗެހި ވިއްކުން ހުއްދަ ކުރައްވާ ކަމެވެ. އެއީ އެ ގަންނަން އެދުނު މީހާ އޭތި ގަތުމާއި ނުގަތުމުގެ އިޚްތިޔާރު އޮންނަ ކަމަށް ވަނީނަމައެވެ. އަދި ވިއްކާ މީހާއަށް ވެސް، އޭތި ވިއްކުމާއި ނު ވިއްކުމުގެ އިޚްތިތާރު އޮންނަ ކަމަސް ވަނީނަމައެވެ. ވީމާ މީގައި ދެ މީހުން ކުރެ މީހަކަށް، ލާޒިމް ވަޢްދެއް ނެތެވެ.\nމަޖްމަޢުލް ފިޤުހުލް އިއްލާމީ އައްދައުލީ އިން ވަނީ، މި މުޢާމަލާތަކީ ހުއްދަ މުޢާމަލާތެއް ކަމަށް ޤަރާރު ނެރެފައެވެ. ނަމަވެސް އެއީ ޝަރުޠަކާއެކުގައެވެ. އެ ޝަރުޠަކީ، މުދާ މިލްކުކޮށް އަތުލާފައި ވިއްކުމެވެ.\nއިސްލާމީ ބޭންކުތަކުން މި މުޢާމަލާތް ހިންގާއިރު ނަގާ ރައުޔަކީ، ކުރެވުނު ވަޢްދު ދެ މީހުންގެ މައްޗަށް ވެސް ލާޒިމުވާ ކަމަށް ބުނާ މި ޒަމާނުގެ ބައެއް ޢިލްމުވެރިންގެ ރައުޔެވެ. ކުވައިތުގައި ބޭއްވުނު އިސްލާމީ ބޭންކުތަކުގެ ދެވަނަ ބައްދަލުވުމުގައި ވަނީ، ދެ ފަރާތަށް ވެސް ކުރި ވަޢްދު ލާޒިމް ކަމަށް، ބުނާ ރައުޔު ނަގާފައެވެ. އެއީ މާލިކީ މަޛްހަބުގައި މި ކަން އޮންނަ ގޮތަށް ތަބާވެއެވެ. މާލިކީ މަޛްހަބުގައި އޮންނަ ގޮތުން، ވަފާތެރިވާން ޖެހޭ ސަބަބެއް އޮންނަ ވަޢްދަކީ އަދި އެ އެއްޗަކާ މެދު ވަޢްދު ކުރެވުނު އެއްޗަކީ، އެއަށް ޚަރަދު ދާ އެއްޗަކަށް ވާނަމަ، ވަފާތެރިވާންޖެހޭ އެއްޗެކެވެ.\nއަދި އިބްނު ޝުބްރުމާ ގެ ބަސްފުޅަށް ބަލާފައެވެ. އޭނާ ވިދާޅު ވީ: ''ޙަރާމް ކަމެއް ހަލާލް ނުކުރާ، އަދި ޙަލާލް ކަމެއް ޙަރާމް ނުކުރާ ކޮންމެ ވަޢްދަކީ ވަފާތެރިވުން ލާޒިމް ވަޢްދެކެވެ. އިސްހާޤް ބިން ރާހަވީ އަދި ހަސަނުލް ބަޞްރީ ވެސް ވިދާޅުވަނީ މި ފަދައިންނެވެ.\nވަޢްދު ފުއްދަން ޖެހޭ ކަން އިތުރަށް ވަރުގަދަ ވާ ކަމަކީ، އެއީ ދީނުގައި ވާޖިބު ކަމަކަށް ވާތީއެވެ. ވަޢްދު ކޮށްފައި އެ ވަޢްދު ނު ފުއްދާ މީހުންނަކީ، މުނާފިޤުންގެ ސިފަ ލިބިގެންވާ ބައެއް ކަމަށް، ދީން ދެކެއެވެ.\nމި ގޮތަށް ކުރެވޭ މުޢާމަލާތަކީ، ރިބާ ގެ ޝުބްހާ ހިމެނޭ މުޢާމަލާތެއް ނޫނެވެ. އަދި މިއީ ޙަރާމް ކުރެވިފައިވާ ''ބައިޢުލް ޢީނާ'' އެއް ވެސް ނޫނެވެ. އަދި މިއީ ނަހީ ކުރެވިފައިވާ ''ވިއްކުމެއްގައި ދެ ވިއްކުން ހިމެނޭ'' ވިއްކުމެއް ވެސް ނޫނެވެ. އަދި ދީނުގައި މަނާ ކުރެވިފައިވާ ''މިލްކުގައި ނުވާ އެއްޗެއް ވިއްކުން'' އެއް ވެސް ނޫނެވެ.\nބައެއް މީހުން ބުނާފަދައިން މި މުޢާމަލާތަކީ ރިބާ ގެ ޝުބުހާ އެކުލެވޭ މުޢާމަލާތެއް ނޫނެވެ. މި މުޢަމާލާތް ހުއްދަ ނުކުރާ ބައެއް މީހުން ބުނެއުޅެނީ، މިއީ ރިބާ ހިމެނޭ ގޮތަށް ދަރަންޏަށް ފައިސާ ނަގަން ވެގެން، ހެދޭ ހީލަތެއް ކަމުގައެވެ. އަދި މިއީ ބޭންކުން ފަހުން ފައިސާ އިތުރަށް އަތުލާން ދެވޭ ދަރަންޏެއް ކަމަށް ވެސް މިފަދަ މީހުން ދެކެއެވެ.\nމި މުޢާމަލާތަކީ ރިބާ ގެ ޝުބުހާ އެކުލެވޭ މުޢާމަލާތަކަށް ނުވާ ފުރަތަމަ ސަބަބަކީ، މުޢާމަލާތެއްގެ މައްޗަށް ޙުކުމެއް ކަނޑައެޅުމުގައި، އެ މުޢަމަމާތް ކުރެވުނު ވަސީލަތް ހަނދާން ނައްތާލާފައި، މުޢާމަލާތުގެ ނަތީޖާއަށް އެކަނި ބަލައިގެން ނުވާނެއެވެ. މީތާނގައި ވަސީލަތަކީ، މިލްކުގައި ވާ އެއްޗެއް ވިއްކާލެވޭ ޞައްޙަ ވިޔަފާރިއެކެވެ. ހަމަ ޙަޤީޤަތުގައި ވެސް އިސްލާމީ ބޭންކުން އެ ކާރު -ނުވަތަ އެ ނުންވެސް އެއްޗެއް- އެބަ ގަނެއެވެ. ނަމަވެސް، ކޮންމެ ވިޔަފާރި ވެރިއެކޭ އެއްގޮތަށް، ބޭންކުން ވެސް އެ ކާރު ގަންނަނީ، އެހެން ފަރާތަކަށް ވިއްކާށެވެ. އަދި ފައިދާ ޖައްސާފައި އެއްޗެހި ވިއްކުމާއި، ނަގުދު ފައިސާއަށް އެއްޗެއް ވިއްކުމާއި، ދަރަންޏަށް އެއްޗެއް ވިއްކުމާއި، ބައިބަޔަށް އަގު އަދާ ކުރާ ގޮތަށް ވިއްކުމަކީ، ކޮންމެ ވިޔަފާރިވެރިއެއްގެ ވެސް ޙައްޤެކެވެ. ގަންނަ އެތި އެހެން މީހަކަށް ވިއްކުމުގެ ކުރިން، ވަކި މުއްދަތެއް ވަންދެން އަތުގައި އެ ބެހެއްޓުމަކީ ވިއްކުން ޞައްޙަ ވުމުގެ ޝަރުޠެއް ނޫނެވެ.\nދެން މާލިކީ މަޛްހަބުގައި މި ގޮތަށް ވިއްކުމަކީ ''ބައިޢުލް ޢީނާ'' ގެ ތެރޭގައި ހިމެނޭ ވިއްކުމެއް ކަމަށް ދެކުނީ، މީހުން ''ޢީނާ'' އަށް ވާ ގޮތަށް އެއްޗެހި ވިއްކުން ޢާއްމުވުމުން، ބައިޢުލް ޢީނާ އަށް ދެވޭ މަގު ބަންދު ކުރުމުގެ ގޮތުންނެވެ. މާލިކީ މަޛްހަބުގެ މި އިޖްތިހާދަކީ، ހަމަ އެހެން މުޖްތަހިދެއްގެ އިޖްތިހާދު އެއާ ތަޢާރުޟް ވާ އެއްޗެކެވެ. އެއީ ޝާފިޢީގެފާނު ގެ އިޖްތިހާދެވެ. މަޞްލަޙަތަށް ބަލައި، ދެ އިޖްތިހާދުން ވަކި އިޖްތިހާދެއް ނެގުމަކީ، އަހަރެމެންނަށް ކުރެވިދާނެ ކަމެކެވެ.\nދެން މި ގޮތަށް ވިއްކުމުގައި ''ވިއްކުމެއްގައި ދެ ވިއްކުން ހިމެނޭ'' ކަމަށް ބުނުމަކީ ވެސް ރަނގަޅު ބުނުމެއް ނޫނެވެ. އެހެނީ، މީގައި ދެ ވިއްކުމެއް ނުހިމެނެއެވެ. ހިމެނެނީ އެންމެ ވިއްކުމެކެވެ. ''ވިއްކުމެއްގައި ދެ ވިއްކުން ހިމެނޭ '' ގޮތަށް ވިއްކުން ނަހީ ކުރައްވާ، ޙަދީޘް ކުރައްވާފައި ވަނީ އެހެން ކަމަކަށެވެ. އޭގެ މިސާލަކީ ؛- ''ކަލޭގެ ގޭ އަހަރެންނަށް އެއްލައްކަ ފަންސާސް ހާހަށް ވިއްކާ މަތިން، އަހަރެން މި ގެ ކަލެއަށް އެއްލައްކަ ދިރުހަމަށް ވިއްކައިފީމޭ'' ނުވަތަ '' އަހަރެންގެ އަނެއް ގެ އެއްލައްކަ ފަންސާސް ހާހަށް ގަންނަ ގޮތަށް، މި ގެ އެއްލައްކައަށް ވިއްކައިފީމޭ'' ބުނުމެވެ.\nދެން މި ގޮތަށް ވިއްކުމަކީ ''މިލްކުގައި ނެތް އެއްޗެއް ވިއްކުން'' ކަމަށް ބުނުމަކީ ވެސް ރަނގަޅު ބުނުމެއް ނޫނެވެ. އެހެނީ އިސްލާމީ ބޭންކުން، ޚިދުމަތް ލިބިގަންނަ މީހާއަށް ކާރު -ނުވަތަ އެ ނުންވެސް އެއްޗެއް- އެ ވިއްކަނީ، ގަންނަ ތަނަކުން އެ ގަނެ މިލްކު ކުރުމަށް ފަހުގައެވެ. މިހެންވެ، ކާރު ބޭނުންވި މީހާ އާ ބޭންކުން ކާރު ހަވާލު ކުރުމުގެ ކުރިން ކާރު ހަލާކުވެއްޖެ ނަމަ، އެ ކަން ތަހައްމަލު ކުރާނީ ބޭންކުންނެވެ. ކާރު ފިހާރައެއް ނޫނެވެ.\nޚުލާޞާ : ''ގަނެދޭން އެދުނު މީހާއަށް އޭތި ވިއްކުން'' އިސްލާމީ ބޭންކުތަކުގައި ހިނގަނީ ދެ މަރްޙަލާއަކަށެވެ. އެއީ:-\nފުރަތަމަ މަރްޙަލާއަކީ، ބޭންކު ފޯމު ފުރައި އެއްޗެއް ގަންނަން ބޭނުންވާ ކަމާއި، އޭތި ގަންނާނެ ކަމުގެ ވަޢްދެކެވެ. އަދި ގަންނަން ބޭނުންވާ އެތީގެ ސިފައާއި ބާވަތާއި އެ ނުން ވެސް ތަފްޞީލުތައް ބޭންކަށް ކިޔައި ދިނުމެވެ. ބޭންކުން ހާމަ ކުރާނީ އޭތި ގަނެފައި ވިއްކާނެ ކަމެވެ.\nދެވަނަ މަރްޙަލާއަކީ، ބޭންކުން އެ އެއްޗެއް ގަނެފައި، ބޭންކުގެ އަތް ދަށަށް އޭތި ގެނެސް، ގަންނަން އެދުނު މީހާއަށް އޭތި ވިއްކުމުގެ ޢަޤުދު ހެދޭ މަރްޙަލާއެވެ. މި މަރްޙަލާގައި، ގަނެ ވިއްކުމުގައި ފުރިހަމަ ވާންޖެހޭ ހުރިހާ ޝަރުޠުތަކެއް ފުރިހަމަ ވާ ޢަޤުދެއް ހެދެއެވެ.\nބައިޢުލް ޢީނާ އަކީ : ފަހުން އަގު އަދާ ކުރާ ގޮތަށް (ދަރަންޏަށް) މީހަކު އެއްޗެއް ގަނެފައި، އެ އެތި ހަމަ ވިއްކި މީހާއަށް، ގަތް އަގަށް ވުރެ ކުޑަކޮށް ނަގުދުން އޭތި ވިއްކުމެވެ. މިއީ ޞައްޙަ ޙަދީޘުން، ޙަރާމް ކަން ސާބިތުވާ ކަމެކެވެ. އެއީ މިއީ ރިބާ އަށް ވާތީއެވެ. ބޭރުފުށުން ރިބާ ހެން ހީ ނުވިޔަސް، ޙަޤީޤަތުގައި މިއީ ހީލަތެއް ބޭނުންކޮށްގެން ކުރެވޭ ރިބާ މުޢާމަލާތެކެވެ.\nމީގެ މިސާލަކީ :- ޒައިދު އުޅެނީ އިންޑިއާއަށް ދަތުރަކު ދާން ނަގުދު ފައިސާ ނުލިބިގެންނެވެ. ރިބާ ބޭންކުން ދަރަނި އަތުލުމަކީ ޙަރާމް ކަމެއް ކަން ޒައިދަށް އެނގޭތީ، ބޭންކުން ދަރަންޏެއް ނުނެގިއެވެ. ފިހާރައިގެ ސޭޓު ގާތު ލާރި ދޭށޭ ބުނުމުން ނަގުދު ފައިސާ ދަރަންޏަށް ދޭކަށް އެއްބަހެއް ނުވިއެވެ. އެހެންވެ ޒައިދު ހެދި ގޮތަކީ، ފަހުން އަގު އަދާ ކުރާ ގޮތަށް އެއްލައްކަ ވިހި ހާސް ރުފިޔާ އަށް ސޭޓު އަތުން ކާރެއް ގަނެފައި، އަނެއް ދުވަހު އެ ކާރު، ސޭޓަށް އަނބުރާ ވިއްކާލީއެވެ. ވިއްކީ އެއްލައްކަ ރުފިޔާއަށެވެ. ޒައިދަށް ނަގުދު އެއްލައްކަ ރުފިޔާ ލިބުނީއެވެ.\nޙަޤީޤަތުގައި މި ވީ ގޮތަކީ، ސޭޓު ޒައިދަށް އެއްލައްކަ ރުފިޔާގެ ދަރަންޏެއް ދީފައި ފަހުން އެއްލައްކަ ވިހި ހާސް ރުފިޔާ އަތުލާނެއެވެ. މިއީ ރިބާ ކާން ހެދުނު ހީލަތެކެވެ. ވީމާ މިއީ ޙަރާމް ކަމެކެވެ. މިއަށް ކިޔަނީ ''ބައިޢުލް ޢީނާ'' އެވެ.\nނަމަވެސް، ޒައިދު މި ކާރު އެހެން މީހަކަށް ވިއްކާލާފައި ނަގުދު ފައިސާ ހޯދުން ހުއްދައެވެ. މިގޮތަށް ހެދުމަށް ކިޔަނީ ''އައްތަވައްރުޤް'' އެވެ. ތަވައްރުޤް ގެ މާނައަކީ ނަގުދު ފައިސާ ހޯދުމުގެ ބޭނުމުގައި (އެތީގެ ބޭނުމަކު ނޫން) ފަހުން އަގު ދައްކަން އެއްޗެއް ގަނެފައި، އެހެން މީހަކަށް އެ އެތި ނަގުދުން ވިއްކުމެވެ. ބައެއް ޢިލްމުވެރިން ތަވައްރުޤް ހުއްދަ ކަމަށް ދެކެލައްވައެވެ. އަނެއްބައި ޢިލްމުވެރިން ހުއްދަ ކަމަށް ދެކެ ނުލައްވައެވެ. އަނެއްބައި ޢިލްމުވެރިން މަކްރޫހަކަމަށް ދެކެލައްވައެވެ. މިއީ އިޚްތިލާފް މައްސަލައެކެވެ. މަޖްމަޢުލް ފިޤްހުލް އިސްލާމީ އިން ތަވައްރުޤް ހުއްދަ ކަމަށް ޤަރާރެއް ނެރުނެވެ. އެއީ ފަރުދީ ގޮތަކަށް ކުރެވޭ ތަވައްރުޤް އެވެ. ނަމަވެސް އިސްލާމީ ބޭންކުތަކުން، ތަވައްރުޤް ގެ ދާއިރާ ފުޅާކުރުމުން، އެ މަޖްމަޢުން ވަނީ ''ބޭންކު ތަވައްރުޤް'' އޭ ކިޔޭ ވަކި މުޢާމަލާތެއް ހުއްދަ ނޫން ކަމަށް ޤަރާރް ނެރެފައެވެ. ނަމަވެސް މީހަކު ނަގުދު ބޭނުންވީމާ، އިސްލާމީ ބޭންކު މެދުވެރިކޮށް ފަހުން އަގު ދައްކާ ގޮތަށް އެއްޗެއް ގަނެފައި، އެ އެތި އެހެން މީހަކަށް ނަގުދުން ވިއްކުން ހުއްދަ ކަމަށް، އަދި ވެސް މަޖްމަޢުން ދެކެއެވެ.\nމަޖްމަޢުން މަނާ ކުރި ''ބޭންކު ތަވައްރުޤް'' ގައި ވީ ގޮތަކީ، ބައެއް ބޭންކުތަކުން ތަވައްރުޤުގެ ދާއިރާ މާ ބޮޑަށް ފުޅާ ކުރީއެވެ. އެ ގޮތުން މީހަކު ނަގުދު ފައިސާ ބޭނުންވެގެން ބޭންކަށް އައިމާ ބޭންކުން ހަދާ ގޮތަކީ، އެ މީހާ ބުނި އެއްޗެއް ގަނެފައި، އޭނާގެ ފަރާތުން އެ އެތި ބާޒާރަށް ވިއްކާލާފައި، އެ ފައިސާ އެ މީހާއަށް ދެނީއެވެ. ހުރިހާ ކަމެއް ވެސް ކުރީ ބޭންކުންނެވެ. އަދި މިއީ ރިބާ ބޭންކުން ދަރަނި ނެގުމާ ދާދި އެއްގޮތް ކަމެކެވެ. ވީމާ މަޖްމަޢުން ވަނީ މި ސިފައިގައި މިކަން ނުކުރުމަށް ބުނެ ޤަރާރު ނެރެފައެވެ. ހުއްދަ ގޮތަކީ، މިވެނި އެއްޗެއް (މިސާލަކަށް މަޢްދަނެއް) ބޭންކު ލައްވާ ގަނުވާފައި (ފަހުން ފައިސާ ދައްކާގޮތަށް)، އެ އަތުލާފައި، އަމިއްލައަށް، އެހެން ފަރާތަކަށް ވިއްކައިގެން ނަގުދު ފައިސާ ހޯދުމެވެ.


ޕޮލިސް ކުލަބް ފުޓްސަލް ޓީމާއި ހިންމަފުށި ފުޓްސަލް ޓީމާ ދެމެދު އެކުވެރިކަމުގެ މެޗެއް ކުޅެފި\nއަންގާރަ ،14 ނޮވެމްބަރ 2017 / 11:53\nޕޮލިސް ކުލަބުގެ ފުޓްސަލް ޓީމާއި ކ. ހިންމަފުށީ ފުޓްސަލް ޓީމާ ދެމެދު އެކުވެރިކަމުގެ ފުޓްސަލް މެޗެއް ކުޅެފިއެވެ.\nއިއްޔެ ހަވީރު ކ. ހިންމަފުށީ ފުޓްސަލް ދަނޑުގައި ކުޅުނު އެކުވެރިކަމުގެ މިމެޗަކީ ކުރިއަށް އޮތް ވައި18 ފުޓްސަލް މުބާރާތަށް ހިންމަފުށީ ފުޓްސަލް ޓީމު ތައްޔާރުވުމުގެ ގޮތުންނާއި ގުޅުން ބަދަހިކުރުމުގެ ގޮތުން ހިންމަފުށީ ކައުންސިލްގެ ދަޢުވަތަކަށް ކުޅުނު މެޗެކެވެ.\nމި މެޗުގައި ދެޓީމުގެ ފަރާތުން ރަނގަޅު ކުޅުމެއް ފެނިގެންގޮސްފައިވާއިރު އެކުވެރިކަމުގެ މިމެޗު ކާމިޔާބުކޮށްފައިވަނީ ޕޮލިސް ކުލަބުގެ ފުޓްސަލް ޓީމެވެ. މިމެޗު ޕޮލިސް ކުލަބުން ކާމިޔާބުކުރީ 5-3 ގެ ނަތީޖާއަކުންނެވެ.


މާނަކުރުން | ދައުލަތުގެ މާލިއްޔަތުގެ ގަވާއިދު\nމި ގަވާއިދުގައި ޢިބާރާތެއް ހިމެނިފައިވާގޮތުން އެހެން ގޮތަކަށް ކަނޑައެޅިގެން ދޭހަނުވާހައި ހިނދަކު މި ގަވާއިދުގައި ބޭނުންކޮށްފައިވާ ބަސްބަހާއި ޢިބާރާތްތައް މާނަކުރާނީ، ދައުލަތުގެ މާލިއްޔަތުގެ ޤާނޫނުގެ 52 ވަނަ މާއްދާގައި ބަޔާންކޮށްފައިވާ މާނައާ އެއްގޮތްވާ ގޮތުގެމަތިން ނުވަތަ ތިރީގައި ބަޔާންކުރެވިފައިވާ ގޮތުގެމަތިންނެވެ.\n"ހިސާބުތައް" ކަމަށް ބުނެފައި އެވަނީ، ދައުލަތުގެ މާލިއްޔަތުގެ ޤާނޫނު ނުވަތަ މި ގަވާއިދުގެ ދަށުން ބަލަހައްޓަންޖެހޭ ދައުލަތުގެ ފައިސާއާއި އެހެނިހެން ފައިސާ، ނުވަތަ ދައުލަތުގެ މުދަލާއި އެހެނިހެން މުދާ، ނުވަތަ ފައިސާގެ މުޢާމަލާތްތައް، ނުވަތަ މުދަލެއްނަމަ ފައިސާއިން ނުވަތަ އެހެން މިންގަނޑަކުން މިންކުރެވިފައިވާ ތަކެއްޗާ ބެހޭގޮތުން އެއްކުރެވިފައިވާ ނުވަތަ ރިކޯޑުކުރެވިގެން ނުވަތަ ލިޔުމެއްގެ ސިފައިގައި ނުވަތަ ޗާޕުކުރެވިގެން ނުވަތަ މައިކްރޯފިލްމުގެ ގޮތުގައި ނުވަތަ އިލެކްޓްރޯނިކްގެ ޒަރީއާއިން ބެލެހެއްޓޭ ރިކޯޑެވެ. މި މާނައިގައި ފޮތް، ލިޔެކިޔުން، މަނިޓަރީ ފޯމު، ޚުލާޞާ، ވައުޗަރު، ކޮމްޕިއުޓަރ ޕްރިންޓްއައުޓް، ނުވަތަ މިނޫން އެހެން ގޮތްގޮތުން ހިސާބުކުރުމުގައި ބޭނުންކުރާ އެންމެހައި ލިޔެކިޔުން ހިމެނެއެވެ.\n"ޚަރަދު" ކަމަށް ބުނެފައި އެވަނީ، އެކި ކަންކަމަށް ކަނޑައެޅި ބަޖެޓްކުރެވިގެން ކުރެވޭ ހޭދައަށާއި، އަދި އެނޫންވެސް ފަންޑު އެކައުންޓުތަކުން ކުރެވޭ ހޭދައަށެވެ. ޚަރަދުގެ މާނައިގައި އެޑްވާންސްގެ ގޮތުގައި ދޫކުރާ ފައިސާއެއް ނުހިމެނޭނެއެވެ.\n"ޚާއްޞަ އެހީ" ކަމަށް ބުނެފައި އެވަނީ، ދައުލަތުގެ މާލިއްޔަތުގެ ޤާނޫނުގެ 10 ވަނަ މާއްދާއާއި މި ގަވާއިދުގެ 6.23 ވަނަ މާއްދާގައި ބަޔާންކޮށްފައިވާ ބާވަތުގެ އެހީއަށެވެ.\n"ބޭންކް" ކަމަށް ބުނެފައި އެވަނީ، މޯލްޑިވްސް މަނިޓަރީ އޮތޯރިޓީގެ ހުއްދައާއެކު ރާއްޖޭގައި ހިންގާ ބޭންކްތަކާއި ނުވަތަ މާލީ އިދާރާތަކާއި އަދި މޯލްޑިވްސް މަނިޓަރީ އޮތޯރިޓީ ގަބޫލުކުރާ ރާއްޖެއިން ބޭރުގެ ބޭންކްތަކެވެ.\n"ބަޖެޓް" ކަމަށް ބުނެފައި އެވަނީ، ދައުލަތަށް ލިބޭނޭކަމަށް އަންދާޒާކުރެވޭ އާމްދަނީއަށް ބަލައިގެން ޚަރަދުކުރުމަށް ތައްޔާކުރެވޭ ޕްލޭނަށެވެ.\n"ބަޖެޓަރީ ކޮންޓްރޯލް" ކަމަށް ބުނެފައި އެވަނީ، ދައުލަތުގެ އަހަރީ ބަޖެޓް ހިންގުމަށްޓަކައި މިނިސްޓްރީ އޮފް ފިނޭންސްއިން ގެންގުޅޭ ކޮންޓްރޯލްތަކަށެވެ.\n"ބިޔަ މަޝްރޫޢު (މެގަ ޕްރޮޖެކްޓް)" ކަމަށް ބުނެފައި އެވަނީ، ވަޒީރުންގެ މަޖިލިސް ނުވަތަ ވަޒީރުންގެ މަޖިލީހުގެ ކޮމިޓީއެއްގެ މަޝްވަރާގެ މަތިން އެ މަޝްރޫޢަކީ ބިޔަ މަޝްރޫޢެއްކަމަށް ރައީސުލްޖުމްހޫރިއްޔާ ކަނޑައަޅާ މަޝްރޫޢުތަކަށެވެ.\n"ކޮންޓްރެކްޓް" ކަމަށް ބުނެފައި އެވަނީ، މި ގަވާއިދުގެ ދަށުން ހަވާލުކުރެވޭ އެންމެހައި މަސައްކަތްތަކާއި، ހޯދޭ ޚިދުމަތްތަކާއި، ގަނެވޭ ތަކެއްޗާބެހޭ އެންމެހައި ކަންތައްތައް ކުރުމުގައި، ދެފަރާތުގެ ދެމެދުގައި ވެވޭ އެއްބަސްވުންތައް ނުވަތަ އެގްރީމެންޓްތައް ހިމެނޭ ގޮތަށެވެ.\n"ކޮންޓްރެކްޓަރު" ކަމަށް ބުނެފައި އެވަނީ، މި ގަވާއިދުގެ ދަށުން ހަވާލުކުރެވޭ އެންމެހައި މަސައްކަތްތައް ކުރުމަށާއި، ހޯދޭ ޚިދުމަތްތައް ލިބިދިނުމަށާއި، ތަކެތި ގަތުމަށް ކޮންޓްރެކްޓް އުސޫލުން ހަވާލުކުރެވޭ ފަރާތަށެވެ.\n"ކައުންސިލް" ކަމަށް ބުނެފައި އެވަނީ، ރަށުކައުންސިލާއި އަތޮޅުކައުންސިލާއި ސިޓީކައުންސިލަށް ނިސްބަތްކޮށެވެ.\n"ކޮންޓިންޖެންޓް ލަޔަބިލިޓީ" ކަމަށް ބުނެފައި އެވަނީ، ޔަގީންކަމާއެކު ބަޔާންކޮށްދޭން ދަތިކަމެއް ކުރިމަގުގައި ހިނގައިފިނަމަ، އެކަމެއް ހިނގުމުގެ ސަބަބުން އަދާކުރަންޖެހިދާނެ ދަރަންޏަށް ނުވަތަ ފައިސާއަށެވެ.\n"ކޮމިޓީ" ކަމަށް ބުނެފައި އެވަނީ، މި ގަވާއިދުގެ 17.03 ވަނަ މާއްދާގެ ދަށުން އުފައްދާ މާލިއްޔަތުގެ މައްސަލަ ބަލާ ކޮމިޓީއާއި، މި ގަވާއިދުގެ އެހެނިހެން މާއްދާތަކުގައި ބަޔާންކުރެވިފައިވާ ކޮމިޓީތަކަށެވެ.\n"ކްލޯޒް ރިލޭޓިވް" ކަމަށް ބުނެފައި އެވަނީ، އެ މުވައްޒަފަކު ކައިވެނިކޮށްގެން އުޅޭ މީހާއާއި، ދަރިންނާއި، އެއްބަނޑު މީހުންނާއި، އެއްބަފާ މީހުންނާއި، އެއްބަނޑު އެއްބަފާ މީހުންނާއި، މައިންބަފައިންނާއި، ދޮންދަރިންނާއި، އެ މުވައްޒަފަކު ކައިވެނިކޮށްގެން އުޅޭ މީހާގެ އެއްބަނޑު މީހުންނާއި، އެއްބަފާ މީހުންނާއި، އެއްބަނޑު އެއްބަފާ މީހުންނާއި، އެ މީހާގެ މައިންބަފައިންނަށެވެ.\n"ކްލޯޒް އެސޯސިއޭޓް" ކަމަށް ބުނެފައި އެވަނީ، އެ މުވައްޒަފަކާ ވިޔަފާރީގެ ހިއްސާ ނުވަތަ ވިޔަފާރީގެ ގުޅުން އޮންނަ ފަރާތްތަކަށެވެ.\n"ކޮސްޓް ސެންޓަރ" ކަމަށް ބުނެފައި އެވަނީ، އެ ތަނެއްގެ ހިސާބު ބެލެހެއްޓުމުގައި އެ ތަނަކަށް ހިނގާ ޚަރަދުތަކުގެ ހިސާބުތައް ވަކިން ބަލަހައްޓަންޖެހޭކަމަށް ބަލައި، އެ ތަނެއްގެ މަސައްކަތްތައް ބައިކުރުމަށް ބޭނުންވާ ހާލަތްތަކުގައި ބައިކުރެވޭނެ އެންމެ ދަށް ފަންތިއެވެ.\n"ކެޕިޓަލް ޚަރަދު" ކަމަށް ބުނެފައި އެވަނީ، ދައުލަތުގެ ބޭނުންތަކަށްޓަކައި އޭގެ ޒާތުގައި ކެޕިޓަލް ޚަރަދުތައް ހިމެނޭ މަސައްކަތްތަކާއި މަޝްރޫޢުތަކަށެވެ. އެ މަސައްކަތުގައި މާއްދީގޮތުން މުދަލެއް ހިމެނިގެންވުން ލާޒިމެއް ނޫނެވެ.\n"އިންޑެމްނިޓީ" ކަމަށް ބުނެފައި އެވަނީ، ގެއްލުމުގެ ބަދަލު ދިނުމަށް ނުވަތަ ދެފަރާތެއްގެ ދެމެދު ކުރެވިފައިވާ އެއްބަސްވުމެއްގެ ސަބަބުން ދެފަރާތުންކުރެ ފަރާތަކަށް ލިބިދާނެ ގެއްލުމަކަށް ބަދަލު ދިނުމަށް އެއްބަސްވެ، އެއްފަރާތުން އަނެއް ފަރާތަށް ދީފައިވާ ގެރެންޓީއެއް ނުވަތަ ޔަގީންކަމަކަށެވެ.\n"އެކައުންޓިންގ އޮފިސަރުންނާއި ރިސީވަރުންނާއި ކަލެކްޓަރުންނާއި ފައިސާއާބެހޭ މުވައްޒަފުން" ކަމަށް ބުނެފައި އެވަނީ، އެފަރާތެއްގެ މައިގަނޑު މަސްއޫލިއްޔަތާއި ޒިންމާގެ ގޮތުގައި ދައުލަތުގެ މުދަލާއި ފައިސާގެ ހިސާބުތައް ބެލެހެއްޓުމުގެ ކޮންމެ މަސައްކަތެއް ކުރާ ފަރާތެއް ނުވަތަ ފަރާތްތަކެވެ.\n"އަންޑަރޓޭކިންގ" ކަމަށް ބުނެފައި އެވަނީ، އެއްފަރާތަކުން އަނެއް ފަރާތަކަށް ފައިސާގެ ޒިންމާ ނަގާނެކަމަށް ބުނެ އެއްބަސްވާ އެއްބަސްވުމަށެވެ.\n"ޢައްޔަންކުރުން" ކަމަށް ބުނެފައި އެވަނީ، ވަކި ޒިންމާއެއް އަދާކުރުމަށް ނުވަތަ ވަކި ކަމަކަށް ނުވަތަ ވަކި ކަމެއް ކުރުމަށް ވަކި ނަމެއްގައި ނުވަތަ ވަކި މަޤާމަކަށް މީހަކު ހޮވުން ނުވަތަ ކަނޑައެޅުމަށެވެ.\n"އަންދާޒާ ބަޖެޓް" ކަމަށް ބުނެފައި އެވަނީ، ސަރުކާރުގެ މަސްއޫލު އޮފީސްތަކާއި ދައުލަތުގެ މުދަލާއި ފައިސާ ބޭނުންކޮށްގެން ހިންގޭ ދައުލަތުގެ ހުރިހާ އޮފީސްތަކުން ތައްޔާރުކޮށް މިނިސްޓްރީ އޮފް ފިނޭންސްއަށް ހުށަހަޅާ އަންދާޒާ ބަޖެޓަށެވެ.\n"އޮފިސަރު" ކަމަށް ބުނެފައި އެވަނީ، މި ގަވާއިދުގައި މުވައްޒަފެއްކަމަށް މާނަކުރެވިފައިވާ ކޮންމެ މީހަކަށެވެ.\n"އޮތޮރައިޒިންގ އޮފިސަރުން" ކަމަށް ބުނެފައި އެވަނީ، ފައިސާ ޚަރަދުކުރުމަށް ހުއްދަދިނުމަށް ލިޔުންތަކުގައި ސޮއިކުރާ ފަރާތް ނުވަތަ ފަރާތްތަކަށެވެ.\n"އެސެޓްސް" ކަމަށް ބުނެފައި އެވަނީ، ދަރަނި އަދާކުރުމަށްޓަކައި ބޭނުންކުރެވިދާނެ، އަދި މާލީގޮތުން އަގުކުރެވޭގޮތަށް ދައުލަތުގެ މިލްކުގައިވާ އެއްޗެއްސަށާއި، ވިޔަފާރިއަށާއި، މުދަލަށެވެ.\n"އެޑްވާންސްގެ ގޮތުގައި ދޫކުރާ ފައިސާ" ކަމަށް ބުނެފައި އެވަނީ، ކުރިއަށް ދޫކުރެވޭ ފައިސާއަށެވެ.\n"ވަޔަރމަންޓް" ކަމަށް ބުނެފައި އެވަނީ، ބަޖެޓުގެ އެއްއައިޓަމަކަށް ގެނެވޭ އުނިކުރުމަކާއެކު ބަޖެޓުގެ އެހެން އައިޓަމަކަށް ގެނެވޭ އިތުރުކުރުމަކަށެވެ.\n"މިނިސްޓަރު" ކަމަށް ބުނެފައި އެވަނީ، މިނިސްޓަރ އޮފް ފިނޭންސް އެންޑް ޓްރެޜަރީއާއި، އޭނާގެ މަސްއޫލިއްޔަތު އެހެން މިނިސްޓަރަކާ ނުވަތަ ސްޓޭޓް މިނިސްޓަރަކާ ރައީސުލްޖުމްހޫރިއްޔާ ހަވާލުކޮށްފިނަމަ، އެ މިނިސްޓަރަކަށެވެ.\n"މުވައްޒަފެއް" ކަމަށް ބުނެފައި އެވަނީ، ސަރުކާރުގެ މަސްއޫލު އޮފީސްތަކާއި، މަސްއޫލު އޮފީސްތަކުގެ ދަށުން ހިނގަމުންދާ ތަންތަނާއި، އަދި ދައުލަތުގެ އޮފީސްތަކުން މުސާރަ ނުވަތަ އުޖޫރައެއް ދޭގޮތަށް ވަޒީފާ ދީފައިވާ ކޮންމެ މީހަކަށެވެ.\n"މާލީއަހަރު" ކަމަށް ބުނެފައި އެވަނީ، 01 ޖަނަވަރީން ފެށިގެން 31 ޑިސެންބަރުގެ ނިޔަލަށް ހިނގާ މުއްދަތަށެވެ. މި މުއްދަތު ގުނުމުގައި، އެ މުއްދަތު ފެށޭ ދުވަހާއި، ނިމޭ ދުވަސް ހިމެނެއެވެ.\n"މާލީއިދާރާ" ކަމަށް ބުނެފައި އެވަނީ، މޯލްޑިވްސް މަނިޓަރީ އޮތޯރިޓީގެ ގަވާއިދުގައި މާލީއިދާރާއަށް ދެވިފައިވާ މާނަކުރުމަށެވެ.\n"މާލިއްޔަތު ކޮމިޓީ" ކަމަށް ބުނެފައި އެވަނީ، ރައްޔިތުންގެ މަޖިލީހުގެ މާލިއްޔަތު ކޮމިޓީއަށެވެ.\n"މާލީޒިންމާދާރުވެރިޔާ" ކަމަށް ބުނެފައި އެވަނީ، ދައުލަތުގެ މާލިއްޔަތުގެ ޤާނޫނުގެ 46 ވަނަ މާއްދާގެ ދަށުން ސަރުކާރުގެ މަސްއޫލު އޮފީސްތަކުގައި އެ ޤާނޫނުގައިވާ ކަންކަން ހިންގުމަށްޓަކައި މިނިސްޓަރު ކަނޑައަޅާ މުވައްޒަފަކަށެވެ. އަދި ދައުލަތުގެ މުދަލާއި ފައިސާ ބޭނުންކޮށްގެން ހިންގޭ ދައުލަތުގެ އެހެނިހެން އޮފީސްތަކުގެ މާލީ އުސޫލުތައް ހިންގުމަށް މި ގަވާއިދުގެ 2.04 (ހ) ގެ ނަމްބަރު2ގައި ބަޔާންކުރާ ގޮތުގެ މަތިން ދައުލަތުގެ އޮފީހަކުން ކަނޑައަޅާ މުވައްޒަފެކެވެ.\n"ފައިނޭންޝަލް ކޮންޓްރޯލަރ" ކަމަށް ބުނެފައި އެވަނީ، ދައުލަތުގެ މާލިއްޔަތުގެ ޤާނޫނުގެ 44 ވަނަ މާއްދާގެ ދަށުން ޢައްޔަންކުރެވޭ މީހަކަށެވެ.\n"ފަރާތް" ކަމަށް ބުނެފައި އެވަނީ، މީހެއް، ނުވަތަ ކުންފުންޏެއް، ނުވަތަ ޤާނޫނީގޮތުން އުފައްދާފައިވާ އޮފީހެއް، ނުވަތަ އެނޫން ގޮތަކުންވެސް އުފައްދާފައިވާ ޖަމާޢަތެއް، ނުވަތަ ޖަމުޢިއްޔާއެއް ހިމެނޭ ގޮތަށެވެ.\n"ދައުލަތުގެ އާމްދަނީ" ކަމަށް ބުނެފައި އެވަނީ، ޤާނޫނަކުން ބާރުލިބިގެން ޓެކުހުގެ ގޮތުގައި ނެގޭ ފައިސާއާއި، ޤާނޫނަކުން ބާރުލިބިގެން ހަދާ ގަވާއިދަކުން ދައުލަތުން ކުރާ ވިޔަފާރީގެ ފައިދާއާއި، ދެވޭ ޚިދުމަތެއްގެ އަގަށް ލިބޭ ފައިސާއާއި، ދައުލަތުގެ މިލްކުގައިވާ ޢިމާރާތްތަކާއި ބިންބިމާއި، ތަކެތީގެ ކުލީގެ ގޮތުގައި ލިބޭ ފައިސާއާއި، ދައުލަތުގެ ބިން ނުވަތަ ތަކެތި ވިއްކައިގެން ލިބޭ ފައިސާއާއި ޖޫރިމަނާގެ ގޮތުގައި ލިބޭ ފައިސާއަށެވެ.\n"ދައުލަތުގެ އޮފީސް" ކަމަށް ބުނެފައި އެވަނީ، ޤާނޫނު ހެދުމުގެ ބާރާއި، ވެރިކަން ހިންގުމުގެ ބާރާއި، ޢަދުލު އިންސާފު ޤާއިމުކުރުމުގެ ބާރުގެ ތެރޭގައި ހިމެނޭ އެންމެހައި އިދާރާތަކާއި، ޤާނޫނު އަސާސީއާއި ޤާނޫނުގެ ދަށުން އުފެދޭ އެންމެހައި އޮފީސްތަކާއި، ރަށުކައުންސިލްތަކާއި އަތޮޅުކައުންސިލްތަކާއި ސިޓީކައުންސިލްތަކެވެ.\n"ދައުލަތުގެ ފައިސާ" ނުވަތަ "ފައިސާ" ކަމަށް ބުނެފައި އެވަނީ، ރާއްޖޭގައި ނުވަތަ ރާއްޖެއިން ބޭރުގައި އެއްވެސް ފަރާތަކުން ދައުލަތުގެ ބޭނުމަށް ނުވަތަ ދައުލަތުގެ ނަމުގައި ޓެކްސް، ޗާޖް، ފީ، ޑިއުޓީ، ޖޫރިމަނާ، ނުވަތަ އާމްދަނީގެ ގޮތުގައި ބަލައިގެންފައިވާ ނުވަތަ ބެހެއްޓިފައިވާ ހުރިހާ ފައިސާއަށާއި، ފައިސާގެ ގޮތުގައި ބަދަލުކުރެވޭ ލިޔުމަށާއި، ސެކިއުރިޓީޒަށާއި، އެހެން ފަރާތަކަށް ނުވަތަ އެހެން ފަރާތެއްގެ ނަމުގައި ދައުލަތުގައި ބެހެއްޓިފައިވާ ފައިސާއަށާއި، ލޯނުގެ ފައިސާއަށާއި، ވަކި ފަރާތަކުން ދީފައިވާ ފައިސާއަށާއި، ހަދިޔާއަށާއި، ލިބޭ ނުވަތަ ލިބެންވާ އިންޓަރެސްޓުގެ ފައިސާއަށެވެ.\n"ދައުލަތުގެ ވިޔަފާރި ތަންތަން" ކަމަށް ބުނެފައި އެވަނީ، ސަރުކާރުގެ ސީދާ ނުވަތަ ނުސީދާ ހިއްސާގެ މިލްކުވެރިކަން އޮންނަ ކުންފުނިތަކާއި، ވިޔަފާރި ހިންގުމަށް އުފައްދާ ބޯޑުތަކާއި، ކޮމިޝަންތަކާއި، ޖަމާޢަތްތަކާއި، ތަންތަނަށެވެ. އޭގެތެރޭގައި ޕާޓްނަރޝިޕްތަކާއި، ޖޮއިންޓް ވެންޗަރތަކާއި، ހުރިހާ ބާވަތެއްގެ ވިޔަފާރި އިންތިޒާމެއް ހިމެނޭނެއެވެ.\n"ދައުލަތުގެ މަސްއޫލު އޮފީސްތައް" ކަމަށް ބުނެފައި އެވަނީ، ރައީސުލްޖުމްހޫރިއްޔާގެ އޮފީހާއި، މިނިސްޓްރީތަކާއި، އެޓަރނީ ޖެނެރަލްގެ އޮފީސް، އަދި މާލީހިންގުމާއި މާލީޒިންމާ އުފުލުން ވަކިން އޮންނަގޮތަށް ރައީސުލްޖުމްހޫރިއްޔާ ކަނޑައަޅާ އޮފީސްތަކަށެވެ.\n"ލަޔަބިލިޓީޒް" ކަމަށް ބުނެފައި އެވަނީ، ވިޔަފާރިއެއްގެ މިލްކުވެރިންނަށް ނުވަތަ އެ ވިޔަފާރިއަށް ދަރަނި ދޫކޮށްފައިވާ ފަރާތްތަކަށް، އެ ވިޔަފާރިއަކުން ދަރާފައިވާ ދަރަންޏަށެވެ. ނުވަތަ އަދާކުރަންޖެހޭ ފައިސާއަށެވެ.\n"ގެރެންޓީ" ކަމަށް ބުނެފައި އެވަނީ، އެއްބަސްވުމެއްގައި ނުވަތަ މުޢާމަލާތެއްގައި ހިމެނޭ ފަރާތަކުން އެ އެއްބަސްވުމުގެ ނުވަތަ މުޢާމަލާތް ޝަރުޠަކާ ޚިލާފުވުމުގެ ސަބަބުން ނުވަތަ އެ އެއްބަސްވުން ނުވަތަ މުޢާމަލާތެއް ހިންގުމުގައި ޝަރުޠުކުރާ ކަންކަމުގެ ތެރެއިން ކަމެއް ނުކުރުމުގެ ސަބަބުން، އުފެދޭ ނަތީޖާއާމެދު އެ އެއްބަސްވުމުގައި ނުވަތަ މުޢާމަލާތުގައި ބައިވެރިނުވާ ތިންވަނަ ފަރާތަކުން ޒިންމާ އުފުލާނެކަން ކަށަވަރުކޮށްދިނުމަށެވެ.\n"ގަވާއިދު" ކަމަށް ބުނެފައި އެވަނީ، "ދައުލަތުގެ މާލިއްޔަތުގެ ގަވާއިދު" ގެ މާނައިގައެވެ.\n"ޤާނޫނު" ކަމަށް ބުނެފައި އެވަނީ، ޤާނޫނު ނަންބަރު 3/2006 (ދައުލަތުގެ މާލިއްޔަތުގެ ޤާނޫނު) އަށެވެ.\n"ސެންޓްރަލް ޕޭމަންޓް ސިސްޓަމް" ކަމަށް ބުނެފައި އެވަނީ، ދައުލަތުގެ އޮފީސްތަކުން މިނިސްޓްރީ އޮފް ފިނޭންސްއަށް ވައުޗަރު ފޮނުވައިގެން ޚަރަދުކުރުމަށް އެ މިނިސްޓްރީގައި ޤާއިމުކޮށްފައިވާ ނިޒާމަށެވެ.\n"ސެކިއުރިޓީޒް" ކަމަށް ބުނެފައި އެވަނީ، ސަރުކާރުން ނުވަތަ ދައުލަތުގެ ވިޔަފާރި ތަންތަނުގެ ޒިންމާގެ ޤާނޫނުގައި މާނަކުރެވިފައިވާ ދައުލަތުގެ ވިޔަފާރި ތަނަކުން، ނުވަތަ ބޭރުގެ ސަރުކާރަކުން ނުވަތަ އެހެން ފަރާތަކުން ދޫކުރާ ސްޓޮކް، ބޮންޑް، ބިލު، ނޯޓު، ނުވަތަ ޑިބެންޗަރ، އަދި ބޭންކްތަކުން ގަބޫލުކުރާ ނުވަތަ އެންޑޯސްކޮށްފައިވާ ބިލްސް އޮފް އެކްސްޗޭންޖް، އަދި ބޭންކަކުން ދޫކުރާ ނެގޯޝިއަބަލް، ކޮންވަރޓިބަލް ނުވަތަ ޓްރާންސްފަރަބަލް ސެޓްފިކެޓްސް އޮފް ޑިޕޮޒިޓްތަކަށެވެ.\n"ސެކިއުރިޓީ ޑޮކިއުމަންޓްސް" ކަމަށް ބުނެފައި އެވަނީ، ދައުލަތަށް ފައިސާ ލިބިގަތުމާއި ފައިސާ ޚަރަދުކުރުމާ ބެހޭގޮތުން ތައްޔާރުކުރެވިފައިވާ ފައިސާގެ ރަސީދު ފޮތްތަކާއި، ޑެބިޓްނޯޓާއި، ޕަރޗޭސްއޯޑަރާއި، ރިކުއިޒިޝަންތަކާއި، ކުރިއަށް ނަންބަރު ޖަހައިގެން (ސީރިއަލް ނަންބަރު) ވިއްކާ ލިޔެކިޔުންތަކާއި، ނުވިއްކާ ލިޔެކިޔުންތައް ހިމަނައިގެންނެވެ.\n"ސްޓެޗިއުޓަރީ ޚަރަދު" ކަމަށް ބުނެފައި އެވަނީ، ދައުލަތުގެ މާލިއްޔަތުގެ ޤާނޫނު ފިޔަވައި އެހެން ޤާނޫނެއްގައިވާ ގޮތުގެމަތިން ކޮންސޮލިޑޭޓަޑް ރެވެނިއު ފަންޑުން ކުރެވޭ ޚަރަދަށެވެ.\n"ސަޕްލިމެންޓަރީ ފަންޑިންގ" ކަމަށް ބުނެފައި އެވަނީ، މާލީ އަހަރެއްގެ ބަޖެޓް ފާސްކުރުމަށްފަހު އެ ބަޖެޓުގެ ބައެއްގެ ގޮތުގައި ހިމެނުމަށް ރައްޔިތުންގެ މަޖިލީހުން ފާސްކުރާ އަދަދަށެވެ.\n"ޝާއިޢުކުރުން" ކަމަށް ބުނެފައި އެވަނީ، ޗާޕުކޮށްގެން ނުވަތަ އާންމުކުރުމަށް ކަނޑައަޅާފައިވާ ތަނެއްގައި ބަހައްޓައިގެން ނުވަތަ ވެބްސައިޓެއްގައި އާންމުކޮށްގެން ނުވަތަ އިލެކްޓްރޯނިކް ވަސީލަތްތައް ބޭނުންކޮށްގެން އާންމުކުރެވޭ ކުރުމަށެވެ.\n"ޑިޕާޓްމަންޓް" ކަމަށް ބުނެފައި އެވަނީ، އެ ތަނެއްގެ ދަށުން ހިސާބު ބެލެހެއްޓޭ ކޮސްޓް ސެންޓަރތަކުގެ ހިސާބުތައް ޖުމުލަކުރެވޭ ފަންތިއަށެވެ. މި މާނައިގައި "ޑިޕާޓްމަންޓް" ބޭނުންކުރެވިފައިވަނީ، ހިސާބު ބެލެހެއްޓުމުގެ ނިޒާމުގެ ތެރޭގައި މި ބަސް ބޭނުންކުރެވޭ މަރުޙަލާތަކުގައި އެކަންޏެވެ.\n"ޒިންމާދާރު ޕްރޮކިއުމަންޓް އޮފިސަރު" ކަމަށް ބުނެފައި އެވަނީ، ދައުލަތުގެ އޮފީހެއްގެ ޕްރޮކިއަމެންޓް ކަންތަކާއި ޙަވާލުވެ ހުންނަވާ އެންމެ އިސް މުވައްޒަފަށެވެ.\n"ޕްރިންސިޕަލް އެކައުންޓިންގ އޮފިސަރު" ކަމަށް ބުނެފައި އެވަނީ، މާލީޒިންމާދާރުވެރިޔާ ކަނޑައަޅާ ގޮތެއްގެމަތިން ޑިޕާޓްމަންޓުތަކުގެ ހިސާބު ބެލެހެއްޓުމުގެ މަސައްކަތްކުރާ ނުވަތަ ކުރުވާ ފަރާތެވެ.\n"ޕްރޮކިއުމަންޓް އޮފިސަރު" ކަމަށް ބުނެފައި އެވަނީ، ދައުލަތުގެ އޮފީސްތަކުގައި ޕްރޮކިއުމަންޓުގެ ކަންތައްތައް (މުދަލާއި ޚިދުމަތް ހޯދުމުގެ މަސައްކަތް) ރާވައި ހިންގުމުގައި ހަރަކާތްތެރިވާ އިސްމުވައްޒަފެވެ.\n"ޗެއަރޕަރސަން" ކަމަށް ބުނެފައި އެވަނީ، މި ގަވާއިދުގައި ބަޔާންކުރެވިފައިވާ ކޮމެޓީތަކުގެ ޗެއަރޕަރސަނަށެވެ.\n"ދިވެހިރާއްޖޭގެ ފަރާތެއް ނުވަތަ ފަރާތްތަކަށް" ކަމަށް ބުނެފައި އެވަނީ ދިވެހި ރައްޔިތަކަށް ނުވަތަ ދިވެހިރާއްޖޭގައި ރަޖިސްޓަރީކުރެވިފައިވާ، ކުންފުންޏެއްގެ ނުވަތަ ޕާރޓްނަރޝިޕެއްގެ މެޖޯރިޓީ ހިއްސާ ދިވެހިރައްޔިތަކަށް ނުވަތަ ރައްޔިތުންނަށް ނިސްބަތްވާ ކުންފުނިތަކަށް ނުވަތަ ޕާރޓްނަޝިޕްތަކަށެވެ.\n"އަސާސީ ޚިދުމަތް" ކަމަށް ބުނެފައި އެވަނީ، ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ ދެވަނަ ބާބުގެ ދަށުން ކަށަވަރުކޮށްދީފައިވާ އަސާސީ ޙައްޤެއް ދައުލަތުގެ ފަރާތުން ފޯރުވައިދިނުމަށްޓަކައި ދޭންޖެހޭ ޚިދުމަތަށެވެ.\nމުފްރަދުކޮށް ގެނެސްފައިވާ ލަފްޒުތައް އެލަފްޒުތަކުގެ ޖަމްޢު މާނައިގައްޔާއި ޖަމްޢުކޮށް ގެނެސްފައިވާ ލަފްޒުތައް އެލަފްޒުތަކުގެ މުފުރަދު މާނައިގައި ބޭނުންކުރެވޭނެއެވެ. އަދި މި ގަވާއިދުގައި މާނަކޮށްދީފައިވާ ލަފްޒެއް ބަހުގެ ހަމަތަކަށާއި ވާހަކަދައްކާ އުސޫލުތަކަށް ބަދަލުވަމުންދާ ހާލަތްތަކުގައި، ލަފްޒު ބަދަލުވަމުންދާ ގޮތުގައިވެސް އެ މާނަ ދޭހަކުރެވިދާނެއެވެ.


20 ސެޕްޓެމްބަރ 2015\n[ސެޕްޓެމްބަރު 17، 2015 ގެ ބަޔާ ގުޅޭ]\nމިހުރިހާ ކަމެއް ވެގެން ދިޔަ އިރު ޔާނީ ވަރަށް ބޮޑުކަމެއް މިވަނީ ހަނދާން ނެތިފައެވެ. ޒައިދް އެތަނަށް އައުމުގެ ކުރިން ޔާނީއަށް ވިކާޝް ގުޅިއެވެ. ވިކާޝްއާއި ވާހަކަ ދެއްކުމަށް ފަހު ޔާނީއަށް ހަނދާން ނެތިގެން ފޯނު ކަނޑާނުލައި އުނދޯލީގައި ބޭއްވުނީއެވެ. އޭގެ ބޭނުން ވިކާޝް އެންމެ ފުރިހަމ ގޮތުގައި ހިފިއެވެ. ޒައިދް އެގޭގައި އުޅޭކަން އެނގުމުން ގަސްދުގައި ވިކާޝްވެސ ފޯނު ކަނޑައިނުލާ ބޭއްވީ ޒައިދް ޔާނީއާއި ވާހަކަ ދައްކާނެކަން އޭނާއަށް ޔަގީންވާތީއެވެ. ކަންތައްވީވެސް ހަމަ އެގޮތަށެވެ. ހުރިހާ ސިއްރެއް ވިކާޝްއަށް ފަޅާއެރީއެވެ. ދެން އޭނާ ރާވާނެ ރޭވުމެއް އެއްވެސް މީހަކަށް ހިޔާލަށްވެސް ނުގެނެވޭނެއެވެ. ޔާނީގެ ހަޔާތް އޭނާ ބަރުބާދުކޮށްނުލާނެ ގޮތެއް އެއީ ނެތް ގޮތެކެވެ. ވިކާޝްގެ ހިތުގައި ބަދަލުހިފުމުގެ ހުޅު ރޯވެފައި ހުރިވަރުން އޭނާ ދެން ބޭނުންވީ މިކަމަށް ނިމުމެއް ގެންނާށެވެ. އެތަށްގޮތަކުން ޒައިދާއި ޔާނީ ދުރުކުރެވޭތޯ ވިކާޝް ކުރި ހުރިހާ މަސައްކަތެއް މިއަދާ ހަމައަށް އައި އިރުވެސް ކާމިޔާބުވާ ގޮތް ވަނީ ނުވެފައެވެ. ވިކާޝްގެ ދުޝްމަނަކީ ޔާނީ ކަމުގައިވިޔަސް އޭނާ ބޭނުންވަނީ ޒައިދް އާއި ޔާނީ ދުރުކޮށްގެން އެކަމުގެ ހިތި ރަހަ ޔާނީގެ އަރުގައި ލެއްވުމަށެވެ. އެހެންވެ ވަރަށް ބޮޑު ރޭވުންތެރިކަމާއެކު ވިކާޝް އޭނާގެ އެންމެ ފަހުގެ މަޅިފަތި ހަދާ ނިންމާލީ އޭގައި ޒައިދް ޖެހި އަބަދުގެ އަބަދަށް ޔާނީއާއި ވަކިވާނެކަމުގެ ޔަޤީންކަމާއެކުގައެވެ.\nކޮންމެ ދުވަހެއްގެ އިރުއޮއްސި އަނދިރިކަން ވެރިވެގެން ދިއުމާއެކު އަނެއް ދުވަހަށް އިރުއަރާނެ އިރަކަށް ޔާނީ އިންތިޒާރުކުރަނީ ވަރަށްވެސް ފޮނި އުއްމީދުތަކަކާ އެކުގައެވެ. ސަބަބަކީ ދެން އަލިވިލޭނީ މުޅިން އާދުވަހަކަށްވާތީ އެދުވަހަކީ އޭނާގެ ހަޔާތް ބަދަލުކޮށްލާނެ ފަދަ ދުވަހަކަށް ވާނެ ކަމުގެ އުއްމީދުގައެވެ. މިއަޑިގަނޑުން އަރައިގަނެވޭތޯ ކޮންމެ ދުވަހަކު ޔާނީ ﷲގެ ހަޟްރަތަށް ދުއާ ކުރެއެވެ. އިރު އޭގެ ވާޖިބް އަދާކުރަމުން ދިޔަނަމަވެސް ޔާނީގެ ހަޔާތަށް އެފަދަ ދުވަހެއް ނާދެއެވެ. ދުވަސްތައް މަސްތަކަށް ބަދަލުވެގެން ދިޔައިރުވެސް ޔާނީގެ ދިރިއުޅުމަށް އޭނާ ބޭނުންވިފަދަ ދުވަހެއް ނައުމުން ޔާނީ މާޔޫސްވެ ހިތް މަރުވާ ގޮތް ވިއެވެ. ބަނޑަށް ހަތަރުމަސް ފުރުނުއިރު ޔާނީ ދިޔައީ ތަފާތު އެކި އުނދަގޫ ތަކާއި ކުރިމަތިލަމުންނެވެ. މިޝްކާ ބަނޑުބޮޑުއިރު އޭނާގެ މަންމަ ޒާހިޔާގެ ފަރާތުން މިޝްކާއަށް ދިން ނަސޭހަތްތައް ޔާނީގެ ހަނދާނުގައި ހުރުމުން ކަންތައް ކުރަންވާގޮތް ދެނެގަންނާކަށް ޔާނީއަކަށް އެހާ އުނދަގުލެއް ނުވިއެވެ. އެހެނަސް ބައެއްފަހަރު ހޮޑުލާ ވަރުބަލިވުމުން އެހެން މީހެއްގެ އެހީތެރިކަމަށް ވަރަށް ބޮޑަށް ބޭނުންވެއެވެ. އެފަދަ ވަގުތުތަކުގައި ޒައިދް މަތިން ޔާނީ ވަރަށް ހަނދާންވެ ރޮވޭގޮތްވެއެވެ. ބަނޑުބޮޑު ނަމަވެސް ޔާނީގެ ބަނޑުން އެކަން ފާޅުވާކަށް އަދި ނުފަށައެވެ. އެހެންވެ ޔާނީ ބަނޑުބޮޑުކަން އެއްވެސް މީހަކަށް ނޭނގެއެވެ. ޝައްކެއްވެސް ނުކުރެއެވެ. އެއީ ޔާނީގެ ނަސީބުކަން ނޭނގެއެވެ. އެކަން އެނގިއްޖެނަމަ އެތަށް ބައެއްގެ ސުވާލުތަކާއި ނިމުމެއްނެތް ބަދުނާމުވުންތަކުން ޔާނީގެ ދިރިއުޅުން އެފުށް މިފުށަށް ޖެހިގެން ދާނެއެވެ. އެންމެ ލޯބިވާ މީހުންގެ ލޯތްބާއި އަޅާލުން ރުޅިވެރިކަމާއި ނަފްރަތަށް ބަދަލުވެ މުޅި ދުނިޔެއަށް ގިނަކޮށްލާނެއެވެ.\nޒައިދް ކޮޓަރިއަށް ވަދެ އެނދުގައި އޮށޯވެލީ ލިބިފައި ހުރި ވަރުބަލިކަމެއްގެ ބޮޑުމަކުން އަވަހަށް ނިދާލުމުގެ ނިޔަތުގައެވެ. އެހެން އޮވެ އެތަށް އިރެއްވީއިރުވެސް ޒައިދްގެ ލޮލަކަށް ނިދީގެ އެއްވެސް އަސަރެއް ނުކުރުމުން ތެދުވިތަނާ ނަޒަރު ހުއްޓުނީ އެނދުގެ ބޯލާކޮޅުގައި ހުރި އޭނާގެ ކައިވެނީގެ ފޮޓޯ ގަނޑަށެވެ. އެއީ ކިހާ އުފާވެރި ދުވަސްތަކެއް ހެއްޔެވެ. ދެމީހުން އެކަކު އަނެކަކާ ނުލާ ނޫޅެވޭ ހިސާބަށް ގޮސްފައި ތިއްބާ ކުއްލިއަކަށް ދެމީހުންގެ މިސްރާބު ބަދަލުވެ މުޅިން އާ ދަތުރެއް ފަށަން ޖެހުނީއެވެ. ޒައިދް އެންމެ ދެރަވަނީ ޔާނީ އެހެންމީހަކާ ޣުޅެން ގުޅުމުން އޭނާ މިނިވަންކުރަން ޖެހޭތީއެވެ. ޒައިދްގެ އަންބެއްގެ ގޮތުގައި އިން ކަމުގައިވިޔަސް ޔާނީ އެހެން ކައިވެންޏެއް ކުރަން ބޭނުންވަންޏާ ޒައިދަށް ޖެހޭނީ ޔާނީ ވަރިކުރާށެވެ. އޭރުން ޔާނީގެ މައްޗަށް ޒައިދަކަށް އެއްވެސް ހައްޤެއް ނޯންނާނެއެވެ. ޔާނީގެ ހިޔާލުތަކުން ހިތަށް ލިބޭ ވޭނުން ރޮއެލަ ރޮއެލާ އޮއްވާ އެހަނދާނުގައި ވަގުތުތައް ވޭތުވަމުން ދިޔަ ގޮތްވެސް ޒައިދަކަށް ނޭނގުނެވެ. ފަތިސް ނަމާދުގެ ބަންގިއާއެކު ޒައިދް ކޮޅަށް ޖެހުނެވެ. ރޭގެ މެންދަންވެސް ފާއިތުވެގެން ދިޔައީ ހަމަ އެންމެ ލޮލު ފިޔައެއްވެސް ޖަހާނުލެވި އުޅެނިކޮށެވެ. ގާތުގައި ޔާނީ ނެތްކަމަކު އޭނާގެ ހަނދާންތައް ޒައިދްގެ ހަޔާތުގައި ވަކިހިއްޕާލާފައިވަނީ އެހާ ފަސޭހައިން ދުރައްދެވޭނެ ފަދަ ގޮތަކަށް ނޫނެވެ. ދެމީހުން އެކަކު އަނެކަކު ދެކެ ކިތަންމެ ނަފްރަތު ކުރާކަން ދައްކަން އުޅުނު ނަމަވެސް އެއީ އެހާ ފަސޭހަ ކަމެއް ނޫންކަން ދެމީހުންނަށްވެސް އިނގެއެވެ. ޔާނީގެ ހިޔާލުތައް އަވަހަށް އެނބުރި އަންނާނެނަމައޭ ހިތަށް އަރުވާލަމުން ޒައިދް އެނދުން ތެދުވެ ފާހާނާއަށް މިސްރާބުޖެހީ ފަތިސް ނަމާދު ވަގުތުގައި ކޮށްލުމަށެވެ.\nކަހާލާފައިވާ ފަރުދާ ތަކުގެ ސަބަބުން އިރުގެ ރަންއަލި ބިއްލޫރި ފުރާނާލާފައި ކޮޓަރި ތެރެއަށް ފަނޑުއަލިކަމެއް ވެރިކޮށްލީ އާފަތިހަކަށް މަރުހަބާ ކިޔަމުންނެވެ. އެތަށް ދުވަހަކަށްފަހު ވިލާތަކުގެ ތެރެއިން އިރު ބޯދިއްކޮށްލައިގެން ހުރެ ދުނިޔެއަށް އަލިކަމެއް ގެނެސްދޭން މަސައްކަތް ކުރަމުންނެވެ. ނަމަވެސް ވައިގެ ހަމަލާތައް ދޭތެރެއަކުން ކުޑަދޮރުތައް ތަޅުވާލައެވެ. ކުޑަ އެނދުގައި ލޯބިކޮށް ނިދާލާފައި އޮތް ކުޑަކުޑަ ޔޫވީ ހޭލައްވާލީ ބެލްކަނީގެ ދޮރު ޖެހުނު އަޑާއެކުގައެވެ. ޔޫވީގެ ހިމަހިމަ ތޫލިއަޑުން ރޯން ފެށުމުން ނިދިފައި އޮތް މިޝްކާއަށް ސިއްސައިގެން ހޭލެވުނެވެ. ހަމަ އެތަންވަޅުގައި ޝިވަމްއަށްވެސް ހޭލެވުނީ ދަރިފުޅުގެ ރުއިމުގެ އަޑާއި ދޮރު ޖެހުނު އަޑާއެކުގައެވެ. “އަހަނ.. ބައްޕަގެ ދޫންޏަށް ހޭލެވުނީތަ؟ ކީއްވެ ރޮވެނީ؟ އަވަހަށް ހުއްޓާލާ!” މިޝްކާގެ އުނގުގައި އަނގަޔަށް އިނގިލި ލައިގެން ބަލަން އޮވެފައި ޝިވަމްގެ އަޑު އިވުމާއެކު ޔޫވީގެ ކަޅިހިނގަންފެށީ އޭނާގެ ބައްޕަ ހޯދުމަށެވެ. މަޑުމަޑު ކޮލުގައި ކޮށްޓާލުމުން ހީލިގޮތުން މިޝްކާއާއި ޝިވަމްގެ ހިތް އުފަލުން ފުރުނެވެ. އެދެމީހުންގެ ހުރިހާވެސް އުއްމީދަކާއި ހުވަފެންތަކެއް ގުޅިފައިވަނީ މިކުޑަކުޑަ ޔޫވީއާއެވެ. “މީމަންމަގެ ބަސްއަހާ ކުއްޖެކޭ، ދޯ ދަރިފުޅާ!” ހިނިތުންވެލަމުން ޝިވަމްގެ އަތަށް ދަރިފުޅު ދީފައި މިޝްކާ ތެދުވެގެން މޫނު ދޮވެލާފައި ބޭރަށް ނުކުތީ ޝިވަމްއަށް ކޮފީ ތައްޓެއް ހެދުމަށެވެ. ބަދިގެއަށް ވަންއިރު އެތަނުގައި ޔާނީ އިންދާ ފެނުމުން އަނގައިން ބުނެލަން ހިތަށް އެރިނަމަވެސް މިފަހަރު އިސްވެ ވާހަކަ ދައްކާކަށް މިޝްކާއަކަށް ނުކެރުނެވެ.\nޝިވަމްއަށް ކޮފީ ހަދަން ހުރިއިރުވެސް ޔާނީ އަމިއްލައަށް ވާހަކަ ދައްކާނެނަމައޭ މިޝްކާގެ ހިތަށް އަރަމުން ދިޔައެވެ. “ޔާނީ ކީއްވެ އަހަރެން ވިހެއީމަ ހާލު ބަލާލަންވެސް ނައީ؟ މިހާރު އަހަރެންދެކެ ހަމަ އެހާ ނަފްރަތު ކުރަނީތަ؟ އަހަރެން ވަރަށް އުއްމީދުކުރިން ޔާނީ އަންނާނެކަމަށް. އެކަމަކު…” އެންމެފަހުން މިޝްކާއަށް ނުހުރެވިގެން ޔާނީއާއި ވާހަކަ ދައްކަން ފެށިއެވެ. ދެމީހުންގެ އެކުވެރިކަން މިހާ ބަލިކަށި ވެދާނެކަމަކަށް މިޝްކާ ކުޑަކޮށްވެސް ހިއެއް ނުކުރެއެވެ. “އަހަރެން ދެކެ ރުޅިއަންނަ މީހުން ތިބޭ ތަނަކަށް އަހަރެން ކިހިނެއްތަ ދާނީ. މިޝްކާއަށް ހަމަ ރަނގަޅަށް އިނގޭނެ އަހަރެން މިޝްކާގެ ގާތަށް ދާން ޝިވަމް ހިތްހަމައެއް ނުޖެހޭނެކަން. އެހެންވީމަ އަހަރެން ނައީއޭ ކިޔައިގެން ވާހަކަ ދެއްކުމުގެ މާބޮޑު ބޭނުމެއް ނެތެއްނު” ޔާނީގެ ބަނޑުގައިވާ ދަރިއެކޭ އެއްފަދައިން ޔޫވީ ދެކެވެސް އޭނާ އިންތިހާއަށް ލޯބިވެއެވެ. ޝިވަމްއާއި މިޝްކާއަށް ނޭނގޭ ގޮތަށް ބައެއްފަހަރު ޔާނީ ގޮސް ޔޫވީ އުރާލާ ހަދައެވެ. އެކަމަކު ވަރަށް ސިއްރުންނެވެ. މިޝްކާއަށް ޖަވާބުދީފައި ޔާނީ އެތަނުން ނުކުމެގެން ދިޔައީ ޝިވަމް އެދިމާލަށް އަންނަތަން ފެނުމުންނެވެ. “އަނެއްކާ ޒުވާބެއް ކުރީތަ؟ ކީއްވެ މާ ފާޑަކަށް ހުރެފަ ނުކުމެގެން އެ ދިޔައީ؟” ޔާނީ ނުކުމެގެން ދިއުމުން ޝިވަމް އައިސް މިޝްކާއާއި ސުވާލުކުރިއިރު އޭނާގެ މޫނުމަތިން ފާޅުވަމުން ދިޔަ ކުލަވަރުން ކޮންމެވެސް ވާހަކައެއް އެދެމީހުންގެ ދެމެދުގައި ދެކެވުނުކަން ޝިވަމްއަށް ނަގައިގަނެވުނެވެ. “ކަމެއް ނުވޭ! އަހަރެން އަހާލީ ކީއްވެހޭ އަހަރެން ވިހެއީމަ ނައީ. ނަތިން އެލްސް” އެހެންދޯއޭ ކިޔައި ޝިވަމް ވާހަކަ ކުރުކޮށްލީ އެމަޟޫއަށް ވާހަކަދައްކާ ހިތް ނެތުމުން އިތުރަށް މޫޑު ގޯސް ނުކުރަންވެގެންނެވެ.\nކޮޓަރިއަށް ވަންނަން ދިޔަ ޔާނީ އިރުކޮޅަކު މަޑުޖެހުނީ މިޝްކާގެ ކޮޓަރި ތެރޭގައި ހުރި ކުޑަ އެނދުގައި އޮތް ކުޑަކުޑަ ޔޫވީ ފެނުމުންނެވެ. ހިތް އެދުނީ އެތުއްތު ކުއްޖާ އުރާލާ މެޔާލާ ބޮނޑިކޮށްލުމަށެެވެ. ޔޫވީ ހުންނަލެއް ލޯބިކަމުން އޭނާ އުރާނުލާ އެއްވެސް މީހަކަށް ނުހުރެވެއެވެ. “ދަރިފުޅާ! އިނގޭތަ މީއީ ކާކުކަން؟ މިއީވެސް ޔޫވީގެ މަންމައެކޭ. މި މަންމަވެސް ޔޫވީ ދެކެ ވަރަށް ލޯބިވޭ! ވަރަށް ދެރަވޭ ޔޫވީ އާއެއްކޮށް ކުޅެހަދާ މަޖާކޮށްނުލެވޭތީ” ކުޑަ އެނދާ ކައިރިވެލާފައި ކުޑަކޮށް ގުދުވެލަމުން ޔާނީ މަޑުމަޑުން ޔޫވީ ނަގައި އުރާލުމުން ހެވިފައި ކަޅިޖަހާނުލާ ބަލަހައްޓައިގެން އޮތެވެ. ހީވަނީ ޔާނީ ދައްކާ ވާހަކައަށް ސަމާލުވެގެން ކަނުލައި އަޑުއަހަން އޮތްހެނެވެ. ޔާނީ އޭނާގެ އުފަން ދަރިއެއްފަދައިން ޔޫވީ ދެކެ ލޯބިވެއެވެ. ޔޫވީ އާއި ވާހަކަ ދައްކަމުން ދިޔައިރު އުފަލުން ގޮސް ޔާނީގެ ލޮލުން ކަރުނަތައް ކޯތާފަތްމަތީ ރޮނގުދަމާފައި ފައިބަމުން ދިޔައެވެ. ޝިވަމްއަށް ކޮފީތަށި ދީފައި މިޝްކާ ކޮޓަރިއަށް ވަންނަން އައިއިރު އެތެރޭގައި ޔޫވީ އުރާލައިގެން ހުރި ޔާނީ ފެނުމުން އެމަންޒަރު ބަލަން ބޭރުގައި މަޑުކޮށްލިއެވެ. ކިތަންމެ ނުރުހުފައި އުޅުނަސް ޔާނީގެ ހިތުގައި ޔޫވީއަށް އޮތް ލޯބި ފެނިފައި އުފަލުން ގޮސް ދެލޯ ފެންކަޅިވިއެވެ. އިރުކޮޅަކު ޔޫވީ އުރައިގެން ހުރެފައި މިޝްކާމެން އަތުވެދާނެތީ ޔޫވީ ބާއްވާފައި އެތަނުން ދާން އުޅުމުން ޔާނީގެ އިނގިލީގައި ޔޫވީ ހިފަހައްޓައިލީ ނުދާށޭ ބުނާ ފަދަ ގޮތަކަށެވެ. އެހެނަސް އަދި އަންނާނަމޭ ކިޔައި ޔާނީ އެތަނުން ނުކުމެގެން ދިއުމާއެކު ޔޫވީ ވަރަށް ބާރަށް ރޯން ފެށިއެވެ.\nމެންދުރުގެ ކެއުމަށް ފަހު ޒައިދް ގެއިން ނުކުތީ ޝިވަމް ގުޅައިގެން އެގެއަށް ދިއުމަށެވެ. ޔާނީ ފެންނަ ހިސާބަށް ދާން ބޭނުން ނުވިނަމަވެސް ޝިވަމްއަށް ދެކޮޅު ހެދޭކަށްވެސް ނެތެވެ. ކޮންމެ ގޮތަކަށް ކަންތައްވިޔަސް ހެޔޮކަމަށް ނިންމަމުން ޒައިދް ސައިކަލުގައި އެގެއާ ދިމާލަށް ދިޔައެވެ. މެންދުރުގެ ގަދަ ހޫނުގައިވެސް މަގިތަކުގައި ހަލަބޮލިވެ އުޅޭ މީހުން މަދެއް ނޫނެވެ. ސައިކަލުގައި ޒައިދް އިންއިރު ލޮލުގައި ކަޅުކުލައިގެ ރޭބަން އައިނެއް އަޅާފައި ހުއްޓެވެ. ޒައިދްވެސް މަގުމަތިންދާ މީހުންނަށް ބަލަން އިނީ ޓްރެފިކް ލައިޓުގެ ފެހިއަލި އެޅޭނެ އިރެއްގެ އިންތިޒާރުގައި އިނދެއެވެ. ޒައިދަށް ޝިވަމްމެންގެ ގެއާ ހަމައަށް އެރުނުތަނާ އެގެއިން ނުކުމެގެން ދިޔައީ މީގެ ކުރިން ދުވަހަކުވެސް އެގެއިން ފެނިފައިނުވާ ކަޅުކުލައިގެ ކާރެކެވެ. އެތަށް އިރަކު ވިސްނަން އިނދެފައި ޒައިދް ގޭތެރެއަށް ވަނީ އެއީ ޝިވަމްގެ ރައްޓެއްސަކަށް ވެދާނެކަމަށް ނިންމައިގެންނެވެ. ގެއަށް ވަންނަން ދިޔައިރު ދޮރު ހުޅުވާފައި ހުރުމުން ޒައިދް ހައިރާންވީ އެގެއަކީ ދުވަހަކުވެސް އެގޮތަށް ހާމައަށް ހުޅުވާފައި ހުންނަ ގެއަކަށް ނުވުމުންނެވެ. ދޮރުންލާފައި ގޭތެރެއަށް ވަންއިރު ސިޓިންރޫމުގައި އެއްވެސް މީހަކު ފެންނާކަށް ނެތެވެ. ސިޑިން މައްޗަށް އަރަމުން ގޮސް ދެވަނަ ފްލޯރއަށް އަރާފައި ޝިވަމްގެ ކޮޓަރިއާ ދިމާލަށް ދާން ހިނގައިގަތް ވަގުތު ޔާނީގެ ކޮޓަރި ހުޅުވާފައި ހުރިތަން ފެނުމުން ހިޔާލު ބަދަލުވިއެވެ. ޔާނީ އުޅޭތޯ ބަލާލުމަށް އެވަގުތު ހިތްއެދުނީ ކީއްވެކަމެއް ޚުދު ޒައިދަކަށްވެސް ނުވިސްނުނެވެ.\nކޮޓަރިތެރެއަށް ވެރިވެފައިވަނީ އޮރެންޖްގެ ލުއިލުއި މީރު ވަހެކެވެ. މުޅި ކޮޓަރިތެރެ ހޯދާ ބެލިއިރުވެސް ޔާނީގެ ހިލަމެއް ނުވުމުން ނުކުންނަން ދާން ހިނގަތްތަނާ ފެނުނީ އެނދުމަތީގައި އޮތް ޔާނީގެ ޑައިރީއެވެ. މީގެ ކުރިންވެސް ޒައިދް ވަނީ ޔާނީގެ ޑައިރީ ކިޔާފައިކަމުން މިފަހަރު އަނެއްކާވެސް ޒައިދް އެކިޔަން ބޭނުންވީ ކުއްލިއަކަށް ޔާނީއަށް އެއައި ބަދަލުގެ ފަހަތުގައި ފޮރުވިފައިވާ ސިއްރު ހޯދުމަށެވެ. މިއީ ރަނގަޅު ފުރުސަތެއްކަމަށް ބަލައި ޒައިދް ޑައިރީ ހުޅުވާ ކިޔަން ފެށިއެވެ. ޑައިރީ ލިޔަން ފެށިފައިވަނީ އެކްސިޑެންޓަށް ފަހުއެވެ. ޑައިރީ ކިޔަމުން ދިޔަ ވަރަކަށް އެދެމީހުންގެ އުފާވެރި ދުވަސްތައް ހަނދާންވާން ފެށިއެވެ. އަލުން އާ ހަޔާތެއް ފަށަަން ވައުދުތައް ވަމުން ދިޔަ ދުވަސްވަރެވެ. ޒައިދްގެ މޫނުމައްޗަށް ވެރިވެފައިވި ހަމަޖެހުން ޖެއްލުވާލައި އެއްކޮށް ބަދަލުވެގެން ދިޔައީ ޑައިރީގައި ވިކާޝްގެ ވާހަކަ އައި ހިސާބުންނެވެ. އެވާހަކަތައް ކިޔަމުން ދިޔަ ވަރަކަށް ޒައިދްގެ ލޭ ހޫނުވާންފެށިއެވެ. އެނުބައި ނުލަފާ މީހާގެ އަނިޔާތަކަށް ޔާނީ ހާދ ކެތްކޮށްފިއެވެ. ހަޤީޤަތް ފާޅުވަމުންގޮސް އެންމެ ފަހުން ޔާނީގެ ހަނދާންތައް އަނބުރާ އަތުވެއްޖެކަން ޒައިދަށް އެނގުމުން ވަރަށް އުފާވިއެވެ. އަދި ޔާނީ އިނީ ޒައިދްގެ ދަރިއަކަށް ބަލިވެކަން އެނގުމުން އުފަލުން ދެލޯ ތެންމާލިއެވެ. މިހުރިހާ ކަމެއް ޔާނީ ޒައިދަށް ސިއްރުކުރި މަޤްސަދު މިއަދު ކިވަނީ ކުރިމައްޗަށް އައިސްފައެވެ. ވިކާޝްގެ ކިބައިން ޔާނީ ސަލާމަތްކުރާނެކަމަށް އެވަގުތު ޒައިދް އަޒުމް ކަނޑައެޅިއެވެ.\nބާރުބާރަށް ޔާނީއަށް ގޮވަމުން ޒައިދް ބޭރަށް ނުކުތެވެ. ޒައިދްގެ އަޑަށް ކޮޓަރި ތެރޭގައި ތިބި މިޝްކާއާއި ޝިވަމް އަދި ޒާހިޔާއާއި އާމިރުވެސް ނުކުތެވެ. “ޒައިދް ކިހިނެއްވީ؟ ކީއްކުރަން ތި ޔާނީ ހޯދަނީ؟” ޒައިދް ކުއްލިއަކަށް ޔާނީ ހޯދަން ފެށުމުން އެންމެންވެސް ތިބީ ވާނުވާ ނޭނގިފައެވެ. “ޝިވަމް! އަހަންނަށް ހުރިހާ އެއްޗެއްވެސް އެނގިއްޖެ. ޔާނީ އަހަންނަށް ބޭވަފާތެރިވީއެއް ނޫން، މިހުރިހާ ކަމަކީވެސް އެވިކާޝްގެ ނުބައި ރޭވުމެއް. އޭނަ ބޭނުންވީ އަހަންނާ ޔާނީއާއި ދުރުކުރުވަން، އެހެންވެ އޭނަ ޔާނީ ބްލެކްމެއިލް ކޮށްގެން ކުރުވިކަމެއް މީ. ޔާނީ އަހަންނަށް ބޭވަފާތެރިއެއް ނުވޭ، އަހަރެން ސަލާމަތްކުރަން ޔާނީ އޭނަގެ ލޯބި ޤުރުބާން ކުރީ. އަދި އެނގޭތަ، ޔާނީގެ ހަނދާންތައް އަނބުރާ އައިސްފި. އަދި ޔާނީ އިނީ އަހަރެންގެ ދަރިއަކަށް ބަލިވެ” ޒައިދްގެ ވާހަކަ މިހިސާބަށް ދިޔައިރު އެންމެން ތިބީ ދެލޯ ބޮޑުވެ ބުނާނެ އެއްޗެެއް ނޭގިފައެވެ. “ކީކޭ؟ މިހާ ބޮޑު ކަންތައްގަނޑެއް ހިނގާ ދިޔައިރު ޔާނީ އަހަރެންގާތުވެސް ބުނެނުލާ” ޔާނީ އެކަނިމާއެކަނި މިހުރިހާކަމަކާ ކުރިމަތިލީއިރު މީގެން އެއްވެސް ކަމެއްގެ ހިލަމެއް މިޝްކާއަކަށްވެސް އަދި އެހެން އެކަކަށްވެސް ވިޔަކަ ނުދެއެވެ. “އާނ.. ޔާނީ ވަރަށް ހިތްވަރުގަދަ. އެކަމަކު އަހަރެމެން އެންމެންވެސް ޔާނީއާ ދޭތެރޭ ވިސްނުނީ ރަނގަޅަކަށް ނޫން، ޔާނީގެ އެއްވެސް ކުށެއް ނެތް. އަހަރެން ބޭނުން ޔާނީ މިކަމުން ސަލާމަތް ކުރަން. މިޝްކާ، ކޮބާތަ ޔާނީ؟ އަހަރެން މުޅިގެ ހޯދާ ބަލައިފިން ޔާނީ އެއްވެސް ތާކު ނެތް” ޔާނީގެ ހަބަރެއް ނުވުމުން ޒައިދް ވަރަށް ކަންބޮޑުވިއެވެ.\nމިހާރު ޔާނީއާއެކު ޒައިދްގެ ދަރިއެއްވާކަން އެނގުމުން ޔާނީއަށް ކަމެއް ވެދާނެތީ އޭނާ ވަރަށް ހާސްވެއެވެ. ޔާނީ ހޯދުމުގެ މަސައްކަތުގައި އެންމެން އުޅެނިކޮށް ޒައިދްގެ ފޯނަށް ނުދަންނަ ނަންބަރަކުން ގުޅަން ފެށިއެވެ. ޒައިދް ފޯނުނެގުމާއެކު އެކޮޅުން އިވެންފެށީ ފިރިހެނެއްގެ ހުނުމުގެ އަޑެވެ. “ޔާނީ މިހިރީ އަހަރެންގެ އަތްދަށުގަ. ކުރިމަތިން ލާފަ އައިރުވެސް ކަލެއަކަށް ނޭނގުނެއްނު، ދެން ސަލާމަތްކުރެވެންޏާ ކުރޭ! ކަލޭއަށް އަހަރެން ދޭނަން ދެގަޑިއިރު، އެދެގަޑިއިރުތެރޭ ކަލޭގެ އަނބިމީހާ ހުރިތަނެއް ހޯދާ! ހަނދާންކުރާތި ޕޮލިހުންނަށް ގުޅަން ހިތަށް ވެސް ނާރުވާތި، އެހެންނޫނީ ކަލޭގެ އަނބިމީހާއާ އެއްކޮށް ކަލޭގެ ދަރިވެސް އަނބުރައެއް ނުލިބޭނެ” ވިކާޝް އޭނާގެ އެންމެ ފަހުގެ ރޭވުން ކާމިޔާބުކޮށް ޔާނީ އޭނާގެ އަތްދަށަށް ގެނައީ ޒައިދްގެ ކުރިމަތިންލާފައެވެ. ޝިވަމްމެން ގޭތެރެއިން ޒައިދްގެ ކުރިމަތިން ލާފައި އޭރު ނުުކުމެގެން ދިޔައީ ވިކާޝްގެ ކާރެވެ. އޭރު ކާރުތެރޭގައި ހޭނައްތާލާފައި ޔާނީ އޮތްނަމަވެސް ޒައިދަކަށް ފެންނަވަރެއް ނުވިއެވެ. “ޒައިދް.. ޒައިދް އަހަރެން ސަލާމަތްކުރޭ، މި ވިކާޝް އަހަރެން މަރާލާނެ” ރޮމުން ރޮމުން އާދޭސް ކުރަމުން ދިޔަ ޔާނީގެ އަޑު އިވުމުން ޒައިދްގެ ހިތުގައި ކޫރު އެޅުނެވެ. “އޭތް، ހަބަރުދާރު އަހަރެންގެ އަންހެނުންނާ ދަރިފުޅަށް ކަމެއް ވެއްޖެއްޔާ ކަލޭގެ ދުވަސް ދުއްވާލާނަން. އޭނަ ގައިގަ އަތްނުލާތި!” ރުޅިގަދަވުމުން ޒައިދްއަށް ކިޔޭ އެއްޗެއްވެސް ނޭނގުނެވެ. ޒައިދްއަށް މިވަގުތު މުހިންމީ ޔާނީއާއި އޭނާގެ ދަރިފުޅުގެ ފުރާނައެވެ. އެދެމީހުން ސަލާމަތް ކުރުމަށް ޒައިދް ކޮންމެފަދަ ޤުރުބާނީއެއްވެސް ވެދާނެއެވެ. (ނުނިމޭ)


Kartik noosveriehgge role kulhaynee Dhamaka gai | Mihaaru\nކާތިކް ނޫސްވެރިއެއްގެ ރޯލް ކުޅޭނީ "ދަމާކާ" ގައި\n24 ނޮވެމްބަރ 2020 - 08:25\nބޮލީވުޑްގެ ޒުވާން އެކްޓަރު ކާތިކް އާރިޔަން ނޫސްވެރިއެއްގެ ރޯލް ކުޅޭ ފިލްމުގެ ނަމާ އެކު، އޭގެ ދެ ޕޯސްޓަރެއް ވެސް ދައްކާލައިފި އެވެ.\nމީގެ ދެ އަހަރު ކުރިން ރިލީޒްކުރި ކާމިޔާބު ފިލްމު "ސޯނޫ ކޭ ޓިޓޫ ކީ ސްވީޓީ" އިން ވިދައިލި އެކްޓަރު، ޑައިރެކްޓަރު ރާމް މަދްވާނީއާ އެކު މަސައްކަތްކުރާ ފުރަތަމަ ފިލްމުގެ ނަމަކީ "ދަމާކާ" އެވެ. މީގެ ސްޓިލް އަދި މޯޝަން ޕޯސްޓަރު ވެސް ދައްކާލާފައިވާ އިރު، އޭގައި ފެންނަނީ ބްރިޖެއްގެ މަތީގައި ރޯވެފައިވާ އަލިފާންގަނޑަކާ ދިމާއަށް ކާތިކް އިމާރާތެއްގެ ތެރޭގައި ބަލަހައްޓައިގެން ހުންނަ ތަނެވެ.\nފިލްމުގެ ޕޯސްޓަރުތައް ދައްކައިލީ އާދީއްތަ ދުވަހު ފާހަގަކުރި ކާތިކްގެ 30 ވަނަ އުފަން ދުވަހާ ދިމާކޮށެވެ.\nނެޝަނަލް އެވޯޑް ވެސް ލިބުނު ފިލްމު "ނީރްޖާ" ގެނެސްދިން މަދްވާނީގެ "ދަމާކާ" އަކީ ކޮރެއާގެ 2013 ގެ ފިލްމު "ދަ ޓެރާ ލައިވް" އަސްލަކަށް ބަލައިގެން ހަދާ ފިލްމެކެވެ. ކިމް ބިއަންގް-ވޫ ޑައިރެކްޓްކުރި އެ އެކްޝަން ތުރިލާގެ ލީޑް ރޯލް ކުޅުނީ ހާ ޖަންގް-ވޫ އެވެ. މި ފިލްމުގައި ކިޔައި ދެނީ ބްރިޖެއް ރޯވެގެން ހިނގާ ނުރައްކާތެރި ބިރުވެރި ހާދިސާއެއް ލައިވްކުރަން ނޫސްވެރިޔަކު ކުރާ މަސައްކަތެވެ.\nމަދްވާނީގެ "ދަމާކާ" އިން ފުރުސަތު ލިބުމުން ކާތިކް ބުނީ ފިލްމަށް އޭނާ އެއްބަސްވީ ސްކްރިޕްޓް ފުރިހަމަކަމުން ކަމަށެވެ. ފިލްމުގެ ސްކްރީންޕްލޭ "މުއުޖިޒާތެއް" ގޮތަށް ސިފަކޮށް އަރަމުން އަންނަ ހުނަރުވެރި އެކްޓަރު ބުނީ ފިލްމުގެ މަސައްކަތް ފަށަން މިހާރު ކެތްމަދުވެފައިވާ ކަމަށެވެ.\n"އަހަރެން ވަރަށް މަސައްކަތްކުރާނަން މަދްވާނީ ސާ އެންމެ ބޭނުންވާ ފެންރަށް މަސައްކަތްކުރަން." މި އަހަރުގެ ކުރީކޮޅު ރިލީޒްކުރި "ލަވް އާޖް ކަލް" ގެ ބަތަލު ބުންޏެވެ. "މިއީ އަހަންނަށް ވަރަށް ހާއްސަ ފިލްމެއް. ކުރިން ތަޖުރިބާކޮށްލަން ނުލިބޭ ޖޯންރާއެއްގެ ފިލްމެއް."\n"ދަމާކާ" ގެ ޝޫޓިން އަންނަ މަހުގެ ތެރޭގައި ފަށަން ނިންމާފައިވާ އިރު، ޕްލޭންކޮށްފައި އޮތް ގޮތުން 45-50 ދުވަހުގެ ތެރޭގައި ޝޫޓި ނިންމާނެ އެވެ.\nއަންނަ އަހަރުގެ ހޫނު މޫސުމާ ދިމާކޮށް ރިލީޒްކުރަން އަމާޒު ހިފާފައިވާ މި ފިލްމުގެ ޕްރޮޑިއުސަރަކީ "އުރީ: ދަ ސާޖިކަލް ސްޓްރައިކް" އާއި "ދަ ސްކައި އިޒް ޕިންކް" ފަދަ ފިލްމުތައް ގެނެސްދިން ރޯނީ ސްކްރޫވާލާ އެވެ.\n"ދަމާކާ" ގެ ޝޫޓިން އަންނަ މަހު ފަށާ އިރު، ކާތިކްގެ އަތުގައި މިހާރު ވެސް ޝޫޓިން ފަށާފައި އޮތް ދެ ފިލްމެއް އެބައޮތެވެ. އެއީ ކަރަން ޖޯހަރްގެ ދަރުމާ ޕްރޮޑަކްޝަންސްގެ ރޮމޭންޓިކް ކޮމެޑީ "ދޯސްތާނާ 2" އާއި ޑައިރެކްޓަރު އަނީސް ބަޒްމީގެ ހޮރޯ-ކޮމެޑީ "ބޫލް ބުލައްޔާ 2" އެވެ.\nމަދްވާނީ އެންމެ ފަހުން ގެނެސްދިނީ ސުޝްމިތާ ސެންއާ އެކު ޖޫން މަހު ހޮޓްސްޓާ އިން ޕްރިމިއާކުރި ވެބް ސީރީޒް "އާރިއާ" އެވެ.


SunOnline: #VAAHAKA: Maafukuraashey loabivaa - Part-6\nމާފުކުރާށޭ ލޯބިވާ (6)\nމަރިޔަމް ހިމްނާ (ހިމީ) 08 Jan 2019, 09:27\nއަނާލްގެ އެ މަޑު އަތުގެ ބީހިލުން އަދިވެސް އިޒިއަންއަށް އިހްސާސް ކުރެވޭ ފަދައެވެ. އެ އަތް ތުރުތުރު އަޅަމުން ދިޔަ ގޮތާ އިޒިއަންއަށް އެ އަތުގައި ހިފާލެވުނު ގޮތް ހަނދާން ވުމާއެކު އުއްޑުން އޮތް އިޒިއަން ދެއަތް އުފުލާލާ އެ ދެއަތަށް ބަލާލިއެވެ. ދެ ބުމަ ގޮށްޖެހިގެން ދިޔުމާއެކު އިޒިއަންއަށް އަނގައިން ރުޅިވެރި އަޑެއް ބޭރުކޮށްލެވުނެވެ. އޭނާގެ ވިސްނުމަށް އެ ވަގުތު އައީ ކޮން ފަދަ ހިޔާލެއް ކަމެއް ނޭނގެއެވެ. އެނގޭހާވެސް އެއްޗަކީ އެ ހިޔާލެއްގެ ސަބަބުން އިޒިއަންގެ ނަފްސުގެ ހަމަޖެހުން ގެއްލިއްޖެކަމެވެ.\n"ޔޫ ހޭވް ޓު ބީ ބްރޭވް!... ޔޫ ހޭވް ޓު ބީ..." ކޮޓަރީގެ ކުޑަދޮރު ކައިރީގައި އެކަނި އިނދެ އަނާލް އަމިއްލަ ނަފްސާ ވާހަކަ ދައްކަމުން ދިޔައެވެ. އޭނާގެ ލޯ ވަނީ މަރާ ފިއްތާލެވިފައެވެ. ދުއްވާ ގޮނޑީގެ އަތްގަނޑުގައި ދެއަތުން ހިފައްޓާފައިވާއިރު ފަހަރަކަށް ވުރެ ފަހަރެއް އެ އަތް ގަނޑަށް ބާރު ކުރަމުން ދިޔައެވެ. ވައިގަދައެވެ. ހިސާބަކަށް ހިމަ ފޮދު ވާރޭގެ އަސަރު ވެސް ކުރަމުންދިޔައެވެ. މަންމަ ހައްދާ ބަގީޗާގެ ގަސްތައް ގިނަކަމުން އެތަނުގައި ލައިޓްތަކެއް ޖަހާފައި ހުރިނަމަވެސް ފެންނަނީ އަނދިރިކޮށެވެ. އަނާލް ދެލޯ ހުޅުވާލާ ހިޔާލެއް ނުކުރިއެވެ.\n"އަހަރެންނަށް މިކަންތައް ވާނެ... މި ހުރިހާ ފިއާރ ތަކަކާ ކުތިމަތިލާން ދަސްކުރަން ޖެހޭނެ... އައި ހޭވްޓު ގެޓް ރިޑް އޮފް ދިސް...." އަނާލް އަމިއްލަ ނަފްސާ ވާހަކަ ދެއްކިއެވެ.\n"ނާލް!... ނާލް..." ކޮޓަރިއަށް ވަތް ދީމް އަނާލްއަށް ގޮވާލިއެވެ. ދީމްގެ ލޮލުގައި ކުޑަ ދޮރާ ދިމާލުގައި އިން އަނާލް އަޅައިގަތުމާއެކު އަވަސްއަވަހަށް އެދިމާލަށް ދުއްވައިގަތެވެ. އަނާލްއާ ދާދި ގާތަށް ހުއްޓުމަށްފަހު ދީމް އަނާލްގެ ކޮނޑުގައި މަޑުމަޑުން ޖަހާލީ އަނާލް އިންގޮތުން ހިތަށް ބިރުވެރިކަން ވެރިވެފައިވާ ހާލުގައެވެ. ދެލޯ ތަގުޅިކޮށްލައިގެން އިންއިރު އެ މޫނުމަތިން ބިރާ ސިހުން ފާޅުވޭވޭ ހުއްޓެވެ. މަޑުމަޑުން ދޫ ހަރަކާތް ކުރަމުން ކޮންމެވެސް އެއްޗެކޭ އަނާލް ކިޔަމުން ދިޔައެވެ.\nއެހެންނަމަވެސް އަޑު އައިލެއް މަޑުކަމުން އެ ކިޔަނީ ކީކޭކަން ދެނެގަންނަން ދީމް ނުކުޅެދުނެވެ. އަނާލްގެ ކޮނޑުގައި ދީމް ހިފައްޓާލުމުން ވެސް އެކަން އަނާލްއަށް އިހްސާސް ވީހެނެއް ހިޔެއް ނުވެއެވެ. އެހެންކަމުން އޭނާ އަނާލްގެ ކޮނޑަށް ކުޑަކޮށް ބާރުކޮށްލިއެވެ.\n"ޔޫ ހޭވްޓު ގެޓް ރިޑް އޮފް ދިސް އަނާލް....." އަވަސް ވަމުން ދިޔަ ނޭވާއާ އެކު އަނާލް އެއްފަހަރު ތަންކޮޅެއް ބާރަށް ބުނެލި އަޑު ދީމްއަށް އިވުނެވެ. އޭނާ އަވަސްއަވަހަށް އަނާލްގެ ގޮނޑި އަނބުރާލަމުން އެ ގޮނޑިއާ ދިމާލުގައި އުޑުފައިން ކަހަލަ ގޮތަކަށް އިށީނެވެ. އަނާލްގެ އަތުގައި ހިފާލަމުން ދީމް އަނާލްއަށް ގޮވާލީ ކަންބޮޑުވެފައެވެ.\n"އަނާލް!..." ތަންކޮޅެއް ބާރަށް ގޮވާލި ދީމްގެ އަޑުގައި ބިރުވެރިކަމާއި ސިހުން އެކުލެވިފައިވެއެވެ.\n"މަޒާޔާ އާންޓީ... އާންޓީ" ދީމްގެ އެއްވެސް އިޝާރާތަކަށް އަނާލް ޖަވާބު ނުދިނުމާއެކު ދީމްއަށް މަޒާޔާއަށް މަޑު މަޑުން ގޮވާލެވުނީ އިތުރު އެއްވެސް ގޮތެއް ނެތުމުންނެވެ. އޭނާ ތަންކޮޅެއް ބާރަށް ގޮވާލުމުން ވެސް މަޒާޔާގެ ހަބަރެއް ނުވިއެވެ. މަޒާޔާއާއި ފިރިމީހާ އައްމާރުއާ ދެމީހުންގެ ކޮޓަރިވެސް ހުންނަނީ އެންމެ ތިރީގައި ކަމުން އެންމެ ފަސޭހައިން އަޑު އިވޭނީ އެ ދެމީހުންނަށެވެ. މަޒާޔާ ނައުމާއެކު އަވަސް ވެފައިވާ ހިތަކާއެކު ދީމް ދޮރާ ދިމާލަށް ދުއްވައިގަތެވެ.\n"ދީމް!..." ދީމްގެ ފިޔަވަޅުތަކަށް ހުއްޓުމެއް އައީ އަނާލް ދީމްއަށް ގޮވާލި އަޑު އިވިފައެވެ. ފިޔަވަޅުތައް ހުރިތަނަށް ގަނޑުވިއެވެ. ދީމް މަޑުމަޑުން ފަސް އެނބުރި ބަލާލިއެވެ. އަނާލް ދެލޯ ހުޅުވާލައިގެން އޭނާއާ ދިމާލަށް ބަލަން އިންއިރު ވެސް ކަރުނަވީ އެ ބޮޑު ދެލޮލުން އޭނާއަށް ހިތްދަތިކަމާ، ވޭނާ ސިހުން ފެންނަމުން ދިޔައެވެ. އެތަކެއް އިހްސާސްތަކެއް ފޮރުވިފައިވާ އެ ބޮޑު ދެލޮލުން އަންގައިދޭން މަސައްކަތް ކުރަނީ ކީކޭކަން ދެނެގަންނަން ދީމް ނުކުޅެދުނެވެ.\n"ދީމް!..." ދެވަނަފަހަރަށް ވެސް އަނާލް ގޮވާލުމާއެކު ދީމް އެ ދިމާލަށް މިސްރާބުޖެހިއެވެ. އަދި ދޮރުތައް ލައްޕާލަމުން ފޮތިތައް ދަމާލާ އައިސް އަނާލްގެ ކުރިމައްޗަށް ވާގޮތަށް ހުއްޓުނެވެ.\n"ކިހިނެތް ވީތަ ނާލް؟... ނާލް ނުޖެހޭނެ އަމިއްލަ ނަފްސަށް ފޯސް ކޮށްގެން ހުރިހާ ކަމެއް އެއްފަހަރާ ރަނގަޅުކުރުވަން އުޅޭކަށް... މަޑުމަޑުން ނާލްގެ އަމިއްލަ ނަފްސަށް ހޭންޑެލް ކުރެވޭ ވަރަށް ހުރިހާކަމެއް ވެސް ކުރީމަ ހުންނާނީ ރަނގަޅަށް..." އަނާލްގެ އަތުގައި ހިފާލަމުން ދީމް ވާހަކަ ދެއްކިއެވެ. އަދި އަނާލްގެ ލޮލުން އަންނަމުންދިޔަ ކަރުނަތައް ފުހެލަދިނެވެ.\n"އައި ވޯންޓު ބީ އަ ނޯރމަލް ޕާރސަން....." އަނާލް އިސްޖަހާލަމުން ބުނެލިއެވެ.\n"ޔޫ އާރ ނާލް..." ދީމްއަށް ބުނެވުނެވެ. އަމިއްލަ ފަޔަށް އިޝާރާތް ކޮށްލަމުން އަނާލް ދެންވެސް އެ ޖުމްލަ ތަކުރާރު ކޮށްލިއެވެ.\n"އަހަރެން މިހާރު ސެޝަންތައް ނަގާ ވާހަކަ ވެސް ރަމްޔާ ގާތު ބުނެފިން... ރަމްޔާ ބުނީ އަހަރެން ރެޑީވީމަ ފަށަން ވިއްޔޭ..." އަނާލް ކުއްލިއަކަށް ބުނެލިއެވެ.\n"ނާލް! ވަރަށް އުފާވެއްޖެ..." ދީމް ހިނިތުންވެލިއެވެ.\n"ކިހިނެތްވީ ދީމް؟" ކުއްލިއަކަށް ކޮޓަރީގެ ދޮރު ވަރަށް ބާރަށް ހުޅުވާލުމާއެކު އެތެރެއަށް ހަލުވި މިނުގައި ދެމިގަތް މަޒާޔާ ވާހަކަ ދެއްކިއެވެ.\n"މީ މީ..." ދީމްއަށް ބުނާނެ އެއްޗެއް ނޭނގުނެވެ.\n"މީ ކުރަތްޕެއް ފެނުނީ ދޯ ނާލް!....." ދީމް އަނާލްއަށް ބަލާލަމުން އަވަސްއަވަހަށް ވާހަކަ ދެއްކިއެވެ. މަޒާޔާ ޝައްކުގެ ނަޒަރަކުން ފަހަރަކު މީހަކަށް ބަލާލި ކަމުގައި ވިނަމަވެސް އަނާލް ވެސް މޫނުމަތީގައިވި އަސަރުތައް ފޮރުވާލިލެއް މޮޅުކަމުން އެކަން މަޒާޔާއަށް އެނގުނުހެނެއް ހިޔެއްނުވެއެވެ. ދީމް ކޮޓަރީގެ އެތައް މިތަން ހޯދަމުން 'މިހާރު ދިޔައީ ކަންނޭގެޔޭ' ބުނުމުން މަޒާޔާ ހިނިތުންވެލިއެވެ. އޭނާ އަނާލްގެ ގާތަށް އައިސް ގުދުވެލާ އަނާލްގެ ނިތުގައި ބޮސްދިނެވެ. އެ ވަގުތަކީ ކޮޓަރީގެ ދޮރުމައްޗަށް އައްމާރު ވެސް ހުއްޓުނު ވަގުތަށް ވުމާއެކު އެ މަންޒަރު ނުހަނު ސާފުކޮށް އައްމާރުގެ ލޮލުގައި އަޅައިގަތެވެ. އަނާލްއާއި މަޒާޔާގެ ހަރަކާތްތަކަށް ސަމާލްކަންދީގެން ހުރި ދީމްއަށް ވެސް ހިނިތުންވެލެވުނެވެ. އޭނާގެ ލޮލަށް ކަރުނަތަށް ޖަމާވީ އޭނާގެ އަމިއްލަ މަންމަ އޭނާއާއި ދެމެދު އެފަދަ ގާތްކަމެއް ނުބަހައްޓާތީއެވެ. އެ މަންމަގެ ބަނޑުން އުފަންވި ދަރިއަކަށް ވިޔަސް އެ ހިތުގައި ދީމްއަށްޓަކައި މައިވަންތަކަމުގެ ކުލުނު އެއްވެސް ވަރަކަށް ނުހުރެއެވެ.\nމަޒާޔާ އަނާލްގެ ނިތަށް ބޮސްދީ ތެދުވެ ދީމްއާ ދިމާލަށް ބަލާލާ ދީމްގެ ގައިގައި ބައްދާލިއެވެ. އަދި އެއަށްފަހު ދީމްގެ ނިތަށް ވެސް ބޮސްދިނެވެ.\n"ދެކުދިންނަށް ވެސް ވަރަށް ބާއްޖަވެރި ރޭގަނޑަކަށް އެދެން... " މަޒާޔާ ބުނެލިއެވެ.\n"ހާދަ ވަރަކަށް ތި އުފާކޮށްލަނީ ހެހެ... " އައްމާރުގެ އަޑަށް ތިން މީހުންގެ ނަޒަރު ދޮރާ ދިމާލަށް ހުއްޓުނެވެ.\n"ޑޭޑް!" އަނާލް ގޮވާލިއެވެ. އައްމާރު އަނާލްގެ ގޮނޑި ގެނެސް އެނދުކައިރީގައި ބަހައްޓަމުން އޭނާ އެނދުގައި އިށީނެވެ. އަދި އަނާލްގެ ދެލޮލަށް ބަލާލިއެވެ. އެ މޫނުމަތިން ކޮންމެވެސް ވަރަކަށް އުނދަގޫކަމެއް އޭނާއަށް ފާހަގަ ކުރެވުނެވެ. އެހެންނަމަވެސް އެކަމާ އެ ވަގުތު ސުވާލުކުރާކަށް އައްމާރު ބޭނުމެއް ނުވިއެވެ. އައްމާރު އަނާލްއާ ދައްކަން އެއައީ ވަރަށް މުހިންމު ވާހަކައެކެވެ. އޭނާ އަނާލްއަށް ބަލާލަމުން ހިނިތުންވެލިއެވެ.\n"ދަރިފުޅާ!..." އައްމާރު ވަރަށް ވިސްނަން އިނދެފައި އަނާލް އަށް ގޮވާލިއެވެ. އެ އަޑުގައި ވަނީ މަޑުމައިތިރިކަމެވެ. އަނާލްގެ ސަމާލްކަން އޭނާ މިވަގުތު ފުރިހަމައަށް ބޭނުންވެފައި ވާކަން ހާމަވަމުން ދިޔައެވެ.\n"ލައްބަ!..." އަނާލް އޭނާގެ ބައްޕައަށް ހުރިހާ ސަމާލްކަމެއް ހުއްޓާލަމުން ޖަވާބުދިނެވެ.\n"ދަރިފުޅާ ބައްޕަ އެބައޮތް ވަރަށް މުހިންމު ވާހަކައެއް ދައްކަންވެފަ...." އައްމާރު ވާހަކަ ގެންދިޔައީ ވަރަށް ލަސްލަހުންނެވެ. އޭނާ ދުރުދުރުން ވާހަކަ ފެށިއެވެ.\n"ބައްޕަމެން އެކަކުވެސް ނޭދެން ދަރިފުޅަށް ގެއްލުމެއްވާކަށް... ބައްޕަ ވެސް ޤަބޫލްކުރަން މިހެން އުޅެން ދަރިފުޅަށްވެސް ފަސޭހަ ނުވާނެކަން... ދަރިފުޅު ހިތްހަމަ ޖެހޭ ހުރިހާ ގޮތަކަށް ބައްޕަމެން އެބަ ރުހި ޤަބޫލުވަން... ދަރިފުޅު މި ބައްޕައަށް ޓަކާ ކަމެއް ކޮށްދީބަލަ!" އައްމާރުގެ އަޑުގައި ވަނީ އާދޭހުގެ ރާގެކެވެ.\n"އަޅުގަނޑުގެ ކައިރީގައި ބައްޕަ ދުވަހަކުވެސް ކަމަކު އާދޭސް ކުރާކަށް ނުޖެހޭނެ... އަޅުގަނޑުގެ އާއިލާ އަކީ ހުރިހާ ވެސް އެއްޗަކީ..." އަނާލް ވާހަކަ ދެއްކިއެވެ.\n"އެހެންވިއްޔާ ބައްޕައަށް ޓަކާ އަލުން ޑރ. ރަމްޔާއާ އެކީ ސެޝަންތައް ކުރިއަށް ގެންގޮސްދީ! ބައްޕަ ނޭދެން ދަރިފުޅު އިހުހުރި ހާލަތަށް ވެއްޓޭކަށް... ދަރިފުޅު އަނެއްކާ ސަކަރާތްވާކަން ބައްޕައަށް އެނގިއްޖެ. މިހާރު ދެރަވޭ ދަރިފުޅު އެދުމުން ސެޝަންތައް ހުއްޓާލަން ހުއްދަ ދެވުނީތީ، އެއީ ދަރިފުޅު ބޭނުންވާ ގޮތަކަށް ކަންތައް ކުރުމުގެ އިޚްތިޔާރު ދިނުމަށް. އެކަމަކު މިހާރު ބައްޕަ މި އެދެނީ ދަރިފުޅު ގާތުން ހަމަ އެންމެކަމަކަށް..." އައްމާރު ވާހަކަ ދެއްކިއެވެ.\n"ބައްޕާ... އަޅުގަނޑު މާ ކުރިންވެސް އެ ސެޝަންތައް ފަށަން ނިންމައިފިން... އިންޝާ ﷲ... އެއްކޮށް އަޅުގަނޑު ރަނގަޅުވާނަން،" އަނާލްގެ އަޑުގައި މިހާރު ވަނީ އާދަޔާ ޚިލާފު ޖޯޝެކެވެ.\n"ބައްޕަ މިއަދު ވަރަށް އުފާވެއްޖެ..." އައްމާރު އަނާލްގެ ބޮލުގައި ފިރުމާލިއެވެ. އޭނާ ދީމްއަށް ވެސް ބަލާލާފައި ދެމީހުންނަށް ހިނިތުންވުމެއް ހަދިޔާ ކޮށްލުމަށްފަހު 'ބާއްޖަވެރި ރޭގަނޑަކަށް އެދެމޭ' ބުނެލިއެވެ.\n"ގުޑް ނައިޓް އަންކަލް... ގުޑްނައިޓް މަޒާޔާ އާންޓީ..." ދީމް ވެސް ރޭގަނޑުގެ މަރްޙަބާ ކިޔެވެ. ދެން އޭނާ އަވަސްވީ އަނާލް ނިދަން ރެޑީކުރުވުމަށެވެ.\nދީމް އަނާލްގެ ގައިމަތީގައި ރަޖާ އަޅާލަމުން އާފުރެމުން އައިސް އަނެއްފަރާތުގައި ޖައްސާލިއެވެ. ނިދި ލޮލަށް ސަވާރުވެ އޭނާއަށް ދާދި ފަސޭހައިން ނިދިއްޖެއެވެ. އެހެންނަމަވެސް އަނާލްގެ ލޮލަށް ނިންޖެއް ނައެވެ. އޭނާ ދެލޯ ބޮޑުކޮށްލައިގެން އޮތީ ނިދިނައިސްފައެވެ. މިއަދު ފެނުނު ޒުވާނާއާ މެދު ވިސްނެން ފެށި އަނާލްގެ ދެލޮލަށް ވަގުތުން ކަރުނަތައް ޖަމާވިއެވެ.\n"އައި ހޭޓް ޔޫ....." ކަރުނަތަށް އޭނާގެ ކޯތާފަތުން ތިރިއަށް ރޮނގު ދެމިގެން ދިޔުމާއެކު ވޭނީ 'އާހް' އަކާއެކު ދެތުންފަތް ފޫއަޅުވާލާފައި އެ ބަސްތައް ނުކުތެވެ. ތުންފަތުގައި މަޑު ތުރުތުރެއްވުމާއެކު އަނާލްއަށް ހިކިފައިވާ ދެތުންފަތުގައި ދޫ ހާކާލެވުނެވެ. ކަރުނަތަށް ފޮހެމުން އަނާލް އަމިއްލަ ނަފްސާ ވާހަކަ ދެއްކިއެވެ.\n"ބީ ބްރޭވް އަނާލް..." ދެލޯ މަރާލައިގެން އޮތް އަނާލްގެ ކަންފަތުގައި އަމިއްލަ އަޑު ޖެހުމާއެކު އޭނާއަށް ކުއްލިއަކަށް ދެލޯ ހުޅުވާލާ ވަށައިގެން ބަލާލެވުނެވެ. ޑްރެސިން ޓޭބަލް ކައިރީގައި އޭނާގެ ސޫރައިގައި ހުރި އަންހެން ކުއްޖާ ހުރީ ސީދާ އޭނާއާ ދިމާލަށް ބަލަހައްޓައިގެންނެވެ.\n"ކީއްވެ އަނާލް؟ ކީއްވެ ތި ރޮނީ؟... އެމީހަކަށްޓަކާ ކަރުނަ ނުއޮހޮރުވަން އަނާލް އަމިއްލަ ނަފްސަށް ވައުދު ނުވަންތަ؟ އެ ބާބު އެއްކޮށް ނިންމާލައިފީމެއްނު... އަނާލްގެ ލޮލުން ތި ބޭކާރު ކަރުނަތައް ނުއޮހުރުވުމަށް ހުވާ ނުކުރަންތަ؟ އަނާލް ބަލިކަށިވާން ބޭނުންވާ ސަބަކަށް އޭނާގެ އެންމެ ފަހަރެއްގެ ފެނިލުންވާން ބޭނުންތަ؟ އަނާލްގެ ހިތްވަރު އެލެން ބޭނުންތަ؟..." އޭނާގެ ޖުމްލަތަށް ތަކުރާރުކޮށް އަނާލްގެ ކަންފަތުގައި ގުގުމަން ފެށުމާއެކު ބޮލުގައި ރިއްސަން ފެށިއެވެ. އަނާލް ދެ ކަންފަތުގައި ބާރަށް އަތް އަޅާލުމާއެކު ހަޅޭއްލަވައިގަތީ ކެތް ނުކުރެވުމުންވެ. އޭރު އޭނާގެ ދެބުމަ ވަނީ ގާތްވެފައެވެ. ދެލޯ ތަގުޅިކޮށްލާފައި ވެއެވެ. ނޭވާ އަވަސްވެ މީހާގެ މުޅި ހަށިގަނޑުގައި މަޑު ތުރުތުރެއްވިއެވެ.\nބިރުވެރި ހުވަފެނެއް ފެނިގެން ސިއްސައިގެން ގޮސް ހޭލި އިޒިއަންގެ މޫނުމަތިން ދާތިކިތައް ފައިބަމުން ދިޔައެވެ. މީހާގެ ނޭވާ ވަނީ އަވަސްވެ ކުރުވެފައެވެ. ބޮލުގައި ދެއަތުން ހިފައްޓާލެވުމާއެކު އޭނާއަށް ދެލޯ މަރާލެވުނެވެ. އަވަސްވެފައިވާ ނޭވާ ހަމައަކަށް އެޅުވުމަށް އިޒިއަން މަސައްކަތް ކުރަމުންދިޔަ ނަމަވެސް އޭނާއަކަށް އެކަން ކާމިޔާބެއް ނުކުރެވުނެވެ. އެއަށް ވުރެ ބޮޑަށް އެ ހިތާ ހަށިގަނޑުގައި އުފެދިފައިވާ ހައިޖާނުގަނޑު ބޮޑުވެފައި ވަރުގަދައެވެ. ދެއަތް މުށްކަވާލުމަށްފަހު އޭނާ ހަމަޖެހެން މަސައްކަތް ކުރިއެވެ. ބުމަ އަރުވާލުމާއެކު ލީ ފުންނޭވާއާ އެކު އޭނާއަށް ދެކޮނޑު އުފުއްލާލެވުނެވެ. ކަރުނަތިއްކެތް ދެ ކޯތާފަތުން ތިރިއަށް ވެއްޓުނީ އެފަދަ ވިސްނުމެއްގައި އިޒިއަން އިންދައެވެ. ކަރުނައިގައި ޝަހާދަތް އިނގިލީގެ ކުރި ޖައްސާލާފައި އިޒިއަން ކަރުނަ ފޮހެލިއެވެ. އެއަށް ފަހު އަމިއްލަ އަތަށް ބަލާލަމުން އޭނާ ތުންފަތުގައި ދޫ ހާކާލިއެވެ. ހިކިފައިވި ތުންފަތަށް ތެތްކަން ވެރިވުމާއެކު އޭނާ ފުންނޭވާއެއް ދޫކޮށްލިއެވެ.\nސައިޑް ކަބަޑް މަތީގައި ހުރި ފެންތަށިން ފެންފޮދެއް ބޯލާ އަރުތެރެ ތެންމާލަމުން އިޒިއަން އަނެއްކާވެސް މަޑުމަޑުން އެނދުގައި އޮށޯތެވެ. އަދި ދެލޯ މަރާލާ ނިދޭތޯ މަސައްކަތް ކުރިއެވެ. އެހެންނަމަވެސް ސިކުނޑިއަށް ވެރިވަމުން ދިޔަ ހިޔާލްތަކުގެ ސަބަބުން އޭނާއަށް ނިދޭ ގޮތެއްނުވިއެވެ.\nއަރާމް ނިންޖެއްގައި އޮތް ދީމްއަށް ވެސް ސިހިފައި ހޭލެވުނެވެ. އެއްއަރިއަކަށް ޖެހިލާ ތެދުވެވުނު ގޮތަށް ދީމް އަނާލްއަށް ގޮވާލިއެވެ. ދެލޯ ތަންމިނަށް ހުޅުވައިލައިގެން އޮތް އަނާލް ފެނި ދީމްއަށް ވެސް ދެލޯ ބޮޑުކޮށްލެވުނެވެ. އަދި އަވަސްއަވަހަށް އެނދުން ފައިބައިގެން ގޮސް އަނާލްގެ އަނެއްފަރާތުގައި މަޑުކޮށްލާ އަނާލްއަށް ގޮވާލިއެވެ. އެހެންނަމަވެސް އަނާލްއަށް އެކަމުން އެއްވެސް އަސަރެއް ކުރިހެނެއް ހިޔެއްނުވިއެވެ. ދެވަނަ ފަހަރަށް ވެސް ކަންފަތުގައި އަތް އަޅާލުމާއެކު ބާރުބާރަށް އޭނާއަށް 'ނޫނެކޭ' ބުނެވުނެވެ.\n"އަނާލް ވަޓް ހެޕެންޑް؟" އަނާލްއަށް ވަމުން ދިޔަ ގޮތުން ހާސްވެ ކަންބޮޑުވެފައި ހުރި ދީމްއަށް އެވަގުތު ކަންތައް ކުރަންވީ ގޮތެއް ނޭނގުނެވެ. އޭނާއަށް ވެސް ބާރަށް މަޒާޔާއަށް ގޮވާލެވުނެވެ. އަދި ދެލޯ ތަގުޅި ކޮށްލައިގެން އޮތް އަނާލްގެ ދެއަތުގައި ހިފާ ތަޅުވާލިއެވެ.\n"ނާލް!... ނާލް!" އަނާލް މަޑުމަޑުން ދެލޯ ހުޅުވާލިއެވެ. އެހެންނަމަވެސް އޭރުވެސް އޭނާގެ ނޭވާ ހުރީ ކުރުވެފައެވެ. ނޭވާލާން އުނދަގޫވެގެން މޭގައި ދެފަހަރަކު ފިރުމާލިނަމަވެސް ލުޔެއް ލިބުނުހެނެއް ހިޔެއްނުވިއެވެ.\n"ކިހިނެތް ވަނީ އަނާލް... މެއަށް ތަދުވަނީތަ؟. ރިލެކްސް..." ދީމް މަސައްކަތްކުރީ އަނާލް ހަމައަކަށް އަޅުވާށެވެ. އޭނާ ދެވަނަ ފަހަރަށް ބާރަށް މަޒާޔާއަށް ގޮވާލިއެވެ. އަދި ދޮރާ ދިމާލަށް ގޮސް ދޮރު ހުޅުވާލާފައި ނުކުތީ ލަސްނުކޮށް މަޒާޔާއަށް ގޮވުމަށެވެ. އެހާ ދުވަސް ފަހުން ރޭގަނޑުގެ ވަގުތެއްގައި އަނާލްއަށް މިގޮތަށް ދިމާވާން ފެށުމުން އޭނާގެ ހިތް ވެސް ވަނީ ހިސާބަކަށް ބިރުގެންފައެވެ. ދޮރުހުޅުވާލާފައި ގޮސް މަޒާޔާމެން ކޮޓަރީގައި ޓަކި ޖަހާލަން އަތް ހިއްލާލި ވަގުތު މަޒާޔާ ދޮރު ހުޅުވާލިއެވެ.\n"އާންޓީ ނާލް..." ދީމްއަށް ވާހަކަ ދައްކަން އުނދަގޫވިއެވެ.\n"ކިހިނެތްވީ ނާލް އަށް؟" މަޒާޔާ އަހާލިއެވެ. އޭނާގެ އަޑުން ހާސްކަމާއި ކަންބޮޑުވުން ފާޅުވަމުން ދިޔައެވެ. އޭނާގެ ފަހަތުގައި ހުރި އައްމާރުއަށް ބަލާލަމުން ލަސްނުކޮށް ދީމް އެއްފަރާތަކަށް ޖައްސާލުމަށްފަހު އޭނާ އަނާލްމެން ކޮޓަރިއާ ދިމާލަށް ދުއްވައިގަތެވެ. އަދި އެ ދިޔަ ބާރު މިނުގައި ގޮސް އަނާލްގެ އެނދު ކައިރިއަށް ހުއްޓުމަށްފަހު ބުރަކަށީގައި ހިފާ އަނާލް މަޑުމަޑުން އުފުއްލާލިއެވެ. އޭނާއަށް އައްމާރުއާއި ދީމް ވެސް އެހީތެރިވިއެވެ.\nމަޒާޔާ އަނާލްގެ ބުރަކަށީގައި ފިރުމަމުން އެކިއެކި ވާހަކަ ދައްކަމުން ދިޔައީ އަނާލް ހިންހަމަ ޖެއްސުމަށެވެ. ގާތްގަނޑަކަށް ދިހަވަރަކަށް މިނިޓް ތެރޭގައި އަނާލްގެ ނޭވާ ހަމައަކަށް އެޅުނެވެ. އޭނާ މަޒާޔާއަށް ބަލާލަމުން މަޒާޔާ ގައިގައި ބައްދާލީ ކޮންމެވެސް މީހެއްގެ ހިމާޔަތަށް ބޭނުންވެފައިވާ ފަދައަކުންނެވެ. އަދި އިރުކޮޅަކު އެހެން އިނެވެ. އެތަނަށް ދެން ވެރިވެގެން ދިޔައީ ހަމަހިމޭން ވަގުތުކޮޅެކެވެ. އެކަކުވެސް ވާހަކައެއް ނުދައްކައެވެ.\n"ނާލް އޯކޭތަ؟..." މަޒާޔާ އަނާލް ދުރުކޮށްލަމުން އަހާލިއެވެ. އަނާލް ބޯ ޖަހާލިއެވެ.\n"ޔަގީންތަ؟" މަޒާޔާ ދެންވެސް ސުވާލު ކުރީ ޔަގީން ކުރާ ފަދަ ގޮތަކަށެވެ. އަނާލް ޔަޤީންކަން ދިނުމުން އައްމާރު ވެސް އަނާލް ގާތު ހުރެފައި އިސްތަށިގަނޑުގައި ފިރުމާލުމަށްފަހު މަޒާޔާގެ ކޮނޑުގައި ހިފާލިއެވެ. އަދި އިތުރަށް ކަމެއްވާނަމަ ލަސްނުކޮށް ގޮވުމަށްބުނެފައި އެ ދެމީހުން ވެސް ކޮޓަރިން ނުކުމެގެން ދިޔައެވެ.\nދީމް އަނާލްގެ ގާތުގައި އިރުކޮޅަކު އިނުމަށްފަހު ހިނގައިގަތީ އަނެއްފަރާތުން އެނދުގައި އޮށޯތުމަށެވެ. އެހެންނަމަވެސް ތެދުވެ ހިނގައިގަންނަން އުޅުނު ދީމްގެ އަތުގައި އަނާލް ހިފެއްޓިއެވެ.\n"ދީމް..." އޭނާ އުނދަގުލުން ގޮވާލިއެވެ. އަނާލްގެ ހިފައްޓާފައިވާ އަތަށް ބަލާލުމަށްފަހު ދީމް އަނެއްކާވެސް އިށީނެވެ. އަދި އަނާލްގެ ލޮލަށް ނަޒަރު ހުއްޓާލިއެވެ.\n"ދީމް..." ދެންވެސް އަނާލްއަށް ގޮވާލެވުނީ ހަމައެކަނި އެހެންނެވެ.\n"ނާލް... ވަޓް ހެޕެންޑް... ބުނެބަ ވީ ގޮތެއް... މީހަކު އެއްޗެއް ކީތަ؟..." ދީމް އޯގާތެރިކަމާއެކު ސުވާލުކޮށްލަމުން އަނާލްގެ އަތަށް ބާރުކޮށްލިއެވެ. އަނާލް ދެފަރާތަށް ބޯ ހޫރާލިއެވެ. އަދި ތުންފަތުގައި ދަތް އަޅާލިއެވެ.\n"ނާލް... އައި އެމް ވިތް ޔޫ..... ކިހިނެތްވީ؟" ދީމް ބެލީ ވީހާވެސް ކެތްތެރިކަމާއެކު އަނާލްގެ ފަރާތުން ވީ ގޮތެއް އޮޅުން ފިލުވާށެވެ.\n"އަހަރެންނަށް ކުރީގެ ހަނދާންތައް އަލުން އާވަނީ... މާބޮޑަށް... ހިތަށް ކެތް ނުކުރެވޭ ވަރަށް... ވަރަށް ވަރަށް ވަރަށް ދެރަވޭ... ކީއްވެތަ މިހެން ވީ..." އަނާލް އަށް ބުނެވުނެވެ.\n"ނާލް! އެކަމާ ތަ އަބަދު ވިސްނަނީ؟ އެކަމާ ނުވިސްނާ... އަނާލް ހާދަ ހިތްވަރުގަދައޭ... މިހާރު ކިހިނެއްވީ؟ ވަޓް ހެޕެންޑް؟..." ދީމް ކަންބޮޑުވިއެވެ.\n"ދީމް! އަހަރެންނަކީ އެހާ ނަސީބު ރަނގަޅު މީހެއްނޫން... " އަނާލްއަށް ކުރީގެ ހަނދާންތައް އާކުރަމުން ބުނެވުނެވެ.\n"ނާލް! ކާކު ކީކޭ ކިޔައިގެންތަ ތި އުޅެނީ؟" ދީމް އަހާލިއެވެ.\n"ދީމް... ފަސް އަހަރު ފަހުން އަހަރެންނަށް އޭނައާ ދިމާވެއްޖެ..." އަނާލް އިސްޖަހާލަމުން ވާހަކަ ދެއްކިއެވެ.\n"ކާކާ ނާލް؟... " ކުއްލިއަކަށް ބަސް ހުއްޓުނު މީހަކު ފަދައިން ދީމްއަށް ދެލޯ ބޮޑުކޮށްލެވި ހަރަކާތްތައް މަޑު ޖައްސާލެވުނެވެ.\n"ޔޫ މީން... އޭނާ؟؟؟" ދީމްއަށް ދެން އަހާލެވުނީ ދެލޯ ބޮޑުކޮށްލަމުންނެވެ. އަނާލް ބޯ ޖަހާލިއެވެ. އަދި ދީމްގެ ހިފާފައިވާ އަތަށް ބާރުކޮށްލިއެވެ. އޭނާގެ ނަފްސުގެ ހަމަޖެހުން ވަނީ އެއްކޮށް ނަގާލެވިފައެވެ.\n"އަހަރެންގެ ހުރިހާ ޑްރީމްސްއެއް ވެސް ވިއްސިވިހާލި ވީ...އެއްވެސްކަމެއް ރަނގަޅަކަށް ނުކުރެވޭނެ ކަންނޭނގެ ދެން... ދީމް!" އަނާލް އަށް ބުނެވުނެވެ. އޭނާގެ އަޑުން މާޔޫސްކަން ފާޅުވަމުން ދިޔައެވެ. މޭތެރޭގައި އުފެދުނު ރިހުން މުޅި ހަށިގަނޑަށް އަސަރުކުރުވީ ކަންނޭނގެއެވެ. ހަށިގަނޑުގެ އެތެރޭގައި ނޭނގޭ ޖަޒުބާތުތަކެއް އުތުރި އަރައިގަތެވެ.\n"ނާލް! ތިހެން ނުބުނޭ... އަދި އިންޝާ ﷲ ހުރިހާ ކަމެއް ވެސް ރަނގަޅުވާނެ... ވެދާނެ ފަހުން ވާން އޮތްގޮތް މޮޅީކަމަށް ވެސް..." ދީމް އަނާލްއަށް ހިތްވަރު ދިނެވެ. އަނާލްއަށް ވާނެ ގޮތް އޭނައަށް ވެސް އިޙްސާސް ކުރެވެއެވެ. އޭނާގެ ކުރިމައްޗަށް އެ މީހަކު އަރާ ދުވަހަކު އޭނާ އެމީހަކާ ދިމާލަށް ވަރަކަށް އެއްޗެހިގޮވާލާނެއެވެ. އެ މީހަކާ ދޭތެރޭގައި އެ ހިތުގައި އޮތް ނަފްރަތުގެ އަލިފާން ދުވަހަކުވެސް ފިލައިގެނެއްނުދާނެއެވެ. އަނާލްއަށް އެ ދިން އަނިޔާއަކީ އެމީހެއްގެ ބޮޑާކަމާއި ކިބުރުވެރިކަމުން ދިން އަނިޔާއެކެވެ.\nނާލް.. ކަމޯން... ދެރަނުވޭ ދެން.! އެކަމާ ނުވިސްނާ!... ނާލް އެއަށް ވުރެ ހިތްވަރު ގަދަވާނެ... ރޮއި ހިތާމަކޮށް މާޒީއާ މެދު އަބަދު ވިސްނުމަށް ވުރެ ނާލް ކުރަންޖެހޭ ކަންތައްތައް މާގިނައެއްނު... ސޯ ހުއްޓާލާފަ ހިތްވަރު ކުރޭ ނާލް!... ހުރިހާ އެންމެން ވެސް ތިބީ ނާލްއާ އެކު... ރަމްޔާ ގާތުން ސެޝަންތައް ވެސް ފަށާކަންނު ތިއުޅެނީ.. އޭރުން މާބޮޑަށް ވެސް ނާލްގެ ނަފްސަށް ފަސޭހަވެ ސިކުނޑިއަށް ލުއިވާނެ..." ދީމް، އަނާލް ގާތު ވާހަކަ ދައްކަން އެތައްއިރަކު އިނެވެ. އޭނާ އަނާލްގެ އަތަށް ބާރުކޮށްލަމުން ހިނިތުންވެލިއެވެ. އަނާލް ވެސް ފުންނޭވާއެއް ދޫކޮށްލަމުން ބޯ ޖަހާލީ ދީމްގެ ވާހަކަތަކުން އެކަނިވެސް އޭނާގެ ސިކުނޑިއަށް ލުޔެއް ލިބުނުކަން އިޙްސާސް ކުރެވުމުންނެވެ.\nދީމް ގޮސް އޮށޯތް ތަނާ މަންމަގެ ހިޔާލްތައް އައިސް މީހާ ވަށައިލާ އެ ޚިޔާލް ތަކުގައި އޭނާގެ ނަފްސު ގައިދުކޮށްލިއެވެ. އޭނާ އަމިއްލަ ނަފްސާއި ވާހަކަ ދެއްކިއެވެ.\n"ނާލް ކިހާ ލަކީތަ؟ ނާލްއަށް ކަމެއްވާނަމަ ނާލްގެ އެންމެ ކައިރީގައި ނާލްގެ މަންމަ ހުރޭ.... އަހަރެންނަށް އެ ނަސީބެއް ލިބުމެއް ނެތް..." ކިތަންމެ ޝަކުވާ ކުރަން ބޭނުންނުވިޔަސް އޭނައަށް އަމިއްލަ ހާލާމެދު ޝަކުވާ ކުރެވެނީއެވެ. އަނާލްއާ ހެދި މަޒާޔާ އުޅޭގޮތުން އޭނާއަށް ހިތުގެ މައްޗަށް ބާރު ނުފޯރުވެނީއެވެ. ހިތްދަތިވަނީ އެހެންވެއެވެ. ދެރަވެ ރޮވެނީ އެހެންވެއެވެ. ވިސްނެނީވެސް އެހެންވެއެވެ.\nދީމް ބާލީސް އެއްފަރާތުގައި ބާއްވާފައި އޮތް ފޯނުން ގަޑި ބަލާލިއެވެ. މެންދަމުން އަލިވެ ދޭއްޖަހާ ބޮޑުވެއްޖެއެވެ. ދެލޯ ބޮޑުކޮށްލަމުން އޭނާ ދެލޯ މަރާލީ ނިދާލުމުގެ ބޭނުމުގައެވެ. އިރުކޮޅެއްނުވެ އެ ދެލޮލަށް ނިދި ސަވާރުވެ ނިދީގެ ފޮނި އާލަމަށް ގެނބިއްޖެއެވެ. އަނާލްއަށް ވެސް އޭރުއޮތީ ނިދިފައެވެ.\nހެނދުނުގެ ވަގުތެވެ. އޮފީހަށް ދާން ތައްޔާރުވަމުން ދިޔަ އިޒިއަންއަށް ވިސްނެމުން ދިޔައީ ރޭގައި ފެނުނު ހުވަފެނާ މެދުގައެވެ. އެތައް ދުވަހަކަށްފަހު ހުވަފެނުން އެތަން ފެނުމަކީ އިއްތިފާޤެއްހެއްޔެވެ؟. ކަރުގައި ޓައީ އަޅަމުން ލޯ ގަނޑަށް ނަޒަރު ހުއްޓާލައިގެން ހުރި ނަމަވެސް ސިކުނޑީގައި ދައުރުވަމުން ދިޔައީ އެހެން ޚިޔާލް ތަކެކެވެ.\nޚިޔާލްތަކުގައި ހުރުމުގެ ސަބަބުން ދެތިން ހަތަރު ފަހަރު ޓައީ އެޅި އިރުވެސް އޭނާއަށް އެ ރަނގަޅަށް އެޅުނު ކަމަކަށް ނުވިއެވެ. ފޫހި ކަމާއެކު ޓައީ ކަރަށް ދޫކޮށްލަމުން އޭނާ އަނެއްކާވެސް ލޯގަނޑަށް ބަލާލީ އަމިއްލަ ސޫރައަށް ވެސް ނަފްރަތު ކުރާހާލުގައެވެ. ކުރެވެމުން ދިޔަ އިޙްސާސްއެއްގެ ސަބަބުން ރުޅިވެރިކަން ނަފްސަށްވެރިވެ އިޒިއަން ޑްރެސިން ޓޭބަލް މަތީގައި ގޮށްމުށުން ބާރަށް ޖަހާލިއެވެ. އެއާއެކު ޑްރެސިން ޓޭބަލް މަތީގައި ހުރި އެއްޗެއްސަށްވެސް ގުޑުން އަރައިގެން ދިޔައެވެ. އަތަށް ތަދުވިނަމަވެސް އެކަމަށް އިޒިއަންއަށް ސަމާލްކަން ދެވޭ ގޮތެއް ނުވިއެވެ. މޫނުމަތީގައި ދެއަތް އުނގުޅާލަމުން އޭނާ ނިތްކުރިމަތީގައި ހިފައްޓާލިއެވެ.\nއިރުކޮޅަކު އެހެން ހުރުމަށްފަހު އޭނާ އަމިއްލަ ނަފްސު ހަމައަކަށް އަޅުވާލިއެވެ. އަދި އަލުން ޓައީ އަޅާލައި ތައްޔާރުވިއެވެ. އިޒިއަން ސައި ބޯން އައި އިރު ފަހީމް ކާ ކޮޓަރިން ނުކުންނަނީއެވެ.\n"ބައްޕާ ސައި ނުބޮއިތަ މިއަދު އޮފީހަށް ދުރުވަނީ؟" އިޒިއަން އަހާލިއެވެ.\n"ލައްބަ ދަރިފުޅާ! ބުނީމެއްނު ބޭރުގެ ބައެއް އިސްފަރާތްތަކުން އައިސް އުޅޭވާހަކަ. ހެނދުނުގެ ސައި އޮތީ އެމީހުންނާއެކު. ބައްޕަ މިދަނީ ލަސްވާތީ ދަރިފުޅުގެ ޑްރައިވަރާ އެކު، އަނެއް ޑްރައިވަރަށް ގުޅާލާ އިނގޭ ދަރިފުޅު ނުކުންނަމުން... ބައްޕަވެސް ގުލާފަ ބުނެފަ އިންނާނީ އޭނާ ކައިރީގައި..." ފަހީމް އިޒިއަންގެ ކޮނޑުގައި ޖަހާލަމުން ބުނެލިއެވެ.\nއިޒިއަން ބޯ ޖަހާލާފައި ކާކޮޓަރި ތެރެއަށް ވަނެވެ. އޭރު އަކްނިޒާއާއި އޮލީވިއާގެ އިތުރުން އެމިލީ ވެސް އެތަނުގައި ހަރަކާތް ތެރިވަމުން ދިޔައެވެ.\n"އިޒް! އަވަހަށް އިށީނދޭ..." އިޒިއަން ފެނުމާއެކު އޮލީވިއާއަށް އަތުން އިޝާރާތް ކޮށްލުމަށްފަހު އިޒިއަންއަށް ގޮވާލަމުން އަކްނިޒާވެސް އިށީނެވެ. އެމިލީ އަދި އޮލީވިއާ އަވަސް އަރުވާލާފައި ކާއެއްޗެހި ރެޑީކޮށްލަދިނެވެ. ސައިބޮއިގެން އިޒިއަން ގޭގެ މައިދޮރުން ނުކުތެވެ. އޭރު ޑްރައިވަރު އައިސް ހުއްޓެނީއެވެ. ޑްރައިވަރު ގެއާ އިންވެގެން ކަހަލަ ގޮތަކަށް ހަދާފައިވާ ތަނަވަސް ބޮޑު ގަރާޖާ ދިމާލަށް ހިނގައިގަތީ ކާރު ނެރުމަށެވެ.\n"ސެމީ!..." އިޒިއަން ޑްރައިވަރަށް ގޮވާލިއެވެ. އެއާއެކު ސެމީ އެނބުރިފައި އިޒިއަންއަށް ބަލާލިއެވެ.\n"އަހަރެން އެކަނި މިއަދު ދާނީ..." އިޒިއަން ބުނެލިއެވެ. ސެމީ ސުވާލުގެ ނަޒަރަކުން ބަލަން ފެށުމުން އިޒިއަން ބޯ ޖަހާލާ އަތް ދިއްކޮށްލީ ތަޅުދަނޑި އޭނާގެ އަތަށް ދޭށޭ ބުނާފަދަ ގޮތަކަށެވެ.\n"މިއަދު އަހަރެން ސެމީއަށް އޮފް ދިނީމި... އޯކޭ ދިޔަޔަސް އިނގޭ" އިޒިއަންގެ ހިތުގައި ވަނީ ކީކޭކަން ދެނެގަންނަން އުނދަގުލެވެ. އޭނާގެ ތުންފަތް މައްޗަށް ހިނިތުންވުމެއް ވެރިކޮށްލާފައި ވިނަމަވެސް އެ ހިނިތުންވުމުގެ ފަހަތުގައި ފޮރުވިފައިވަނީ ބުނެދޭން ނޭނގޭ ސިއްރެއްފަދައެވެ.\nއިޒިއަންގެ އެދުމަށް ދެކޮޅު ހެދުމެއްނެތި ސެމީ އޭނާގެ އަތަށް ތަޅުދަނޑި ލައިދެމުން ބޯ ޖަހާލިއެވެ. އިޒިއަން އިތުރަށް އެއްވެސް އެއްޗެއް ބުނުމެއްނެތި ގަރާޖާ ދިމާލަށް ހިނގައިގަތެވެ. އޮޓެމޭޓެޑް ލޮކް ސިސްޓަމްގައި ކާޑް ޖަހާލާ ތަޅު ހުޅުވާލަމުން އެއްފަރާތަކަށް ދަގަނޑު ގަނޑު ކަހާލަމުން އޭނާ އެތެރެއަށް ވަނެވެ. އަދި ކަޅުކުލައިގެ ކާރަށް އެރިއެވެ. ހުންގާނުގައި އަތް ޖައްސާލުމަށްފަހު އިރު ކޮޅަކު މަޑުކޮށްލިއެވެ. އެއަށްފަހު ސްޓާޓް ކޮށްލަމުން އޭނާ ކާރު ދުއްވާލީ އެތަނުގައި މަޑުކޮށްގެން ހުރި ސެމީ ގާތުގައި ގަރާޖު ތަޅުލުމަށް ބުނެފައެވެ.\nގޭގެ މައިގޭޓުން ކާރު ނުކުމެވުމާ އެކު ކާރުގެ ސްޕީޑް އިޒިއަން ބާރުކޮށްލިއެވެ. އޭނާގެ މިސްރާބުހުރީ އޮފީހާ ދިމާލަކަށް ނޫނެވެ. ދުއްވަމުން ދުއްވަމުން ގޮސް އިޒިއަންގެ ލޮލުގައި އެ ހޯދާތަނެއް އަޅައިގަތުމާއެކު ކުޑަކޮށް ކާރުގެ ސްޕީޑް މަޑުކޮށްލެވުނެވެ. ޔަޤީން ނުވެފައި ހުރި ގޮތަކަށް ކާރު ކުޑަކޮށް މަޑު ޖައްސާލަމުން އޭނާ ވަށައިގެން ބަލާލިއެވެ. އެއީ ހަމަ އެ ސަރަހައްދެވެ. ކުޑަކޮށް ކާރު ކުރިއަށް ޖައްސާލުމަށްފަހު އޭނާ އެއްފަރާތުގައި ކާރު ޕާރްކްކޮށްލިއެވެ. މަގުގެ އަނެއްފަރާތުގައި ހުރި ބޮޑު އިމާރާތަށް އިޒިއަން ނަޒަރު ހުއްޓާލިއެވެ. ތުންފަތުގައި ދަތް އަޅާލެވުނީ ހިތް ނުތަނަވަސްވީ ވަރުންނެވެ. ދެލޯ މަރާލަމުން ސީޓްގައި ލެނގި ލެވުނީ ހިތަށް ވެރިވި ހިޔާލުން ނޭވާ އަވަސްވަމުން ދިޔައީތީއެވެ. ހިންދިރުވާލެވުމާއެކު މަރާލެވިފައިވާ ދެލޮލަށް ބާރުކޮށްލެވުނެވެ. ދެބުމަ ކައިރި ކޮށްލެވުމާއެކު އިޒިއަންއަށް ކުއްލިއަކަށް ދެލޯ ހުޅުވާލެވުނެވެ. ގޮށް މުށުން ހުންގާނުގައި ޖަހާލެވުމާއެކު އޭނާއަށް އެ އަތުގެ މަތީގައި ބޯ އަޅާލެވުނެވެ. އެހެން އިން އިރު މީގެ އަހަރުތަކެއްގެ ކުރީގެ ހަނދާނެއް އޭނާގެ ސިކުނޑީގައި ކޮށްޓަމުން ދިޔައެވެ.\nއިރުކޮޅަކު އެ އިމާރާތަށް ނަޒަރު ހުއްޓާލައިގެން އިނުމަށްފަހު އިޒިއަން ކާރު ދުއްވާލީ 'ދި ގްރޭންޑް' އޮފީހަށް ދިޔުމަށެވެ. ގަޑި ބަލާލިއިރު ނުވައެއް ޖަހަނީއެވެ. މިއަދު އަށްގަޑި ބަޔަށް ދާންޖެހޭ އިޒިއަން ގަޑި ޖެހުނީއެވެ. އޭނާ ކާރުގެ ސްޕީޑް ބާރުކޮށްލިއެވެ. އޮފީހާ ހިސާބަށް ގޮސްފައި އޭނާ ކާރު ޕާރކް ކޮށްލުމަށްފަހު އަވަސްއަވަހަށް ގޮސް އޮފީހަށް ވަނެވެ. އަނާލްގެ ކެބިންއާ ގާތަށް ހުއްޓުމަށްފަހު އަވަސް އަރުވާލާފައި އިޒިއަން ދޮރު ހުޅުވާލަން ތަޅުގައި ހިފާލިއެވެ.\nމޭޒު ކައިރީގައި އިން އަނާލްގެ ނަޒަރު ހުއްޓިފައި ހުރީ އަތުގައި އޮތް ފޮޓޯ ގަނޑަށެވެ. އިސްޖަހާލައިގެން އިންއިރު އޭނާގެ ޚިޔާލް ގައި ދައުރުވަމުން ދިޔަ ކަންތައް ތަކެއްގެ ސަބަބުން މޫނުމަތިން ވެސް ހިސާބެއްގެ ބުނެދޭން ނޭނގޭ އަސަރުތަކެއް ފެންނަމުން ދިޔައެވެ. އެއްބައި ފަހަރު ދެލޮލުން ވިދުމެއް ފާޅުވާއިރު ކަރުނަތައް އެ ދެލޮލަށް ޖަމާވަނީކަން ބަލާލާ މީހަކަށް އިނގޭނެއެވެ. އަނެއްބައި ފަހަރު ދެ ބުމަ ގާތް ކޮށްލަފާނެއެވެ. މޫނުމައްޗަށް ނުރުހުމެ އަސަރާއެކު ވެރިކޮށްލާ ނަފްރަތުގެ ކުލަވަރުތަކާއި އެކުވެގެން އަންނަ ހިތްދަތި ކަމުގެ އަސަރުތައް ފެނުމުން އެ މޫނުމަތިން އަންގައިދޭން ބޭނުންވާކަމެއް ދެނެގެންނަން ފަސޭހަކަމަކަށް ނުވާނެކަން ޔަޤީނެވެ.\nކުއްލިއަކަށް ދޮރު ހުޅުވާލި އަޑު އިވިފައި ސިއްސައިގެންދިޔަ އަނާލްގެ އަތުން ފޮޓޯގަނޑު ދޫވިއެވެ. ތަންކޮޅެއް ދުރަށް ދިޔަ ފޮޓޯގަނޑަށް ބަލާލުމަށްފަހު އޭނާ ދޮރާ ދިމާލަށް ބަލާލީ ކާކުތޯ ބަލާލުމަށެވެ. އިޒިއަންއަށް ވުމުން އޭނާއަށް ހިސާބަކަށް ހަމަޖެހެވުނެވެ. ގޭ މީހަކަށް ފެނިއްޖެ ނަމަ ރުޅި އަންނާނޭކަން ޔަގީނެވެ. ފޮޓޯގަނޑަށް އަލުން ބަލާލިއިރު އެ އޮތީ ނަސީބަކުން އަނެއް ފުށަށެވެ.\nއަނާލްއަށް ވީގޮތް ރަނގަޅަށް އިޒިއަންއަށް ފެނުނެވެ. އޭނާ އަނާލްގެ އަތުން ދޫވި ފޮޓޯ ގަނޑަށް ނަޒަރު ހުއްޓާލިއެވެ. މަޑު ފިޔަވަޅުތަކެއްގައި އެ ދިމާލަށް އިޒިއަން ހިނގައިގަތުމުން އަނާލްއަށް ވައިއަޑުން "ނޫނެކޭ" ބުނެވުނެވެ.


Shilpa aai firimeehaa viyafaareegai makaru hedhi kamah bune fuluhah mahssala hushahelhumun Shilpa rahddhu dheefi - One Online\nރާޖް ކުންދުރާ އަދި ޝިލްޕާ ޝެޓީ---\nޝިލްޕާ އާއި ފިރިމީހާ ވިޔަފާރީގައި މަކަރު ހެދި ކަމަށް ބުނެ ފުލުހަށް މައްސަލަ ހުށަހެޅުމުން ޝިލްޕާ ރައްދުދީފި\nބޮލީވުޑް ތަރި ޝިލްޕާ ޝެޓީ އަދި ފިރިމީހާ ރާޖް ކުންދުރާގެ މައްޗަށް އަނެއްކާވެސް މައްސަލައެއް ފުލުހަށް ހުށަހަޅައިފިއެވެ.\nވިޔަފާރީގައި މަކަރާއި އޮޅުވައިލުމުގެ މައްސަލަ މިދެމަފިރިންގެ އިތުރުން އެސްއެފްއެލް ފިޓްނަސް ކުންފުނީގެ ޑައިރެކްޓަރު ކާޝިފް ހާންގެ މައްޗަށް އުފުލާފައިވަނީ މުމްބާއީގެ ވިޔަފާރިވެރިއެއް ކަމަށްވާ ނިތިން ބަރާއީ ކިޔާ މީހެކެވެ.\nނިތިން އުފުލާފައިވާ ދައުވާގައި ބުނެފައިވަނީ 2014 ވަނަ އަހަރުގެ ޖުލައި މަހު ކާޝިފް ހާން، ޝިލްޕާ ޝެޓީ އަދި ރާޖް ކުންދުރާ ހިމެނޭހެން ބަޔަކު އޭނާ ގާތަށް އައިސް އެސްއެފްއެލް ކުންފުންޏަށް 1.51 ކުރޯޅު އިންޑިއާ ރުޕީސް އިންވެސްޓުކޮށްދިނުމަށް އޭނާ ގާތުން އެދުނު ކަމަށެވެ. އަދި އިންވެސްޓު ކޮށްދީފިނަމަ އޭނާއަށް ކުންފުނީގެ ފްރެންޗައިސްގެ ދަށުން ޕޫނޭ ގައި ޖިމަކާއި ސްޕާއެއް ހުޅުވުމުގެ ފުރުސަތު ދޭނެ ކަމަށްވެސް އެއްބަސްވި ކަމަށާއި ނަމަވެސް އެއިން އެއްވެސް ކަމެއް އެ ކުންފުނިން އޭނާއަށް ކޮށްދީފައި ނުވާ ކަމަށެވެ. އެ ކުންފުންޏަށް ހަރަދުކުރި ފައިސާ އަނބުރާ ހޯދުމަށް ތަކުރާރުކޮށް މަސައްކަތް ކުރުމުން އޭނާއަަށް އިންޒާރުދީ ހަދާފައިވާ ކަމަށްވެސް ނިތިން ވެއްދި މައްސަލައިގައި ބުނެފައިވާ ކަމަށް ރިޕޯޓުތައް ބުނެއެވެ.\nމި ދައުވާތަކަށް އިންކާރުކޮށް ޝިލްޕާ ޝެޓީ ވަނީ ބަޔާނެއް ނެރެފައެވެ. ޝިލްޕާ ބުނީ ގޮތުގައި އެސްއެފްއެލް އަކީ ކާޝިފް ހާން ހިންގަމުން އަންނަ ފިޓްނަސް ކުންފުންޏެއް ކަމަށެވެ. ވިޔަފާރީގެ ހުރިހާ މުއާމަލާތެއްވެސް ކުރުމުގެ ހައްގު އޮންނަނީ ކާޝިފްގެ އަތްމަތީގައި ކަމަށާއި އެ ކުންފުންޏަކީ 2014 ވަނަ އަހަރު ވިޔަފާރި ކުރުން ހުއްޓާލާފައިވާ ކުންފުންޏެއް ކަމަށެވެ. އަދި ކުންފުނީގެ ހުރިހާ ކަމެއް ބަލަހައްޓަމުން އައިސްފައި ވަނީ ކާޝިފް ކަމަށާއި އެކުންފުނީގެ ވިޔަފާރި މުއާމަލާތްތަކާއި ލިބޭ ފައިދާގެ އެއްވެސް މިންވަރެއްގައި ޝިލްޕާގެ ދެމަފިރިންގެ ބައިވެރިވުމެއް އެއްވެސް ވަރަކަށް ނޯންނާނެ ކަމުގައި އޭނާ ބުނެއެވެ.\nޝިލްޕާގެ ޓުވީޓު ---\nޝިލްޕާ އިތުރަަށް ބުނީ ފާއިތުވި 28 އަހަރު އޭނާ އަކީ ބުރަކޮށް މަސައްކަތްކުރަމުން އައިސްފައިވާ މީހެއް ކަމަށާއި ހަސަދަ ފިލުވުމުގެ ގޮތުން އޭނާގެ ނަން ހަރާބު ކުރުމަށް ބަޔަކު މަސައްކަތްކުރުމަކީ ބަލައިގަނެވޭނެ ކަމެއް ނޫން ކަމަށެވެ. އަދި ގާނޫނާއި ގަވާއިދުތަކަށް ހުރުމަތްތެރިކޮށް ހިތައި އިންޑިއާގެ އެހެން ކޮންމެ ރައްޔިތަކަށްވެސް ލިބެދޭ ހައްގުގެ ދަށުން އޭނާގެ ހައްގު ވެސް ރައްކާތެރިކޮށްދިނުމަށް އެދޭ ކަމުގައި ޝިލްޕާ ވަނީ ބުނެފައެވެ.\nޝިލްޕާ ޝެޓީގެ ފިރިމީހާ، ވިޔަފާރިވެރިޔާ ރާޖް ކުންދުރާ ވަނީ މީގެ ކުރިން ޖުލައިމަހުގެ ތެރޭގައި ބަރަހަނާ ފިލްމު އުފައްދައި ވިއްކުމުގެ ވިޔަފާރީގެ މައްސަލައިގައި ހައްޔަރުކުރެވި ސެޕްޓެމްބަރުމަހުގެ ތެރޭގައި ކަފާލާތުގެ ދަށުން މިނިވަންވެފައެވެ.


ޕާކިސްތާނަށް ދަތުރުކުރާ އަދި ޕާކިސްތާނުގައި ދިރިއުޅޭ ދިވެހިންގެ ސަމާލުކަމަށް - MFA\nޕާކިސްތާނަށް ދަތުރުކުރާ އަދި ޕާކިސްތާނުގައި ދިރިއުޅޭ ދިވެހިންގެ ސަމާލުކަމަށް\nމުޅި ދުނިޔޭގައި ކޯވިޑް-19 ހަލުވިކަމާއެކު ފެތުރެމުން އަންނާތީ، ޕާކިސްތާން ސަރުކާރުން ވަނީ މި ބަލި އިތުރަށް ފެތުރުނަނުދިމަށްޓަކައި، 21 މާރިޗު 2020 ވަނަ ދުވަހުގެ ރޭ ޕާކިސްތާން ގަޑިން 20:00 އިން4އޭޕްރިލް 2020 ވަނަ ދުވަހުގެ ރޭ ޕާކިސްތާން ގަޑިން 20:00 އަށް، ފަސިންޖަރުން ގޮވައިގެން ދަތުރުކުރާ ބައިނަލްއަޤްވާމީ ކޮމާޝަލް, ޗާޓަރ އަދި ޕްރައިވެޓް އެއާލައިންތަކުގެ ދަތުރުތައް ވަގުތީގޮތުން ހުއްޓާލަން ނިންމާފައެވެ.\nވީމާ، މި ދުވަސްތަކުގައި ޕާކިސްތާނަށް ދަތުރުކުރަން ގަސްދުކުރާ ދިވެހިން މިކަމަށް ސަމާލުވުމަށް އެދެމެވެ. އަދި މި ފިޔަވަޅުތަކަށް ބަދަލުއައުން އެކަށީގެންވުމާއެކު، ދަތުރުކުރުމުގެ ކުރިން މައުލޫމާތު ސާފުކުރުމަށްވެސް އެދެމެވެ.\nމި ދަނޑިވަޅުގައި ކޮންމެހެން ކުރަންޖެހޭ ދަތުރުތައް ފިޔަވައި، އެހެން ދަތުރުތައް ނުކުރުމަށް އިލްތިމާސްކުރަމެވެ. އަދި ޕާކިސްޓަންގައި މި ވަގުތު ދިރިއުޅެމުންދާ ދިވެހި ރައްޔިތުން އެޤައުމުގެ ސަރުކާރުގެ ނިންމުންތަކާއި އެންގުންތަކަށް ސަމާލުވުމަށްވެސް އިލްތިމާސްކުރަމެވެ.\nއަދި ރާއްޖޭން ބޭރަށް ދަތުރުކުރާ ދިވެހި ރައްޔިތުންނާއި ރާއްޖޭން ބޭރުގައި ދިރިއުޅޭ ދިވެހި ރައްޔިތުން، މި މިނިސްޓްރީގައި ނުވަތަ އެންމެ ކައިރީގައި ހުންނަ ރާއްޖޭގެ ޑިޕްލޮމެޓިކް މިޝަންގައި ރެޖިސްޓަރ ކުރުމަށްވެސް އިލްތިމާސްކުރަމެވެ. އެގޮތުން، ޕާކިސްތާނަށް ދަތުރުކުރާ، އަދި އެ ޤައުމުގައި ދިރިއުޅޭ ދިވެހި ރައްޔިތުން ޕާކިސްތާންގައި ހުންނަ ދިވެހިރާއްޖޭގެ ހައި ކޮމިޝަންގައި ރެޖިސްޓަރ ކުރުމަށް އެދެމެވެ.


Thafaathu kuraa kamuge shakuvaa hushaeh naalhaa\nތަފާތުކުރާ ކަމުގެ ޝަކުވާ ހުށައެއް ނާޅާ\nކުރީގެ ރައީސް އަބްދުﷲ ޔާމީން. ތަފާތުކުރާ ކަމަށް ބުނި ނަމަވެސް އެމަނިކުފާނުގެ ފަރާތްޕުޅުން ޝަކުވާއެއް ހުށަހަޅާފައި ނުވާ ކަމަށް ޖޭއެސްސީން ބުނޭ -- ފޮޓޯ: އަވަސް\nއިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީނަށް ޝަރުއީ ދާއިރާގެ ތެރެއިން ތަފާތު ކުރުން ގެންގުޅޭ ކަމުގެ ތުހުމަތާއި ޝަކުވާ ބަޔަކު ކުރަމުން ދިޔަ ނަމަވެސް އެފަދަ އެއްވެސް މައްސަލައެއް ޖުޑިޝަލް ސާވިސް ކޮމިޝަން (ޖޭއެސްސީ) އާއި ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އަށް ހުށަހަޅާފައި ނުވާ ކަމަށް އެ ދެ އިދާރާ އިން ބުނެފި އެވެ.\nކޮވިޑް-19 އާއި ގުޅުވައި ކްރިމިނަލް ކޯޓުގައި ހިންގާ މައްސަލަތަކުގައި ރައީސް ޔާމީނާއި ސިޔާސީ އެހެން ބައެއް ބޭފުޅުންނާ ތަފާތުކުރާ ކަމަށް ރައީސް ޔާމީންގެ ގާނޫނީ ޓީމުން ޝަރީއަތުގެ މަޖިލީހުގައި ވިދާޅުވެފައި ވެއެވެ. އަދި ރައީސް ޔާމީނާ ދެކޮޅަށް މިހާރު ޝަރީއަތް ކުރާ ދެ މައްސަލަ ލައިވް ކުރަން ރައީސް ޔާމީންގެ ފަރާތްޕުޅުން ހުށަހެޅުއްވުމުން ވަސީލަތް ނެތް ކަމަށް ބުނެ ކޯޓުން ވަނީ އެކަން މިވަގުތު ކުރެވެން ނެތް ކަމަށް އަންގާފަ އެވެ. އެކަމުގައި ވެސް ރައީސް ޔާމީންގެ ގާނޫނީ ޓީމުން މީޑިއާގައި ޝަކުވާ ކޮށްފައިވެ އެވެ.\nމީގެއިތުރުން ވ. އާރަށާއި ރ. ފުއްގިރި މައްސަލާގައި ރައީސް ޔާމީންގެ މައްޗަށް މިއަހަރު ނޮވެމްބަރު މަހު ހުކުމް ކުރުމަށް ކުރިން ތާވަލްކުރުމަށްފަހު އެ ދެ މައްސަލައިގައި ޖޫން މަހު ހުކުމްކުރަން ކުއްލިއަކަށް އަވަސް ކުރުމާ ގުޅިގެން ވެސް އިދިކޮޅު ކޯލިޝަނުން ކަންބޮޑުވުން ފާޅުކޮށްފައިވެ އެވެ. އެގޮތުން އިދިކޮޅު ކޯލިޝަނުން ބުނީ ދެ ފަރާތެއްގެ ދެމެދުގައި ހިނގަމުންދާ މައްސަލައެއް ކުރިއަށް ގެންދިއުމަށް އެކުލަވާލެވޭ ތާރީހުތަކަށް އެ ދެ ފަރާތާ މަޝްވަރާ ކުރުމެއް ނެތި ބަދަލު ގެނައުމަކީ ޖިނާއީ އިޖުރާއަތުގެ ގާނޫނާއި މުޅިން ހިލާފު ކަމެއް ކަމަށެވެ.\nރައީސް ޔާމީނަށް ތަފާތު ކުރުން އޮތް ކަމަށް އިދިކޮޅު ކޯލިޝނުން ބުނި ނަމަވެސް ޖޭއެސްސީއާއި ޑީޖޭއޭ އިން ބުނީ އެފަދަ ޝަކުވާއެއް އަދި ހުށަހަޅާފައި ނުވާ ކަމަށެވެ. ޝަކުވާއެއް ލިބިއްޖެނަމަ އޮންނަ އުސޫލުން އެ މައްސަލަ ބަލައި އަޅަންޖެހޭ ފިޔަވަޅުތައް އަޅާނެ ކަމަށްވެސް އެ ދެ އިދާރާ އިން ބުނެ އެވެ.\nރައީސް ޔާމީންގެ މައްސަލަތަކާ ގުޅޭ ޝަކުވާއެއް ޖޭއެސްސީއާއި ޑީޖޭއޭ އަށް ހުށަހަޅާފައި ނެތް ނަމަވެސް ރައީސް ޔާމީންގެ މައްޗަށް ދައުވާކޮށް ޝަރީއަތަށް ނުފޫޒު ފޯރުވަން ސަރުކާރުން މަސައްކަތްކޮށް އަދި ޖޭއެސްސީ ހައިޖެކްކޮށްފައިވާ ކަމަށް ބުނާ މައްސަލަ ރައްޔިތުންގެ މަޖިލީހުގެ ޖުޑީޝަރީ ކޮމިޓީ އަށް ވަނީ ހުށަހަޅާފަ އެވެ. އެ މައްސަލަ ހުށަހެޅުއްވީ ޕީޕީއެމްގެ ނައިބް ރައީސް އަދި ނައިފަރު ދާއިރާގެ މެންބަރު އަހްމަދު ޝިޔާމް އެވެ.\nކްރިމިނަލް ކޯޓުގައި މިހާރު ހިނގަމުންދަނީ ރައީސް ޔާމީންގެ މައްޗަށް އުފުލާފައިވާ ރިޝްވަތު ހިފުމާއި މަނީ ލޯންޑާ ކުރުމުގެ ދައުވާ ތަކެކެވެ. އެމަނިކުފާނުގެ މައްޗަށް އުފުލި މަނީ ލޯންޑާ ކުރުމުގެ ފުރަތަމަ ދައުވާ ސާބިތު ނުވާ ކަމަށް ސުޕްރީމް ކޯޓުން ވަނީ މިދިޔަ ނޮވެމްބަރު މަހު ކަނޑައަޅާފަ އެވެ.\nރައީސް އަބްދުﷲ ޔާމީން ޕީޕީއެމް ޖޭއެސްސީ + ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް ޑީޖޭއޭ\nޖޭއެސްސީގެ ނިންމުން އިދިކޮޅުން ގަބޫލެއް ނުކުރި


Johnny Depp ah aa filmeh, ekamaku Hollywoodakun noon – adduLIVE\nLast Updated: May 22, 08:57\nޑެޕަށް އާ ފިލްމެއް، އެކަމަކު ހޮލީވުޑަކުން ނޫން\nMay 12, 2022, 13:14 އަހުމަދު އަދްޝަން\nގެވެށިއަނިޔާގެ ތުހުމަތަކާ އެކު ކައިވެނި ރޫޅި އަދި އެކަމާ ހެދި ގާނޫނީ މައްސަލަގަނޑެއްގެ ތެރޭގައި މިހާރު ވެސް އުޅޭ ހޮލީވުޑްގެ މަޝްހޫރު އެކްޓަރު ޖޯނީ ޑެޕަށް ގިނަ ދުވަސްތަކެއް ފަހުން އާ ފިލްމަކުން ފުރުސަަތު ލިބިއްޖެ އެވެ.\nގެވެށިއަނިޔާގެ ތުހުމަތުތަކާ ގުޅިގެން ފިލްމީ ކެރިއަރު ވާނުވާގައި އޮތް އެކްޓަރު އާ ފިލްމަކަށް ސޮއިނުކުރާތާ ތިން އަހަރެއްހާ ދުވަސް ފަހުން ފުރުސަތު ލިބިފައި ވަނީ ފްރާންސްގެ ފިލްމަކުންނެވެ.\nމީޑިއާތަކުން ރިޕޯޓްކޮށްފައިވާ ގޮތުގައި އަންނަ މަހުގެ ތެރޭގައި ފްރާންސްގައި ޝޫޓިން ވެސް ފެށުމަށް ތައްޔާރުވަމުން އަންނަ މި ފިލްމަކީ ފްރާންސްގެ ޑައިރެކްޓަރު މެއިވެން ހަދާ ޕީރިއަޑް ޑްރާމާއެކެވެ. އަދި މިގައި "ޕައިރޭޓްސް އޮފް ކެރީބިއަން" ގެ ބަތަލު ކުޅޭނީ ފްރާންސްގެ ރަސްކަލެއް ކަމަށްވާ ލުއީ 15 ގެ ރޯލެވެ. "ލުއީ ދަ ބިލަޑްވް" ގެ ނަމުން މަޝްހޫރުވި ލުއީ އަކީ 59 އަހަރު ވަންދެން ފްރާންސްގައި ރަސްކަންކުރި ރަސްކަލެކެވެ.\n"ޖިއާން ޑޫ ބެރީ" ގެ ނަން ދީފައިވާ މި ފިލްމު ރަސްމީކޮށް އިއުލާންކުރަން ހަމަޖެހިފައި ވަނީ މި މަހުގެ 17 ގައި ފަށާ 75 ވަނަ ކާންސް ފިލްމު ފެސްޓިވަލްގައި ކަމަށް ރިޕޯޓްތައް ބުނެ އެވެ. އެހެންވެ ފިލްމާ ބެހޭ އިތުރު އެއްވެސް ތަފުސީލެއް އަދި ނުލިބެ އެވެ.\nކާމިޔާބު އެތައް ފިލްމެއް ކުޅެފައިވާ ޑެޕް، 58، އެންމެ ފަހުން ފެނިފައި ވަނީ އޭނާ ޕްރޮޑިއުސް ވެސް ކޮށް، ކުޅުނު 2020 ގެ "މިނަމާޓާ" އިންނެވެ. ގެވެށިއަނިޔާގެ ތުހުމަތާ އެކު ޑެޕްގެ ކެރިއަރަށް އެރި ލޮޅުމުގެ ތެރޭގައި އޭނާ ކުޅެމުން އައި "ފެންޓާސްޓިކް ބީސްޓް" ގެ ތިން ވަނަ ފިލްމު ވެސް ގެއްލި، "ޕައިރޭޓްސް އޮފް ކެރީބިއަން" ސީރީޒުން ފުރުސަތު ގެއްލުން ހިމެނެ އެވެ.\nފްރާންސްގެ ފިލްމަކަށް ޑެޕް ސޮއިކުރި އިރު، އޭނަ އާއި ކުރީގެ އަންހެނުން ބަތަލާ އެމްބާ ހާޑްގެ ގާނޫނީ "ކުޅިގަނޑު" މިހާރު ވެސް ދަނީ ކޯޓްގައި ހިނގަމުންނެވެ.


ރައީސް މުޙަންމަދު ނަޝީދު، ނަރުހުންގެ ޖަމްޢިއްޔާގެ އިސްބޭފުޅުންނާ\_r\_nމިއަދު ބައްދަލުކުރައްވައިފި \_r\_n - The President's Office\n8 މާރިޗު 2009، ރިފަރެންސް: 2009-209\nރައީސް މުޙަންމަދު ނަޝީދު، ނަރުހުންގެ ޖަމްޢިއްޔާގެ އިސްބޭފުޅުންނާ މިއަދު ބައްދަލުކުރައްވައިފިއެވެ. މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މިބައްދަލުކުރެއްވުމުގައި ރާއްޖޭގައި ޞިއްޙީ ޚިދްމަތް ފޯރުއްވައިދެއްވުމުގައި ހުރި ދަތިތަކާ ބެހޭގޮތުން ނަރުހުންގެ ޖަމްޢިއްޔާގެ ބޭފުޅުން ވާހަކަފުޅު ދެއްކެވިއެވެ.\nރައީސް ނަޝީދުގެ ވާހަކަފުޅުގައި، ނަރުހުންނަށް ދިމާވެފައިވާ ދަތިތަކަށް އެދެވޭ ޙައްލެއް ގެނެސްދެއްވުމަށް މަސައްކަތްޕުޅު ކޮށްދެއްވާނެ ކަމަށް ވިދާޅުވިއެވެ. އަދި އޯގާތެރިކަމާއެކު ނަރުހުންގެ ޚިދްމަތް، ބަލި މީހުންނަށް ފޯރުއްވައިދެއްވުމަށް އެމަނިކުފާނު އިލްތިމާސް ކުރައްވައި، ނަރުހުން ކޮށްދެއްވަމުން ގެންދަވާ ޚިދްމަތަށްޓަކައި ނަރުހުންނަށް ޝުކުރު އަދާކުރެއްވިއެވެ.\nނަރުހުންގެ ޖަމްޢިއްޔާގެ އިސްބޭފުޅުން ދެއްކެވި ވާހަކަފުޅުގައި، ރައީސް އެދިވަޑައިގެންނެވި ގޮތަށް ޚިދްމަތް ދެއްވުމަށް، އެ ޖަމްޢިއްޔާއިން މަސައްކަތް ކުރައްވާނެ ކަމުގައި ވިދާޅުވިއެވެ.


A Level Gadha 10 Gai 187 Dharivarun Himenihje - Vaguthu\nއޭލެވެލް ގަދަ 10 ގައި 187 ދަރިވަރުން ހިމެނިއްޖެ\nއޭލެވެލް ގަދަ 10 ގައި 187 ދަރިވަރުން ހިމެނިއްޖެއެވެ.\nމިއަހަަރުގެ ޓޮޕްއެޗީވާސް އެވޯޑް ދިނުމަށް ދަރުބާރުގޭގެ ރަންނަބަނޑޭރި މާލަމުގައި ރޭ ބޭއްވި ރަސްމިއްޔާތުގައި ވަނީ މަތީ ސާނަވީ ތައުލީމް، އޭލެވެލް އިމްތިހާނުގެ ގަދަ ދިހައެއްގައި ހިމެނުނު ދަރިވަރުންނަށް އިނާމާއި އެވޯޑްތައް އަރުވައިފައެވެ.\nމިދިޔަ އަހަރުގެ އޭ ލެވެލް އިމްތިހާނުގައި އެކި މާއްދާތަކުން ރާއްޖޭގެ އެއް ވަނަ 13 ދަރިވަރަކު ހޯދި އެވެ.\nފަސް މާއްދާއިން އޭ ފާސް ހޯދައިގެން، ރާއްޖޭގެ ގަދަ 10ގެ އެއް ވަނައިގައި ރިކޯޑު އަދަދަކަށް މިދިޔަ އަހަރު ދަރިވަރުން ހިމެނިފައި ވެ އެވެ. އެއީ 44 ދަރިވަރުންނެވެ. މިއީ، ފާއިތުވި ތިން އަހަރުގެ ތެރޭގައި އެންމެ ގިނަ އަދަދަކަށް އޭ ލެވެލްގެ އެއް ވަނައިގައި ދަރިވަރުން ހިމެނުނު އަހަރެވެ. މިއަހަރު ގަދަ 10 އެއްގެ އެއްވަނަ 44 ދަރިވަރުން ހޯދާފައިވާއިރު ދެވަނަ 33 ދަރިވަރުން އަދި ތިން ވަނަ ހަތް ދަރިވަރަކު ހޯދާފައިވެ އެވެ.\nމީގެ އިތުރުން ދެ މާއްދާއަކުން 100 ޕަސެންޓް މާކްސް ހޯދައިގެން މިދިޔަ އަހަރުގެ އޭލެވެލް އިމްތިހާބުން ދިވެހި ހަ ދަރިވަރަކު ދުނިޔޭގެ އެއްވަނަވަނީ ހޯދާފައެވެ. މެއި/ޖޫންގައި ބޭއްވި އިމްތިހާނުގައި، މުޅި ދުނިޔެ އިން އެއް ވަނަ ހޯދީ، އެކައުންޓުން 100 މާކްސް ހޯދި ފަސް ދަރިވަރުންނާއި ބިޒްނަސް ސްޓަޑީޒް އިން 100 މާކްސް ހޯދި ދަރިވަރެވެ.\nމާޗް 5, 2018 10:29\n186 ދަރިވރުންގެ ތެރެއިން ހިނައި ތާހިރުވާން ނަމާދުގެ އައްތަހިއްޔާތު އެނގެނީ ކިތައް ކުދިންނައްތޯ ބަލާބަލަ.ތައުހީދަކީ ކޮބައިކން އެެގނީ ކިތައް ކުދީންނައްތޯ ބލާބލަ.ބަލއިފި ކަމުގއިވަނީ ނަމަ ގިނަމީހުން އިސްލާމްކަމާއި އީމާންކމުގެ ޝަރުތުތަކުން ފެއިލްވާނެ.


Nuhingey meehaku ufulaidhin fuluhakah thaureefu\nނުހިނގޭ މީހަކު އުފުލައިދިން ފުލުހަކަށް ތައުރީފު\nފުލުސް މީހާ އަހެން މީހާއަށް އެހީވެދޭން އުރާލައިގެން ގެންދަނީ\nހުރިހާ ގައުމެއްގައި ވެސް ފުލުހުންނާ މެދު ގޯސްކޮށް ދެކޭ މީހުން ގިނަ އެވެ. ނަމަވެސް ހުރިހާ އެންމެން އެއްގޮތް ނުވާނެކަމާއި އިންސާނިއްޔަތުކަން ހުރި މީހުން އަދިވެސް އުޅޭކަން އިންޑިއާގެ މި ފުލުސްމީހާ ވަނީ ސާބިތު ކޮށްދީފަ އެވެ.\nއުއްތަރު ޕްރަދޭޝްއަށް ނިސްބަތްވާ މި ފުލުސްމީހާ ވަނީ ދުވަސްވީ މީހަކު ނުހިނގިފައި އިންދާ އުރާލައިގެން އޭނަގެ ގެޔާ ހަމައަށް ގެންގޮސްދީފަ އެވެ.\nއަދި މި ޚަބަރު ސޯޝަލް މީޑިއާގައި ވައިރަލް ވުމުން ގިނަ ބަޔަކު މި ފުލުސް މީހާއަށް ދަނީ ތައުރީފު ކުރަމުންނެވެ.\nއުއްތަރު ޕްރަދޭޝްގެ އަޔޯދްޔާގެ ފުލުސް ސްޓޭޝަނެއްގެ އިންޗާޖަކަށް ހުރި ޖައި ކިޝޯރު އަވަސްތީ އެ ދުވަހު ދަތުރު ކުރަމުން ދިޔައީ އެހިސާބުގަނޑުގެ ހާލަތު ބެލުމަށެވެ. ކުއްލިއަކަށް މުސްކުޅި އަންހެނެއް އޭނާއަށް ފެނުނެވެ.\nއެމީހާ އަކީ މަގު ގެއްލިގެން އުޅޭ މީހެއް ކަމަށް ހީވެގެން ވަގުތުން އޭނާ އެ މުސްކުޅިމީހާގެ ކައިރިއަށް ދިޔަ އެވެ. ފައި ބިނދިފައި ވުމާއެކު ވެސް މުސްކުޅިމީހާ ހިނގަމުން ދިޔަ އެވެ. އެހެންވެ ޕޮލިސް ކާރު މަޑުކޮށްފައި ފުލުސް މީހާ އޭގެން ފައިބައިގެން ގޮސް އަންހެންމީހާއަށް އެހީތެރިވުމުގެ ގޮތުން އަތް ދިއްކޮށްލި އެވެ.\nކައިރިއަށް ކުއްލިއަކަށް ފުލުސް މީހެއް އައި ތަން ފެނުމުން އަންހެންމީހާ ފުރަތަމަ ގަތީ ބިރެވެ. އަދި އޭނާ އެއްވެސް ގޯސް ކަމެއް ނުކުރާ ކަމަށް ބުނެ ވަރަށް ދެރަވެފައި މައާފަށް އެދެން ފެށި އެވެ. އަވަސްތީ އަވަހަށް އެ މުސްކުޅި އަންހެންމީހާ އާ ވާހަކަ ދައްކާ އޭނަގެ ހިތްހަމަޖައްސާ ދިނެވެ. އަދި އޭނާއަށް ދިމާވެގެން އުޅެނީ ކޮން ކަމެއްތޯ ސުވާލުކުރި އެވެ.\nއުމުރުން 80 އަހަރަށް ވުރެ މައްޗަށް ގޮސްފައިވާ އަންހެންމީހާ އޭނަގެ ނަމާއި ދިރިއުޅޭތަން ކިޔައި ދިނެވެ. އަދި ފައި ބިނދިފައިވާ ކަމަށާއި ގެޔަށް ދާ މަގު އޮޅިގެން އުޅޭ ކަމަށް ބުންޏެވެ. އަވަސްތީ އެ އަންހެންމީހާ ގޮވައިގެން ޕޮލިސް ކާރުގައި އޭނާ އުޅޭ ގެ ހޯދައި ގެޔާ ހިސާބަށް ގެންގޮސްދިނެވެ. އަދި އުރާލައިގެން ގެޔަށް ވައްދައި ދިނެވެ. މި މަންޒަރު ސޯޝަލް މީޑިއާގައި ދައުރުވެ އަވަސްތީ އަށް ވަރަށް ގިނަ ބަޔަކު ވަނީ ޝުކުރު އަދާކޮށްފަ އެވެ.


Miee thaareehuge thereyah vadhegendhaane inthihaabeh, badhalugai...\nމިއީ ތާރީހްގެ ތެރެއަށް ވަދެގެންދާނެ އިންތިހާބެއް، ބަދަލުގައި ހުރިހާ ރައްޔިތުން ވެސް ބައިވެރިވޭ: އިބޫ\nތާރީހާއި، ސަގާފަތަކީ ގައުމެއް ކުރިއަރައި ދިއުމަށް މުހިންމު ބައެއް، ތާރީހާއި ސަގާފަތް ހިމާޔަތްކޮށް ރައްކާތެރިކޮށްދޭނަން\nކ. މާލެ 12 ސެޕްޓެންބަރ 2018 | ބުދަ 15:09 2,239\nމަރޮއްޓަށް ވަޑައިގަތުމުން އެ ރަށުގެ ރައްޔިތުން އިބޫއަށް މަރުހަބާ ދަންނަވަނީ - ރާއްޖެ އެމްވީ\nކުރިއަށް އޮތް ރިޔާސީ އިންތިހާބަކީ ތާރީހްގެ ތެރެއަށް ވަދެގެންދާނެ އިންތިހާބެއް ކަމަށާއި، އެ ބަދަލުގައި ހުރިހާ ރައްޔިތުން ވެސް ބައިވެރިވުމަށް ގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) ގޮވާލައްވައިފިއެވެ.\nށ. އަތޮޅަށް ކުރައްވާ ކެމްޕޭން ދަތުރުފުޅުގެ ތެރެއިން ށ. މަރޮއްޓަށް ވަޑައިގެން ވާހަކަފުޅު ދައްކަވަމުން އިބޫ ވިދާޅުވީ އަނިޔާވެރިކަމާ ދެކޮޅަށް ރައްޔިތުންނަށް ބަސް ބުނުމަށް ލިބޭ ފުރުސަތަކީ ތާރީގެ ތެރެއަށް ވަދެގެންދާނެ ފަދަ އިންތިހާބެއް ކަމަށެވެ. އެހެންކަމުން އެ ބަދަލުގައި ހުރިހާ ރައްޔިތުން ވެސް ބައިވެރިވާންޖެހޭނެ ކަމަށާއި، ގެނެވޭ ބަދަލުވެގެންދާނީ ވެސް ތާރީހީ ބޮޑު ބަދަލަކަށް ކަމަށް އިބޫ ވިދާޅުވިއެވެ.\nއިބޫ ވިދާޅުވީ ކުރިއަށް 23 ސެޕްޓެމްބަރަކީ އައު ތަސްވީރެއް ފެނިގެންދާނެ ދުވަހެއް ކަމަށާއި، އެ ތަސްވީރުގައި ހުރިހާ ކުލައެއް ވެސް ހިމެނޭ ކަމަށެވެ. އެގޮތުން އެ ތަސްވީރުގައި ރީނދޫ ކުލަ އާއި، ރަތް ކުލައިގެ އިތުރުން ފެހި ކުލަ އާއި، ފިޔާތޮށި ކުލަ ވެސް ހިމެނޭކަން ފާހަގަކުރައްވައި އިބޫ ވިދާޅުވީ އެ އުފާ ވެސް ތަސްވީރުގައި ކުލަޖެހުމުން އަންނަ މަންޒަރު ރާއްޖޭގެ ހުރިހާ ސަރަހައްދަކުން ވެސް ފެންނަވަމުން އަންނަ ކަމަށެވެ. އެމަނިކުފާނު ވަނީ ރައްޔިތުން ދައްކާ ހިތްވަރާއި ސަބާހަށް ޝުކުރު އަދާކުރައްވާފައެވެ.\nމަރޮށި ރައްޔިތުންނާ މުހާތަބުކޮށް އިބޫ ވާހަކަފުޅުދައްކަވަނީ -- ފޮޓޯ: ރާއްޖެ.އެމްވީ\nމަރޮއްޓަކީ ތާރީހީ ގޮތުން ފާހަގަކޮށްލެވޭ ރަށެއްކަން ފާހަގަކުރައްވައި ވާހަކަފުޅުދައްކަވަމުން އިބޫ ވިދާޅުވީ އެ ރަށުގައި ހުރި ފަދަ ތާރީހީ ތަންތަން ރައްކާތެރިކުރުމަށް އެމަނިކުފާނުގެ ސަރުކާރުގައި ހާއްސަ މިނިސްޓްރީއެއް އުފައްދަވާނެ ކަމަށެވެ. އަދި ތާރީހާއި، ސަގާފަތަކީ ގައުމެއް ކުރިއަރައި ދިއުމަށް މުހިންމު ބައެއް ކަން އެމަނިކުފާނުގެ ވާހަކަފުޅުގައި ވަނީ ފާހަގަކުރައްވާފައެވެ.\nމަރޮށި، ރައްޔިތުންނާ ބައްދަލުކުރައްވައި ދެއްކެވި އެ ވާހަކަފުޅުގައި އެމަނިކުފާނު ވަނީ އެރަށާ މެދު އެމަނިކުފާނު ގެންގުޅުއްވާ ތަސައްވަރު ވެސް ހިއްސާކުރައްވާފައެވެ. އެގޮތުން އެމަނިކުފާނުގެ ވެރިކަމެއްގައި މަރޮށި ބަދަރު ހައްދަވައިދެއްވާނެ ކަމަށާއި، ސިއްހީ ނިޒާމްގެ ފެންވަރު ރަނގަޅުކުރައްވާނެ ކަމަށް އިބޫ ވިދާޅުވި އެވެ. އަދި ސިއްހީ މަރުކަޒުގެ ހިދުމަތް 24 ގަޑިއިރު ލިބޭނެގޮޮތަށް ފެންވަރު ރަނގަޅު ޑޮކްޓަރުންނާއި، ލލެބޯޓްރީގެ ހިދުމަތްވެސް ލިބޭނެ އިންތިޒާމް ހަމަޖައްސަވާނެ ކަމަށް އެމަނިކުފާނު ވިދާޅުވި އެވެ.\nމަރޮށީގައި ބޭއްވި ކެމްޕޭން ބައްދަލުވުމުގެ ތެރެއިން -- ފޮޓޯ: ރާއްޖެ.އެމްވީ\nށ. އަތޮޅަށް ކުރައްވާ ކެމްޕޭން ދަތުރުފުޅު އެމަނިކުފާނު މިއަދު ނިންމަވާލައްވާއިރު، ށ. އަތޮޅުގެ މީހުން ދިރިއުޅޭ ގިނަ ރަށްރަށަށް އެމަނިކުފާނު ވަޑައިގަންނަވާނެއެވެ. އިބޫ އާއި ކެމްޕޭން ޓީމް ވަޑައިގަންނަވާ ކޮންމެ ރަށަކުން ވެސް ހޫނު މަރުހަބާއެއް ދަންނަވާކަން ފާހަގަކޮށްލެވެއެވެ.